text:
སྤྱི་ལོ༡༢༦༤ལོར། ས་སྐྱ་བ་འཕགས་པ་བློ་གྲོས་རྒྱལ་མཚན་པེ་ཅིན་དུ་སླེབས།
དེ་དུས་པེ་ཅིན་ལ་པེ་ཅིན་དུ་མི་འབོད་པར་ཏ་ཏུའུ་རུ་འབོད་དེ། བོད་སྐད་དུ་ཕལ་ཆེར་རྒྱལ་ས་ཆེན་མོ་ཟེར་བ་མིན་ནམ་སྙམ། དེ་དུས་བྱང་ཕྱོགས་ཀྱི་རྩྭ་ཐང་ཁོབས་ཡངས་ས་དེ་ནས་རི་གཟར་རྦབ་རྡོ་བཞིན་འགྲིལ་ཡོང་བའི་སྐྱ་དམག་གི་དཔུང་ཚོགས་དེས་ཨེ་ཤ་ཡའི་སྐམ་ས་ཆེན་པོ་རྨིག་འོག་ཏུ་བརྫིས་ནས་རིང་ཙམ་ཕྱིན་ཡོད་ཅིང་། མཁུར་མགོ་མཐོ་ལ་དཔྲལ་བའི་དབྱེས་ཆེ་བའི་སོག་དམག་གི་རྟུལ་ཕོད་ཆེན་པོའི་དྲག་སྤྱོད་ཀྱིས་ངོ་ཚུགས་དང་སྐད་རིགས་མི་གཅིག་པའི་མི་རྣམས་བག་ཡོངས་སུ་ཁུམ་པར་བྱས་ཏེ། དེའི་དབང་འོག་དུ་བསྡུས་ཡོད་པར་སྐད།
ལོ་དེར་ས་སྐྱ་བ་འཕགས་པ་བློ་གྲོས་རྒྱལ་མཚན་གྱིས་པེ་ཅིན་ནས་ཇིང་གུར་གྱི་ཚ་བོ་སྟེ། སྐབས་དེར་གནམ་འོག་གི་བདག་པོར་གྱུར་ཅིང་ཡོན་རྒྱལ་རབས་ཆེན་མོའི་ཆབ་སྲིད་ཀྱི་ཁྲི་ལ་སེང་གེ་བཞིན་འགྱིང་བའི་ཁུ་པེ་ལའེ་ཟེར་བའི་གོང་མ་ཆེན་མོར་གུས་ཕྱག་ཕུལ། དེས་ཀྱང་དེ་ལ་ཆོས་ལུགས་ལས་དོན་ལ་དོ་དམ་བྱེད་པའི་སྐོར་གྱི་དཔོན་གནས་ཞིག་སྤྲད། སྤྱིར་ཚ་བོ་ཡིན་པ་འདྲ་འདྲ་སྟེ། ཁུ་པེ་ལའེ་ནི་ཝོའོ་ནན་གཙང་བོ་རུ་འབོད་པའི་ཆུ་མོ་ཆུང་ཆུང་ཞིག་གི་འགྲམ་རྒྱུད་དུ་ཕྱུགས་འཚོ་པའི་ཚོ་བ་ཆུང་ཆུང་ཞིག་གི་ཚོ་དཔོན་གྱི་ཚ་བོ་ཡིན་ཞིང་། འཕགས་པ་བློ་གྲོས་རྒྱལ་མཚན་ནི་འཁོན་གྱི་གདུང་རྒྱུད་དེ། ཉེ་ས་ནས་ཡར་དེད་ན་བོད་བཙན་པོའི་སྐབས་ཀྱི་མངའ་བདག་ཁྲི་སྲོང་ལྡེ་བཙན་གྱི་ནང་བློན་ཆེན་པོ་ཞིག་གི་གདུང་རྒྱུད་དང་། རིང་ས་རུ་ཡར་དེད་ན་གདུང་རུས་གཙང་མ་ལྷ་ལས་བབས་པ་ཡིན་ཟེར་པའི་ཆེ་བ་ཞིག་ས་སྐྱ་བ་རང་མིས་བརྩམས་པའི《ས་སྐྱའི་གསུང་རབས་ངོ་མཚར་བང་མཛོད》ཅེས་པའི་ཡིག་ཚང་དུ་མཇལ་རྒྱུ་ཡོད། གང་ལྟར་ཀྱང་། སྤྱི་ལོ༡༢༦༤ལོར་བོད་སོག་གི་ཚ་བོ་དེ་གཉིས་དེ་ལྟར་ཞི་བདེ་རྒྱ་མཚོ་དང་ཐག་ཉེ་ལ། གཉིས་ཀའི་ཕ་ཡུལ་དང་ཐག་རིང་བའི་ས་མཐའ་འདི་ནས་ཞལ་མཇལ་དུས། སོ་སོའི་ཐོབ་ཐང་ལ་མཐོ་དམན་གྱི་ཁྱད་པར་གནམ་ས་ལྟ་བུ་ཞིག་བྱུང་ཡོད། ལྷ་ཡི་ཚ་བོས་མི་ཡི་ཚོ་དཔོན་གྱི་ཚ་བོར་ཕྱག་བྱས། མཐོ་སྒང་གི་མི་དམའ་སར་བབས་ཏེ་རྩྭ་ཐང་གི་མི་ལ་མགོ་བོ་དུད། དེ་ནས་བཟུང་། རང་རེའི་ལོ་རྒྱུས་གསེར་ཡིག་གིས་ད་ལྟའི་བར་དུ་འབྲི་མ་ཐུབ་པར་གྱུར་ཅིང་། ལོ་རྒྱུས་ལ་འོད་སྟོང་དེ་བས་ཀྱང་འབར་མ་ཐུབ།
ལོ་༧༥༡གི་རྗེས་སུ། བོད་པ་སྐོར་ཅིག་ད་དུང་པེ་ཅིན་དུ་ཡོད། ང་ཡང་དེ་དག་གི་ཁྲོད་ཀྱི་གཅིག་ཡིན། རྣམ་ཀུན་ས་འོག་ལྕགས་ལམ་གྱི་མི་ཚོགས་ཀྱི་འཚང་ཁའི་གསེབ་ཅིག་ནས་ངས་ས་སྐྱ་བ་འཕགས་པ་བློ་གྲོས་རྒྱལ་མཚན་ཡིད་ལ་ཡང་ཡང་དྲན་ཡོང་། དུས་རབས་ཉེར་གཅིག་པའི་སྟོད་ཀྱི་གྲོང་ཁྱེར་འདིར་ད་ནི་ཏ་ཏུའུ་རུ་མི་འབོད་པར་པེ་ཅིན་དུ་འབོད། དེ་ནི་བོད་སྐད་དུ་བྱང་གི་རྒྱལ་སའི་དོན་ཟེར་བ་མིན་ནམ་སྙམ། པེ་ཅིན་ནས་མི་ལོ་བདུན་བརྒྱའི་གོང་རོལ་གྱི་བོད་སོག་གི་ཚ་བོ་དེ་གཉིས་ད་ལྟ་རླུང་གི་འབྱུང་བར་འཐིམ་ནས་སྣང་མེད་དུ་གྱུར་ཡོད་མོད། ཁོ་གཉིས་ཀྱི་ཕྱི་རབས་པ་སྐོར་ཅིག་ད་དུང་མི་ཚོགས་ཀྱི་འདུ་འཛིའི་གསེབ་ཅིག་ཏུ་མངོན་ཆུང་གིས་སྐུང་ཡོད། འཕགས་པ་བློ་གྲོས་རྒྱལ་མཚན་པེ་ཅིན་དུ་བརྟོལ་བའི་ལོ་དེར་དགུང་ལོ་ཉེར་དགུ་རེད། ཁོང་ནི་ལོ་རྒྱས་ཐོག་པེ་ཅིན་དུ་སླེབས་པའི་བོད་པ་ཐོག་མ་དེ་ཡིན་སྲིད། ལོ་ཉེར་དགུར་སོན་པའི་ཕོ་གཞོན་དེ་ལོ་དེར་རྒྱུས་མེད་ཀྱི་ས་མཐའ་འདི་ནས་ཁེར་རྐྱང་དང་ཕ་ཡུལ་དྲན་པའི་གདུང་བས་མནར་མྱོང་ཡོད་དམ། ངས་མཚམས་རེར་འདི་ལྟར་བསམས།
པེ་ཅིན་གྱི་མཚན་མོའི་གློག་འོད་ཆེམ་ཆེམ་འཕྲོ་ཞིང་། པེ་ཅིན་གྱི་མི་རྣམས་ཀྱི་སྣང་བརྙན་རབ་རིབ་གཡོ། གཞུང་ལམ་དུ་རླངས་འཁོར་གྱི་ཚོགས་ནི་འོད་ཀྱི་གཙང་བོ་དང་མཚུངས་ཤིང་། གཙང་བོ་དེའི་གཞུང་དུ་འདོད་ཆགས་དང་ཞེ་སྡང་། གཏི་མུག་གི་ཉོན་མོངས་ལ་འཇགས་པ་མེད་པར་བཞུར་བ་དང་། འདོད་ཡོན་གྱི་ཁ་དོག་སྣ་ཚོགས་འཚེར་བཞིན་མཚན་གཞུང་རིང་མོའི་གཏིང་རུམ་དུ་སྙེག འདི་རུ་རྒྱང་ལ་ལྟ་དུས་མཐོང་ལམ་དུད་སྨུག་གིས་བསྒྲིབས་ཤིང་། གནམ་ལ་ལྟ་དུས་མགོ་བོ་ཁང་བརྩེགས་ལ་ཐོགས་འགྲོ། འདི་ནི་གོ་ལ་རིལ་མོ་འདིའི་སྒང་དུ་འདུ་འགོད་འཁྲུག་ཤོས་ཀྱི་གྲོང་ཁྱེར་ཆེན་པོ་གཅིག་ཡིན་ཏེ། འདི་རུ་མི་གྲངས་བྱེ་བ་གཉིས་ལྷག་གིས་འཚོ་ཐབས་འཛིན། འདི་རུ་རླངས་འཁོར་ཆེ་ཆུང་ས་ཡ་དྲུག་ལྷག་ལམ་དུ་རྒྱུགས། འདི་ནི་པེ་ཅིན་དེ། འདི་ནི་ང་སྐྱེད་འཚར་བྱུང་སའི་མཐོ་སྒང་གི་གྲོང་ཚོ་དེ་དང་གཏན་ནས་མི་འདྲ་བའི་འཇིག་རྟེན་ཞིག་རེད་ཨང་།
༡༩༩༩ལོར། ལོ་ཉི་ཤུའི་ལང་ཚོ་འཛིན་པའི་ང་ཐོག་དང་པོར་པེ་ཅིན་དུ་བརྟོལ། དེ་ནས་ད་ལྟའི་བར་དུ་མི་ལོ་འཁོར་མོ་༡༦ཏག་ཏག་འགོར་ཅིང་། སུ་ཞིག་གིས་བརྗེད་སོང་བའི་མཁོ་མེད་ཀྱི་ཅ་ག་ཞིག་དང་མཚུངས་པར་ས་མཐའི་གྲོང་ཁྱེར་འདི་ནས་ལུས་སོང་། གྲོང་ཁྱེར་འདི་ནས་ངའི་ལང་ཚོའི་འདབ་མ་རིམ་གྱིས་རྙིངས་པར་གྱུར་ཅིང་། དང་ཐོག་གཡའ་དག་པའི་གདོང་དུ་རྟག་པར་བཀལ་ཡོད་པའི་འཛུམ་གྱི་མེ་ཏོག་དེ་ད་ནི་མངོན་མེད་དུ་ཡལ་སོང་། པེ་ཅིན་དུ་བསྡད་ཡུན་རིང་བ་དང་བསྟུན་ནས་བྱེས་པ་ཞིག་གི་སེམས་ཁམས་ཀྱིས་ངའི་འཚོ་བའི་ཕྱོགས་ཀུན་ནས་བཟུང་བྱུང་། ཡིན་ན་ཡང་། ང་ད་དུང་ཡང་གྲོང་ཁྱེར་འདི་ནས་བྲལ་ཏེ་མཐོ་སྒང་དུ་ལོག་འདོད་ཅི་ཡང་མ་སྐྱེས། མཐོ་སྒང་དྲན་ཡང་མཐོ་སྒང་དུ་ལོག་འདོད་མི་བྱེད་མཁན་ང་ཁོ་ན་མ་ཡིན་པར། ངའི་ཉེ་འཁོར་གྱི་བོད་པ་མང་པོ་ཞིག་ཀྱང་ང་ནང་བཞིན་རེད།
ད་ལྟའི་པེ་ཅིན་གྱི་བོད་པ་ཕལ་ཆེ་བ་དག་དང་མི་མཚུངས་བར། ༡༢༧༦ལོར། འཕགས་པ་བློ་གྲོས་རྒྱལ་མཚན་ཏ་ཏུའུ་ནས་གྱེས་ཏེ་ཕྱིར་ཕ་ཡུལ་ས་སྐྱར་ལོག དེ་ནས་ཡང་བསྐྱར་ནང་ལོགས་ཀྱི་གྲོང་ཁྱེར་འདིར་ལོག་རྒྱུ་བྱུང་། ཁོང་བོད་དུ་ལོག་པའི་ལོ་བཞིའི་རྗེས་ནས་འདས་བཀྲོངས་སུ་གྱུར་ཅིང་། ཕྱི་རབས་ལོ་རྒྱུས་སྨྲ་བ་ཁ་ཅིག་གིས་བོད་མིས་དུག་དྲངས་ནས་བཀྲོངས་བར་དོགས་པ་བྱེད། གང་ལྟར་ཀྱང་འཕགས་པ་བློ་གྲོས་རྒྱལ་མཚན་ནི་གནའ་བོའི་གྲོང་ཁྱེར་འདིར་ཡོང་མཁན་གྱི་བོད་པ་ཀུན་གྱི་ཐོག་མ་སྟེ། དེའི་ཕྱིས་ནས་མི་ལོ་བརྒྱ་ཕྲག་ཁ་ཤས་ཀྱི་ལོ་རྒྱུས་ཀྱི་ཁུག་སོ་རེ་རེར་གྲོང་ཁྱེར་འདིའི་གྲུ་ག་གང་རུང་དུ་བོད་པའི་སྣང་བརྙན་ནི་རེ་གསལ་རེ་ཡིབ་ཀྱིས་ཟམ་མི་ཆད་པར་མངོན་ཡོང་། ལོ་རྒྱུས་ཀྱི་རྒྱབ་ལྗོངས་སུ་ཤར་བའི་གནས་བབ་ལ་འགྱུར་བ་མང་པོ་ཡོད་ཀྱང་། པེ་ཅིན་དུ་སླེབས་མཁན་བོད་པ་དེ་དག་འཕགས་པ་བློ་གྲོས་རྒྱལ་མཚན་གྱི་ཐོབ་ཐང་ལས་བརྒལ་ཐུབ་མེད། དེ་ནི་ཅི་ཞེ་ན་འཕགས་པ་བློ་གྲོས་རྒྱལ་མཚན་ནི་རྟགས་མཚན་ཞིག་ཏུ་གྱུར་ཡོད་ལ། པེ་ཅིན་དུ་ཡོང་མཁན་བོད་པ་ཀུན་དུས་དེ་ནས་བཟུང་གུས་ཕྱག་ཞུས་ནས་དམའ་ས་འཛིན་མཁན་ཞིག་ཡིན་པ་ལས། ལོ་རྒྱུས་ཀྱི་གླེགས་བམ་དུ་གསེར་མདོག་གིས་བྲིས་ཡོད་པའི་བཙན་པོ་དེ་དག་ལྟར་ང་རྒྱལ་གྱིས་འགྱིང་མཁན་ཞིག་མ་ཡིན་པ་དེ་རེད། དུས་དེ་ནས་བཟུང་། པེ་ཅིན་དུ་སྡོད་པའི་བོད་པ་ཀུན་ཕྱི་ཚུལ་ནི་ཅི་འདྲའི་རྫིག་ཉམས་ཆེ་ན་ཡང་ནང་སེམས་སུ་མདོ་དབུས་གངས་ལྗོངས་ཕྱུག་མོ་དང་ཁ་ཐག་རིང་བའི་ས་ཆ་འདི་ནས་འཇིགས་འཇིགས་དང་ཆེ་ཆེ་ཡི་ཚུལ་གྱིས་འཚོ་བ་རོལ་རྒྱུ་ཁག་པོར་གྱུར་ཡོད་ལས་ཆེ། ཡང་གཅིག་བཤད་ན། འདི་ནི་བྱེས་སུ་གྱར་མཁན་ཀུན་ལ་ཐུན་མོང་དུ་མངའ་བའི་སེམས་ཁམས་ཤིག་རེད།
ཟི་ལིང་གི་གྲོགས་པོ་ཞིག་གིས་ང་ལ་ཀུ་རེའི་ཚུལ་དུ་ཁྱེད་ཅག་པེ་ཅིན་གྱི་བོད་པ་དག་གིས་ནི་སོ་སོ་པེ་ཅིན་ན་ཡོད་རྒྱལ་ས་ན་ཡོད་ཅེས་ཆེ་ཆེ་དྲག་དྲག་མ་བྱེད། གཞན་གྱིས་མི་ཤེས་ཀྱང་ངས་ནི་ཧ་གོ་སྟེ། ཁྱེད་རང་ཚོས་ཡིན་མདོག་དང་འཇོན་མདོག་ཅི་འདྲ་བསྟན་རུང་པེ་ཅིན་གྱི་སྤྱི་ཚོགས་ཆེན་པོའི་ཁོངས་སུ་ཁྱེད་ཚོ་ནམ་ཡང་ཚུད་མི་ཐུབ་ལ་སྤྱི་ཚོགས་དེས་ཁྱེད་ཚོ་ནམ་ཡང་ཟུར་དུ་ཕུད་བཞག་ཡོད་ཅེས་ཅོ་འདྲི་བར་བྱེད། དང་ཐོག་ཀུ་རེའི་དེས་ང་ལ་ཕོག་ཐུག་ཅི་ཡང་མ་བཟོས་ཀྱང་པེ་ཅིན་དུ་སྡོད་ཡུན་རིང་བ་དང་བསྟུན་ནས་སྐད་ཆ་དེ་ཡང་དང་བསྐྱར་དུ་ངའི་དྲན་པའི་རྩིག་ལྡེབས་སུ་བྲག་ཅར་འཁོར་ཡོང་། ཕྱིས་སུ་ངས་སྐད་ཆ་འདི་ལ་མནོ་བསམ་གཏོང་སྐབས་དེ་ནི་ཕྱེད་བདེན་ལ་ཕྱེད་རྫུན་མར་གྱུར་བ་ཞིག་ཡིན་པའི་ངེས་རྟོགས་འཆར་བྱུང་བ་དང་། དེ་ནི་ང་ཚོ་པེ་ཅིན་གྱི་བོད་པ་དག་ནི་པེ་ཅིན་གྱི་སྤྱི་ཚོགས་ཆེན་པོར་འདྲེས་མ་ཐུབ་པར་གནས་ཡོད་པ་བདེན་ཡང་དེས་ཟུར་དུ་ཕུད་ནས་བཞག་པ་ནི་མ་ཡིན་པར་ང་ཚོ་བོད་པ་རང་ཉིད་ཀྱིས་སོ་སོ་ཟུར་ལ་བཀྱེད་པའི་རྟུལ་ཞུགས་ཤིག་བཟུང་བས་རེད་སྙམ།
པེ་ཅིན་དུ། བོད་པ་དག་གིས་རང་ཉིད་བོད་པ་ཡིན་པའི་ཐོབ་ཐང་ལ་སྲུང་སྐྱོབ་བྱེད་ཚུལ་ནི་ཟུར་དུ་བཀྱེད་པའི་རྣམ་པ་དེ་རེད། གལ་ཏེ་ཟུར་དུ་མ་བཀྱེད་པར་ནང་དུ་འདྲེས་པར་བྱས་ཚེ། ང་ཚོ་ནི་པེ་ཅིན་གྱི་སྙིམ་མཐིལ་དུ་ལྷུང་བའི་ཁ་བའི་འདབ་མ་དེ་ཡིན་ངེས་ལ། ང་ཚོ་ནང་ལོགས་ཀྱི་ཚ་གདུག་གི་ནང་དུ་བཞག་པའི་མར་རྡོག་ཅིག་དང་མཚུངས། དུས་ཚོད་རིང་བོ་མི་ལོན་པར་ང་ཚོ་ཆུ་ཐིགས་རྒྱ་མཚོར་ལྷུང་བ་བཞིན་ཡར་སྔོན་གྱི་སྒེར་ཚུགས་ཅི་ཡོད་ཡོངས་སུ་ཤོར་ངེས་ལ། ཁ་བ་དེ་གཤེར་གཟུགས་སུ་གྱུར་ཏེ་རླངས་པར་འགྱུར་འགྲོ། མར་རྡོག་དེ་ཞུ་བར་གྱུར་ནས་སྣུམ་གཟུགས་སུ་གྱུར་འགྲོ། མདོར་ན། རང་ཡལ་དུ་འགྲོ་སྲིད་པ་ངེས་གཏན་རེད། དེ་བས་ཀྱང་རང་ཡལ་དུ་འགྲོ་བའི་གོ་རིམ་དེ་ནི་དེ་ལྟར་མགྱོགས་ཤིང་མི་རབས་གཅིག་གི་དུས་ཡུན་ཙམ་གྱིས་ཀྱང་ཆོག ངས་མཚམས་རེར་ལས་གྲོགས་རྒན་རབས་པ་དེ་དག་གི་བོད་སྐད་མི་ཤེས་པའི་ཕྲུ་གུ་དེ་དག་མཐོང་དུས་ཡིད་དུ་སྨྲ་མི་ཤེས་པའི་ཚོར་བ་སྐྱུར་མོ་རེ་སྐྱེས་ཡོང་། དེ་དུས་ལས་གྲོགས་རྒན་རབས་དེ་དག་གིས་ངའི་ཕྲག་པར་ཡང་མོར་རྡེབ་བཞིན་ཁྱོད་ཚོ་གཞོན་རབས་པ་དག་གིས་ཀྱང་མི་འགྱངས་བར་ང་ཚོའི་སྡུག་བསྔལ་འདི་མགོ་ཐོག་ལ་མི་འདོད་བཞིན་དུ་ལེན་དགོས་ཟེར།
གལ་ཏེ་སྤྱི་ལོ༡༩༤༩ལོའི་ཚུན་ནས་བརྩིས་ན། ཉིས་སྟོང་ལོའི་གཡས་གཡོན་དུ་པེ་ཅིན་ནས་གཞིས་བཅའ་མཁན་རྣམས་ནི་པེ་ཅིང་གི་བོད་པའི་མི་རབས་གསུམ་པར་བརྩི་བཞིན་འདུག དེའི་ཡར་སྔོན་དུ་པེ་ཅིན་དུ་གཞིས་ཆགས་མཁན་ནི་བཅིངས་འགྲོལ་བཏང་མ་ཐག་སྲིད་དོན་གྱི་དགོས་དབང་གིས་པེ་ཅིན་དུ་གནས་སྤར་ནས་ཡོང་མཁན་བོད་པ་ཁག་གཅིག་དང་དེ་དག་གི་ཕྱི་རབས་པ་ནི་མི་རབས་དང་པོ་དང་། གཞན་ལོ་རབས་བརྒྱད་ཅུ་ནས་མགོ་བརྩམས་ཏེ་རིག་གནས་དང་ལས་རིགས་གཞན་དག་སྒྲུབ་མཁན་གྱི་བོད་པ་ཁག་གཅིག་ཡོང་ནས་གཞིས་ཆགས་པ་དེ་ནི་མི་རབས་གཉིས་པར་བརྩི་བཞིན་ཡོད། དེ་ལྟ་བུའི་བོད་པའི་གྲངས་འབོར་ནི་མང་པོ་མེད་ཅིང་གནས་སྐབས་དེ་དག་གི་རིང་ལ་པེ་ཅིན་གྱི་བོད་པ་དག་གིས་ཕལ་ཆེར་ངོ་ཤེས་ཤིང་འདུ་འཛོམས་མང་དུ་སྤེལ། ཡིན་ན་ཡང་སྟོང་ལོའི་སྒོ་ཐེམ་བརྒལ་བ་ནས་བཟུང་པེ་ཅིན་དུ་བོད་པ་གཞིས་ཆགས་མཁན་མང་དུ་འགྲོ་ཞིང་། དེ་བས་ཀྱང་སློབ་གཉེར་དང་ཡུན་ཐུང་གི་ལས་སྒྲུབ་བྱེད་མཁན་མང་ནས་མང་དུ་འགྲོ ཡར་སྔོན་ལྟར་ད་ནི་བོད་པ་ཡིན་ཡང་ཕན་ཚུན་ངོ་མི་ཤེས་བ་དང་ངོ་ཤེས་ཀྱང་ཡར་སྔོན་ལྟར་གྱི་བོད་པའི་བརྩེ་འདང་ཟབ་མོ་དེ་སྲབ་ཏུ་ཕྱིན་ཡོད་པར་སྣང་བས། པེ་ཅིན་གྱི་རྒན་རབས་བོད་པ་དག་གིས་དུས་རྒྱུན་དུ་ང་ཚོར་སྔོན་ཆད་ཅེས་འདས་དོན་གྱི་དྲོད་འཇམ་ཡང་དང་ཡང་དུ་གླེང་ཡོང་པ་དང་། དེང་སྐབས་དེང་སྐབས་ཞེས་རེ་ཐག་ཆད་པའི་སྐད་ཆ་གྲང་མོ་རེ་ལབ་ཡོང་།
དོན་དམ་དུ། འདི་ནི་ས་མཐའ་ཞེས་པའི་ཐ་སྙད་འདིའི་བསྟན་དོན་ལ་ལམ་ཐག་གི་ངོས་ཐད་ནས་འགྱུར་བ་འགྲོ་བཞིན་པ་དང་འབྲེལ་བ་ཡོད་པར་སྙམ། ཡུལ་ཁམས་ཀྱི་བར་ཐག་དེང་རབས་ཀྱི་འགྲིམ་འགྲུལ་ཡོ་བྱད་ཀྱི་མྱུར་ཚད་ལ་བརྟེན་ནས་ཐུང་ངུར་བསྟུངས་བཞིན་པ་འདི་ནི་དོན་གྱི་གནད་འགག་ཅིག་སྟེ། ད་ལྟ་པེ་ཅིན་ནས་ལྷ་སར་མཁའ་ལམ་བརྒྱུད་ན་ཆུ་ཚོད་གསུམ་ཙམ་དང་ལྕགས་ལམ་བརྒྱུད་ན་ཆུ་ཚོད་བཞི་བཅུ་ལས་མི་དགོས། དེ་ནི་དེ་དུས་རྟ་རྒྱབ་ནས་ལོ་དང་ཟླ་བའི་ཡུན་ཚད་ལ་བརྟེན་ནས་པེ་ཅིན་བསྙེགས་ཡོང་མཁན་གྱི་བོད་པ་དེ་དག་གི་བློ་ཡུལ་དུ་ཡང་འཆར་མི་སྲིད་པའི་རྫུ་འཕྲུལ་ལྟ་བུ་ཞིག་ཡིན་སྲིད། འཕགས་པ་བློ་གྲོས་རྒྱལ་མཚན་འདས་བཀྲོངས་སུ་གྱུར་ནས་རིང་བོ་མ་ལོན་པར། སོག་པོས་དྲག་པོའི་སྟོབས་ལ་བརྟེན་ནས་བསྐྱེད་པའི་རྒྱལ་སྲིད་ཀྱི་མངའ་ཁོངས་ཆེན་པོ་དེ་རྒྱ་ནག་པ་རུས་ཀྲུའུ་ཅན། དང་ཐོག་ལག་ཏུ་ཕྲེང་བ་བཟུང་ནས་དམ་ཆོས་གཉེར་མཁན་ཞིག་གིས་མཐའ་མར་རལ་གྲི་བཟུང་སྟེ་ཚལ་བུར་གཏུབས་ཤིང་། སྤྱི་ལོ་༡༣༦༨ལོར་མིང་རྒྱལ་རབས་ཟེར་བ་ཞིག་གསར་དུ་བཙུགས། དང་ཐོག་རྒྱལ་ས་ནན་ཅིན་དུ་འབོད་པའི་ལྷོ་ཕྱོགས་ཀྱི་གྲོང་ཁྱེར་དེ་རུ་གཏན་ཁེལ་ཀྱང་། སྤྱི་ལོ་༡༤༢༡ལོར་རྒྱལ་ས་དེ་སླར་ཡང་བྱང་གི་སྔོན་མའི་ཡོན་གྱི་རྒྱལ་སར་སྤོར། དུས་དེ་ནས་བཟུང་བྱང་གི་རྒྱལ་ས་འདིར་གཞི་ནས་པེ་ཅིན་དུ་འབོད་མགོ་བརྩམས། རྒྱ་བོད་ཀྱི་ལོ་རྒྱུས་ཡིག་ཚང་མང་པོ་ཞིག་ཏུ་འཁོད་པའི་གནས་ཚུལ་ལ་གཞིགས་ན་སྐབས་དེ་ནས་བཟུང་པེ་ཅིན་དུ་ཡོང་མཁན་བོད་པ་རིམ་གྱིས་ཇེ་མང་ནས་ཇེ་མང་དུ་གྱུར་ཡོད་ཚོད་རེད། སྐབས་དེའི་པེ་ཅིན་དུ་སླེབས་པའི་བོད་པ་དག་གི་སྣང་བརྙན་མཚོན་པའི་བརྩམས་ཆོས་ལོ་རྒྱུས་སུ་བཞག་མེད་ཀྱང་། ངས་མཚམས་རེར་པེ་ཅིན་གྱི་གནའ་ཤུལ་རེ་གཉིས་ནས་དེ་དག་གི་རྒྱབ་གཟུགས་མག་མོག་གིས་མཐོང་ཐུབ་པའི་ཉམས་སྣང་སྐྱེས། མཐོ་སྒང་ནས་བབས་ཡོང་བའི་མི་དེ་དག་གིས་ཁལ་རྟ་ཁྱུ་རེ་དེད་ནས་ས་རྡུལ་འཚུབ་འཚུབ་ཀྱིས་པེ་ཅིན་མཁར་སྒོར་སླེབ་ཡོང་དུས། མཁར་གྲོང་གི་མི་རྣམས་ཀྱིས་ཆ་ལུགས་མི་གཅིག་པའི་མི་ཚོ་གཅིག་སྟེ་ལུས་ལ་ངུར་སྨིག་གི་ན་བཟའ་ལྷུག་གྱོན་བྱས་པའི་མི་སྐོར་གཅིག་གིས་མགོ་ལ་གདུགས་བསྐོར་བའི་མི་ཆེན་ནང་འཇུག་སེར་བོ་མནབས་པ་གཅིག་བསྐོར་ནས་ཡོང་བའི་རྣམ་པ་ཡང་ཡང་མཐོང་ཡོད་སྲིད། ནང་འཇུག་སེར་བོ་མནབས་མཁན་དེ་ནི་དམིགས་བསལ་གྱི་ཐོབ་ཐང་ཡོད་པའི་མི་སྣ་གལ་ཆེན་ཞིག་ཡིན་ལས་ཆེ་སྟེ། དེ་ནི་ཕ་ཡུལ་བོད་ཀྱི་ལུང་བ་ནས་ཕེབས་པའི་མི་ཞིག་ཡིན་ལ། ཁོང་ནི་མང་མང་ཞིག་གི་ཚབ་བྱས་ནས་གོང་མར་གུས་ཕྱག་ཕུལ་དུ་ཡོང་མཁན་ཞིག་ཡིན། ཁོང་གིས་བཀའ་བརྒྱུད་པ་དང་དེའི་དད་འབངས་སམ། ཡང་ན་ས་སྐྱ་བ་དང་དེའི་དད་འབངས། ཡང་ན་དགེ་ལུགས་པ་དང་དེའི་དད་འབངས་ཀྱི་ཚབ་བྱས་ནས་རྒྱ་ནག་གོང་མར་གུས་ཕྱག་ཕུལ། ལེགས་སྐྱེས་ཕུལ། འབྲེལ་ཡོད་ཡིག་ཚང་དུ་འཁོད་པ་ལྟར་ན་ཁོང་གི་འཁོར་ཚོགས་ཀྱིས་ཁལ་རྟར་བཀལ་ཡོད་པའི་དོ་ཆས་སུ་རྒྱ་ནག་པས་དགའ་ཞེན་ཚད་མེད་བྱེད་པའི་མུ་ཏིག་དང་། ཐང་ཀ ཟངས་སྐུ། མཆོད་རྟེན་ཆུང་ཆུང་། གཡུ། བྱུ་རུ། བསེ་རུའི་རྭ། སྣམ་བུ། གླ་རྩི། ཤ་རྭ། རྩྭ་སྨན་སོགས་བཅུག་ཡོད་པ་དང་། དེ་མིན་མཐོ་སྒང་གི་རྟ་མཆོག་སོགས་ཀྱང་ཁྲིད་ཡོང་ཡོད་པ་འདྲ། དེ་ལ་གོང་མས་ཀྱང་གསོལ་རས་ཀྱི་ཚུལ་དུ་ཇ་དང་ཚྭ། དར་སྲབ་སོགས་སྐྱེས་ལན་དུ་གནང་། འོན་ཀྱང་། གཟུགས་ཅན་གྱི་གསོལ་རས་འདི་དག་ལོ་དེ་དག་ལ་བོད་པ་དག་པེ་ཅིན་དུ་ཡོང་པའི་དམིགས་བྱ་གཙོ་བོ་མ་ཡིན་པར། གཟུགས་མེད་ཀྱི་འཇའ་ས་དང་། ཐོབ་གོ་ས། མཚན་ཆོ་ལོ་སོགས་གནམ་བསྐོས་གོང་མའི་དྲུང་ནས་ལེན་པར་བྱེད་པ་ནི་པེ་ཅིན་ལ་ཡོང་བའི་དམིགས་ཡུལ་མཐར་ཐུག་དེར་གྱུར་ཡོད། དེ་མིན་ཚེ། ཁོ་ཚོས་སྐྱ་མོ་བཤུལ་ལམ་རིང་མོ་ལོ་དང་ཟླ་ཡིས་བཅད་ནས་པེ་ཅིན་བསྙེགས་ནས་ཡོང་དོན་མེད།
ལམ་ཐག་ཅི་འདྲ་རིང་ན་ཡང་། དུས་རབས་བཅུ་བཞི་བ་ནས་བཟུང་པེ་ཅིན་དུ་ཡོང་མཁན་གྱི་བོད་པ་ལོ་རེ་ནས་ལོ་རེར་ཇེ་མང་དུ་འགྲོ་བཞིན་ཡོད། གྲུབ་མཐའ་དང་ཚོ་ཁག་གི་དཔོན་པོ་དེ་དག་གིས་པེ་ཅིན་གྱི་གལ་ཆེན་རང་བཞིན་སེམས་སུ་གསལ་ལེར་ཤར་སོང་བ་འདྲ། ཡོང་མཁན་མང་དྲགས་པས་པེ་ཅིན་གྱི་གོང་མ་འུ་ཐུག་ནས་ཕྱིས་སུ་བོད་པ་པེ་ཅིན་དུ་ཡོང་བར་ལྷོ་ལམ་དང་བྱང་ལམ་གཉིས་སུ་བཟོས་པ་དང་ལམ་དེ་གཉིས་མ་གཏོགས་གཞན་ནས་ཡོང་མི་ཆོག་པ། པེ་ཅིན་དུ་ཡོང་ན་ཐོག་མར་གོང་མས་ཆོག་མཆན་སྤྲོད་དགོས་པ། ཡོང་ཐེངས་རེར་མི་གྲངས་ག་ཚོད་ལས་བརྒལ་མི་ཆོག་པ་སོགས་ཀྱི་ཚད་བཀག་རབས་དང་རིམ་པ་བཟོས་པ་རེད་ཅེས་འབྲེལ་ཡོད་ཡིག་ཚང་ཁ་ཤས་སུ་གསལ་བོར་བཀོད་འདུག དེ་བས་ངས་པེ་ཅིན་ནས་མཚམས་རེར་ལོ་དེ་དག་ཏུ་ཆོག་མཆན་མ་ཐོབ་པ་དག་གི་གདོང་གི་རེ་ཆད་དང་སེམས་ཁུར་གྱི་རྣམ་འགྱུར་དེར་འཆར་ཡན་བྱ་དུས། ཡིད་དུ་དེ་དུས་ད་ལྟ་ནང་བཞིན་གནམ་གྲུ་ཟེར་བའི་ལྕགས་ཀྱི་གཤོག་པ་ཅན་ཞིག་དང་མེ་འཁོར་ཟེར་བའི་འཁོར་ལོ་མྱུར་མོ་ཅན་ཞིག་མེད་པ་མ་གཏོགས། གལ་ཏེ་ཡོད་ན་སྐབས་དེའི་བོད་པའི་རིག་གནས་པ་དང་མཐོ་རིམ་པ་མང་ཤོས་ཤིག་པེ་ཅིན་ལ་རགས་ལས་ཤོར་བའི་ཆུ་བོ་བཞིན་བཞུར་ཡོང་བ་ངེས་གཏན་རེད་བསམས།
ལོ་ངོ་བརྒྱ་ཕྲག་ཁ་ཤས་ཀྱི་ཡར་སྔོན་གྱི་གནའ་བོའི་མཁར་རྙིང་དེ་ནི་ད་ལྟའི་པེ་ཅིན་དང་བསྡུར་ཐབས་ཡེ་ནས་ཡོད་པ་མ་རེད། དེ་བཞིན་དུ་ད་ལྟ་པེ་ཅིན་དུ་གཞིས་ཆགས་པའི་བོད་པ་དེ་དག་ཀྱང་ལོ་ངོ་བརྒྱ་ཕྲག་ཁ་ཤས་ཀྱི་གོང་རོལ་གྱི་བོད་པ་པེ་ཅིན་དུ་ཡོང་མཁན་དག་དང་བསྡུར་ན། ཞིབ་ཕྲའི་གནས་ཚུལ་ལ་ཧེ་བག་ཆེན་པོ་ཡོད་པ་རེད། ཡིན་ན་ཡང་། ངས་དུས་རྒྱུན་དུ་པེ་ཅིན་ནས་རང་གི་མེས་པོ་དེ་དག་དྲན་ཡོང་། ཁོང་རྣམ་པའི་ཞལ་རས་ཀྱི་རྣམ་འགྱུར་དང་ཁོང་རྣམ་པའི་པེ་ཅིན་གྲོང་གི་འཚོ་བ་སོགས་ཡང་ཡང་དྲན་ཡོང་། དེ་ལྟ་བུའི་དྲན་ཚོར་གྱི་ཁྲོད་ནས་ངས་ཁོང་ཅག་གི་རྩ་ལམ་ན་བཞུར་བའི་གཉོམ་ཞན་གྱི་ཁྲག་རྒྱུན་ཞིག་དུས་ཚོད་ཀྱི་བར་སྟོང་ལས་མཆོངས་བརྒལ་གྱིས་ངའི་རྩ་ལམ་དུ་འཛུལ་ཡོད་པ་ཚོར་ཅིང་། ངའི་ཁེར་རྐྱང་གི་དྲན་གདུང་དང་། གཉོམ་ཞན་ནུས་མེད་ཀྱི་གཤིས་ཀ ངའི་གཞན་ལ་སྐྱབས་བཅོལ་གྱི་བྲན་གཤིས། དེ་མིན་ངའི་རྨོངས་འཐོམ་དང་། རབ་རིབ། མིག་ནང་གི་མཆི་མ་སོགས་ནི་ཁོང་རྣམ་པའི་ཟུངས་ཁྲག་གི་རྒྱུན་ལས་ངའི་མི་ཚེའི་གོ་རིམ་ཕྲ་མོ་རེ་རེར་སིམ་ཡོད་པ་རྟོགས། པེ་ཅིན་ནས་མི་ཚེ་སྐྱེལ་བའི་ལོ་ཟླ་འདི་དག་ཏུ། ངས་རང་གི་མེས་པོ་ཚོར་ལེ་བདའ་ཡང་ཡང་བྱེད་འདོད་སྐྱེས། ཚོར་བ་དྲག་པོ་འདི་ནི་ཕ་ཡུལ་གངས་ཅན་ལུང་བར་གཞིས་ཆགས་པའི་བོད་པ་དག་ལས་ཀྱང་ལྡབ་འགྱུར་གྱིས་དྲག་ངེས། ཡིན་ན་ཡང་། ངས་འདི་ཡོད་ཚད་ད་ནི་ལྡོག་ཐབས་མེད་པ་ཚོར། ལོ་རྒྱུས་ལ་ལེ་བདའ་ཅི་བྱས་ཀྱང་དེ་ནི་སྟོང་བ་སྟེ། ད་ནི་མེས་པོ་དག་དུར་ཁྲོད་ལས་ཡར་ལངས་ནས་ང་ལ་ཁོང་རྣམ་པའི་སྐབས་དེ་དག་གི་དཀའ་ཁག་དང་གདམ་གསེས་ལ་འགྲེལ་བཤད་ཅི་ཡང་རྒྱག་མི་སྲིད།
ལྷ་སའི་གྲོགས་པོ་ཞིག་གིས་ང་ལ། ཁྱེད་རང་ནམ་ཞིག་ལ་བོད་དུ་ལོག་འཆར་ཡོད་ཟེར། ངས་ཁོར་ཀྱལ་ཀའི་ཚུལ་དུ་སྐུ་ཉིད་ཀྱིས་རྒྱ་ནག་གི་གཞས་པ་ཝང་ཧྥིན་གྱི་གཞས་《པེ་ཅིན་པེ་ཅིན་》ཟེར་བ་དེར་གསན་མྱོང་ཡོད་དམ་ཞེས་དྲིས། དེ་ལ་ཁོས་ཉན་མྱོང་། སྙན་པོ་དེ་ག་ཙམ་རེད་ཟེར། གྲོགས་པོ་ཁོ་ལས་ལྡོག་སྟེ། ངའི་ཉན་ལམ་དུ་གཞས་དེ་ནི་བླ་སྲོག་གི་གཏིང་དུ་རེག་རེག་བྱེད་ནུས་པའི་གཞས་སྙན་མོ་ཞིག་རེད། དེ་བས་ཀྱང་གཞས་ཚིག་ཏུ་ང་གསོན་ས་ཡང་འདི་ཡིན་ལ། ང་འཆི་ས་ཡང་འདི་ཡིན་ཟེར་བའི་གདངས་མཚམས་དེར་སླེབ་དུས། མཚམས་རེར་ངའི་མིག་མཐའ་རུ་དྲོད་ལམ་ལམ་གྱི་མཆི་ཞགས་འཁོར་ཡོང་། ངས་གྲོགས་པོར་དེའི་སྐོར་ཁ་བརྡ་བྱས་བ་ན་ཁོས་ལན་དུ་གཞས་དེའི་ཚིག་ག་ཤེད་ཅིག་ཏུ་གལ་ཏེ་ང་ཉིན་ཞིག་མི་བྲལ་རང་དབང་མེད་པར་གྱུར་ཚེ། ཁྱེད་ཀྱིས་ང་རང་འདིར་གར་དུར་སྦས་བྱེད་རོགས་ཟེར་བ་དེ་བཞིན་ཉིན་ཞིག་ཚེ་ཡི་འདུ་བྱེད་སྟོངས་ན། ཁྱེད་རང་པེ་ཅིན་དུ་དུར་སྦས་བྱ་རྒྱུ་ཡིན་ནམ་ཟེར། དེ་ལ་ངས་ལན་མ་རྙེད་པར་ལུས་སོང་། འདི་ལྟ་བུའི་དྲི་བ་ལ་པེ་ཅིན་དུ་འཚོ་བ་རོལ་བའི་བོད་པ་མང་པོ་ཞིག་གིས་ང་ལྟར་ལན་རྙེད་མི་སྲིད། ཡང་ན་དྲི་བ་འདི་ལ་གདོང་གཏད་འདོད་མི་བྱེད་པར་གཡོལ་ངེས་ཡིན། སྣང་ཚུལ་འདི་ལས་རྗེན་པར་མངོན་པའི་ངོ་བོ་ཞིག་ནི་སྲིད་འདིའི་བྱེས་པ་ཀུན་ལ་ཐུན་མོང་དུ་མངའ་ཞིང་བསམ་པའི་བརྩེ་ཞེན་གྱི་ཟབ་ས་ཞིག་ན་བག་ལ་ཉལ་ཡོད་པའི་སེམས་འདུན་ཞིག་སྟེ། ཆེས་མཐའ་མར་རང་གི་སྐྱེས་ཡུལ་དུ་ཕྱིར་ལོག་འདོད་པ་དེ་ཡིན་སྲིད། ཡིན་ན་ཡང་བྱེས་བ་མང་པོ་ཞིག་གི་བསམ་འདུན་ནི་ཇི་བཞིན་དུ་མངོན་འགྱུར་བྱུང་མི་སྲིད་པ་འདྲ། པེ་ཅིན་ནས་ང་མཚམས་རེར་བོད་པ་རྒན་རབས་པ་རེ་ཟུང་གི་འདས་མཆོད་དུ་མྱ་ངན་ཞུ་རུ་འགྲོ་མྱོང་ཡོད། ཁོ་ཚོ་ནི་བོད་བཅིངས་འགྲོལ་ཐོབ་པའི་རྗེས་ནས་པེ་ཅིང་དུ་ཡོང་བའི་མི་རབས་དང་པོ་དེ་དག་ཡིན། ཆོས་ཀྱི་སྒྲ་དབྱངས་མེད་ཅིང་བསང་དུད་ཀྱི་དྲི་མ་མེད་པའི་འདས་མཆོད་དེ་ཅི་འདྲའི་སྟབས་བདེ་ཨང་། དེ་དུས་དུས་ནམ་ཞིག་ལ་རང་ཉིད་ཀྱང་འདི་ལྟར་རྒྱུས་ཡོད་ཡོད་འདྲ་ཡང་མཐར་གཏུགས་ན་རྒྱུས་ཅི་ཡང་མེད་པའི་ས་མཐའི་གྲོང་ཁྱེར་འདི་ནས་རྣོ་ལྕགས་ཀྱི་སྲེག་ཐབ་ཏུ་ཐལ་བ་སྤར་མོ་གང་དུ་བསྲེགས་ངེས་བ་དྲན་ན། ངའི་སེམས་ཀྱི་ག་ཤེད་ཅིག་ཏུ་ཟུག་གཟེར་བཟོད་དུ་མེད་པ་ཞིག་ལངས་ཡོང་།
རྒྱུས་མེད་ཚུལ་ལབ་ན། པེ་ཅིན་ལ་གྲོང་ཁྱེར་ཆེན་པོར་དམིགས་སུ་མངའ་བའི་བརྩེ་མེད་ཀྱི་རྣམ་འགྱུར་དེ་ལྡན་ཏེ། མི་ཚོགས་ཁྲི་མ་འབུམ་ཀྱི་འདུ་འཛི་རྒོད་ན་ཡང་དེ་ནི་ཁྱེད་དང་འབྲེལ་བ་མེད་ཅིང་། མི་དེ་དག་ཁྱེད་ཀྱི་མི་ཚེའི་འགྲུལ་བཞུད་ཀྱི་ལམ་ལ་སྣོལ་མཚམས་ཏོག་ཙམ་ཡང་ཡོད་མི་སྲིད། བརྒྱ་ལ་རེ་གཉིས་ཤིག་ཡོད་སྲིད་ན་ཡང་ཁ་ཕར་འཁོར་ཙམ་གྱིས་རྒྱུས་མེད་པར་ཆགས་སླ། འདི་ནི་གྲོང་ཁྱེར་ཏེ། འདི་རུ་ལོ་བཅུའི་ཁྱིམ་མཚེས་ཡིན་ཀྱང་ངོ་མི་ཤེས། འདི་རུ་མི་དང་མིའི་དབར་དུ་འཛེམ་དོགས་ཆེ་ཞིང་། འདི་རུ་འཇིག་རྟེན་རྒྱ་ཅི་འདྲ་ཆེ་ན་ཡང་ཁྱེད་ཀྱི་འཇིག་རྟེན་དེ་ལྟར་ཇེ་ཆུང་དུ་གྱུར་ནས་མཐའ་མར་ཁྱེད་ལ་དབང་བའི་ཁང་མིག་དོག་མོ་དེ་ལས་ཅི་ཡང་ལྷག་མེད། འདི་རུ་དབྱར་དགུན་སྟོན་དཔྱིད་ཀྱི་དུས་ཚིགས་ཀྱི་འཕོ་འགྱུར་དེ་གོས་སྒམ་ནང་གི་གོས་ལྭའི་སྲབ་མཐུག་གི་བདམས་ཀར་གྱུར་ཡོད། ངས་འདི་ལྟར་པེ་ཅིན་གྱི་བོད་པ་དག་ལ་འཚོ་བའི་ཚོར་སྣང་ལབ་གླེང་བྱ་དུས། ཁོ་ཚོ་མང་ཆེ་ཤོས་ཀྱིས་མོས་མཐུན་ཡོད་པར་སྨྲ། ད་དུང་ཁ་སྣོན་གྱི་ཚུལ་དུ་པེ་ཅིན་དུ་དུས་ཚོད་ཅི་འདྲའི་མགྱོགས་ཨང་ཟེར། གལ་ཏེ་པེ་ཅིན་ནི་མུ་མེད་ཀྱི་བྱེ་ཐང་ཆེན་པོ་ཞིག་ཡིན་ཚེ། དུས་ཚོད་ནི་ཐོགས་རེག་མེད་པར་གང་མྱུར་གྱིས་རྒྱུ་བའི་རླུང་ཤ་དེ་ཡིན་ལ། རླུང་ནང་ན་ཁེར་རྐྱང་གིས་འདུར་རྒྱུགས་བྱེད་བཞིན་པའི་སྤྱང་ཀའི་སྣང་བརྙན་དེ་ནི་པེ་ཅིན་གྱི་བོད་པ་ཡིན་ངེས། སྤྱང་ཀི་དེ་དག་གིས་བྱེ་ཐང་གི་བྱེ་བ་ཕྲག་བརྒྱའི་བྱེ་རྡུལ་གྱི་གསེང་ལ་སྣོམ་བཞིན་རང་གི་རིགས་མཐུན་གྱི་དྲི་མ་འཚོལ། ལས་གྲོལ་གྱི་བར་གསེང་ནས་འཚོལ་ཅིང་གཟའ་མཇུག་གི་ཁོམ་སྐབས་སུ་འཚོལ། མི་ལོ་བརྒྱ་ཕྲག་ཁ་ཤས་ཀྱི་གོང་རོལ་ནས་གོང་མའི་དབུ་བླ་ཡིན་ཟེར་མཁན་དེ་དག་གིས་དེ་རིང་གི་བོད་པ་འདི་དག་དང་མཚུངས་བར་འདི་ལྟར་རིགས་མཐུན་སྤུན་ཟླ་དག་དང་མཉམ་འཛོམས་ཀྱི་གོ་སྐབས་བཙལ་མྱོང་ཡོད་མེད་མི་རྟོགས་ཀྱང་། ད་ལྟའི་པེ་ཅིན་གྱི་བོད་པས་ནི་འདི་ལྟར་ཕན་ཚུན་བཙལ་ནས་མཉམ་འཛོམས་ཡང་ཡང་བྱེད་ཅིང་། དེ་ལྟའི་མཉམ་འཛོམས་ཀྱི་དུས་ཚོད་དུ་ཡུན་རིང་ལ་ཡལ་ཟིན་པའི་གདོང་གི་འཛུམ་རིས་སླར་ཡང་བཞད་སྲིད་པ་དང་། ཡུན་རིང་གྲེ་བ་ནས་འཇགས་ཟིན་པའི་གནའ་བོའི་གླུ་གཞས་དེ་སླར་ཡང་གྲགས་ཡོང་། བར་ཐག་མེད་པའི་ཀུ་རེ་དང་། སྙིང་ཉེ་བའི་གཏམ་གླེང་། བག་དྲོ་བའི་དགོད་སྒྲ་སྟེ། དེ་བས་ཀྱང་ཞིམ་མངར་གྱི་ནས་ཆང་སྔོན་མོ། བཅུད་ལྡན་གྱི་ལུག་ཤ་ཚོན་པོ། སྦྲང་དཀར་གྱི་རྩམ་པ་སོགས་ལ་རོལ། ང་ཚོས་དར་ཅིག་ལ་སྒེའུ་ཁུང་ཕྱི་རོལ་གྱི་འཇིག་རྟེན་དེ་ཕ་ཡུལ་གངས་ལྗོངས་ལུང་པ་དང་ལེ་བར་སྟོང་ཕྲག་གིས་ཆོད་པའི་པེ་ཅིན་ཡིན་པ་རྨང་ནས་བརྗེད། སྣང་བ་ཞིག་ལ་ང་ཚོ་ཚང་མ་ལྷན་དུ་ཡུན་རིང་གྱེས་པའི་ཕ་ཡུལ་དུ་ལོག་ཡོད་པའི་ཉམས་སྣང་སྐྱེས། མཚན་གྱི་གློག་སྒྲོན་གྱི་འོད་འཁྱུག་པའི་སྣང་བ་རབ་རིབ་ཀྱི་ཁྲོད་དུ། པེ་ཅིན་གྱི་བོད་པའི་གདོང་དུ་དམར་མདངངས་རྒྱས་ཤིང་མིག་ཀོང་དུ་མངོན་ཆུང་གི་གཤེར་ཁུ་ཞིག་ལ་འོད་འཁྱུག་ཙམ་འཁྱུག་ཙམ་བྱེད།
པེ་ཅིན་གྱི་དུས་ཚོད་དངོས་གནས་མགྱོགས་པོ་འདུག དང་ཐོག་འདི་གར་གནས་བཅའ་བའི་བོད་པའི་ན་ཆུང་དེ་ད་ནི་དར་མར་གྱུར་འདུག་ཅིང་དང་ཐོག་དར་མའི་བཟོ་ཡོད་པའི་སྐྱེས་བུ་དེ་ད་ནི་རྒ་བའི་ཁུར་གྱིས་མནན་འདུག ཡུན་རིང་ཕན་ཚུན་ཞལ་མཇལ་མ་བྱུང་བའི་པེ་ཅིན་གྱི་བོད་པ་དག་ཉེ་གྲོགས་སམ་ཡང་ན་ཉེ་གྲོགས་ཀྱི་བུ་བུ་མོའི་གཉེན་སྟོན་སོགས་ནས་འཕྲད་དུས། ཕན་ཚུན་གྱི་འགྱུར་ལྡོག་དེ་གླེང་གཞིར་འགྱུར་ངེས་ཤིང་། དེ་ལྟ་བུའི་སྙིང་ཉེ་ཉེའི་འཚམས་འདྲིའི་ནང་དུ་དུས་ཚོད་ལ་འུ་ཐུག་པའི་ལེ་བདའ་ཞིག་དང་འགྱུར་ལྡོག་ལ་ངོ་མཚར་བའི་སྐད་ཆ་ཞིག་འདྲེས་ཡོད། རེད་ཨང་། ཞིབ་ཏུ་དོ་སྣང་བྱས་ཚེ་ཁོང་རྣམ་པའི་མིག་ཟུར་དུ་ཉ་མོའི་མཇུག་རྫིའི་རི་མོ་བབས་ཡོད་ཅིང་། ནག་ཅིང་སི་ལིར་འཁྱིལ་ཡོད་པའི་མགོ་སྐྲའི་གསེབ་ཏུ་སྐྲ་དཀར་གྱི་ཉག་མ་ཐ་ཐོར་མངོན་ཡོང་། ཁོང་ཅག་གིས་ཧ་ཅང་འདྲི་ཤེས་དང་བབ་བསྟུན་གྱིས་གཉེན་སྟོན་གྱི་མནའ་མའམ་མག་པ་བོད་རིགས་ཡིན་མིན་རྩད་གཅོད་ཅིང་། གལ་ཏེ་གཉིས་ཀ་རིགས་རུས་དམ་སྲུང་བྱས་པའི་བོད་པ་ཡིན་པ་རྟོགས་ཚེ་གདོང་ལ་ཡིད་ཚིམ་པའི་མཛུམ་མདངས་དང་བཅས་ཏེ་རྟེན་འབྲེལ་ཡང་ཡང་ཞུ་ཞིང་། ངག་ནས་པེ་ཅིན་ནས་བོད་པའི་མནའ་མའམ་མག་པ་འཚོལ་རྒྱུ་ནི་ཅི་འདྲའི་ཁག་པོ་རེད་ཨང་ཟེར། ཡང་མཚམས་རེར་གཉེན་སྟོན་གྱི་ཆོ་གའི་མགྲོན་ཤོག་ཏུ་མནའ་མའམ་མག་པའི་མིང་དེ་བོད་མིང་མ་ཡིན་པ་མཐོང་སྐབས་ཕངས་སེམས་ཤིག་དང་བསྡོངས་ནས་ཧ་ཅང་དཀྱེལ་ཡངས་ཀྱིས་ཕྱི་གླིང་བ་ཞིག་མིན་ན་དེ་གས་འགྲིག་སོང་ཟེར། དེ་ལྟ་བུའི་འདུ་འཛོམས་ནི་ཡུན་ཐུང་བ་ཞིག་སྟེ། ཐ་ན་ལྷོད་ལྷོད་ཀྱིས་སེམས་གཏམ་དྲོན་མོ་ཞིག་ཀྱང་བཤད་ཁོམ་མ་བྱུང་། ཁོང་ཚོའི་བོད་ལྭ་གྱོན་ནས་དུས་སྟོན་གྱི་གཟབ་འཕྱོར་སྤྲས་ཡོད་བའི་རྒྱབ་གཟུགས་དེ་མཚན་གྱི་སྨག་རིམ་གྱི་ཐུ་འོག་ནས་གློག་སྒྲོན་དཀར་སེར་དམར་ལྗང་ཁྲ་ཚོམ་གྱིས་ཤར་བའི་པེ་ཅིན་གྱི་ལམ་མདོའི་ཕྱོགས་ཤིག་ཏུ་སྣང་མེད་དུ་ཡལ་འགྲོ ཁོ་ཚོ་དེ་ལྟར་ཡལ་རྗེས་ཡང་བསྐྱར་ཕན་ཚུན་ལ་དུས་ཚོད་ག་དུས་ཤིག་ལ་འཕྲད་ཐུབ་པར་གདེང་ཚོད་ཅི་ཡང་མེད། ཁོ་ཚོ་དེ་ལྟར་པེ་ཅིན་གྱི་མི་ཚོགས་ཁྲོད་དུ་ཡལ་བ་ནི་ཆུ་ཐིགས་ཤིག་རྒྱ་མཚོར་འདྲེས་པ་དང་མཚུངས་སྟེ། ཁྱོད་ཀྱིས་འདོད་ཡོན་ཁ་ལུད་པའི་གྲོང་ཁྱེར་ཆེན་པོ་འདིའི་འདུ་འགོད་ཀྱི་ཀློང་ནས་བོད་པ་ཞིག་ལ་དུས་ཆད་མེད་པའི་ལམ་མཇལ་ཡོང་པའི་རེ་བ་མ་བཅངས། འདི་གའི་བོད་པ་ནི་རིགས་གཞན་པའི་མི་ཚོགས་ཀྱི་མཚོ་གཏིང་དུ་ནུབ་པའི་ཉ་མོ་རེ་རེ་སྟེ། མཚམས་རེར་མཚོ་ཁར་བུད་ནས་དབུགས་ཀྱི་འབྱིན་རྔུབ་ཙམ་བྱེད་ཅིང་། མཚོ་ངོས་སུ་ཁོང་ཅག་གསོན་ཡོད་པའི་རྟགས་སུ་ཝུ་བ་སྒོར་མོ་རེ་འཛུམ་ཡོང་ངེས། འཛུམ་ཡོང་བའི་ལྦུ་བ་དེ་ནི་ཅི་འདྲའི་ཡིད་དུ་འོང་བ་ཞིག་རེད་ཨང་། ལྦུ་བ་དེ་མེ་ཏོག་དང་མཚུངས་བར་པེ་ཅིན་གྱི་བོད་པ་ཀུན་གྱི་སེམས་ཁོངས་བཞད་སྲིད་དེ། ལྦུ་བ་ལས་གྲོལ་ཡོང་བ་ནི་མི་རབས་རྒན་དར་གཞོན་གསུམ་གྱི་གྲས་ན་ལྷང་ལྷང་གྲགས་ཡོང་བའི་བོད་པ་རེ་ཡིན་ཞིང་། བོད་པ་དེ་དག་གིས་ལས་རིགས་མི་གཅིག་པའི་ཁྱབ་ཁོངས་རེ་རེ་ནས་གཡུར་དུ་ཟ་བའི་འབྲས་བཟང་བླངས་ཏེ། ཕ་ཡུལ་གངས་ལྗོངས་ལུང་པའི་སྤུན་ཟླ་དག་ལ་ལེགས་སྐྱེས་སུ་བསྐུར་བཞིན་ཡོད།
སྤྱི་ལོ་༡༦༤༤ལོར། དུས་ཡུན་རིང་པོར་ཀྲུང་གོའི་བྱང་ཤར་གྱི་ཡུལ་གྲུར་ཕྱུག་འཚོས་ཤིང་ཞིང་བཏབ་ནས་འཚོ་བ་རོལ་པའི་མན་ཇུའི་རིགས་ཀྱིས་མིང་རྒྱལ་རབས་ཀྱི་མངའ་ཁོངས་ཀྱི་བྱང་གི་འགག་སྒོ་གཏོར་ཏེ། ཁྲབ་རྨོག་འཁོར་གསུམ་གྱི་སིང་སྒྲ་དང་ཅང་ཤེས་རྟ་མཆོག་གི་རྨིག་སྒྲའི་ཁྲོད་ནས་པེ་ཅིན་མཁར་གྱི་མིས་ཧ་མི་གོ་བའི་སྐད་རིགས་བཤད་བཞིན་ཀྲུང་གོའི་འཛིན་མར་དབང་བསྒྱུར་བའི་སྲིད་དབང་བཙུགས། དེ་ནི་གནའ་མཁར་འདིའི་བདག་པོར་གྱུར་བའི་གྲངས་ཉུང་མི་རིགས་གཉིས་པ་སྟེ། མན་ཆིན་རྒྱལ་རབས་རེད། ༡༦༥༢ལོར། དགེ་ལུགས་པའི་བླ་ཆེན་རྒྱལ་དབང་སྐུ་ཕྲེང་ལྔ་བ་ངག་དབང་བློ་བཟང་རྒྱ་མཚོ་མཆོག་མན་ཆིན་གོང་མའི་གདན་ཞུ་བཞིན་ལྷ་ས་ནས་པེ་ཅིན་དུ་འབྱོར། མན་ཆིན་གོང་མར་གུས་ཕྱག་ཕུལ། ད་ལྟ་ཡང་ཕོ་བྲང་པོ་ཏ་ལའི་ལྡེབས་བྲིས་སུ་གྲངས་མི་རིགས་གཉིས་ཀྱི་བླ་དཔོན་འདི་གཉིས་པེ་ཅིན་ནས་ཞལ་མཇལ་བའི་རྣམ་པ་རི་མོར་བྲིས་ཡོད་དེ། རི་མོའི་ནང་དུ་སྐྱ་སེར་འདི་གཉིས་ཉི་ཟླ་ཁ་སྤྲོད་ཀྱི་ཚུལ་གྱིས་སོ་སོའི་འཁོར་ཀྱི་གྲལ་མགོ་ན་བཞུགས་ཤིང་། བོད་པའི་ཕྱི་རབས་པ་དག་གིས་རི་མོ་འདིའི་ནང་གི་མི་སྣ་གཙོ་བོ་གཉིས་ཀྱི་ཁྲི་ལ་མཐོ་དམའ་ཨེན་ཙམ་ལས་ཤོར་མེད་པ་དེ་གཟི་བརྗིད་ཅིག་ཏུ་བརྩིས་ནས། མཐོ་སར་འཚོ་བའི་བོད་པའི་རང་བྱུང་ལྷུན་གྱིས་གྲུབ་པའི་རང་མཐོ་རང་ཆེའི་ངོ་སོ་དེར་སྲུང་སྐྱོབ་བྱེད། ཡིན་ན་ཡང་། ངས་པེ་ཅིན་གྱི་གནའ་བོའི་མཁར་རྙིང་གི་ངུར་སྨིག་མདོག་གི་མཁར་གྱང་མཐུག་པོ་དེར་ལག་པས་རེག་རེག་བྱ་དུས། འཁྱག་གྲང་གྲང་གི་བདེན་ལུགས་ཤིག་ངའི་སྐྱི་ལྤགས་བརྟོལ་ནས་དབང་རྩར་སིམ་ཡོང་བ་དང་། ང་ལ་དབང་མེད་དུ་འཁྱག་འདར་ཕྲན་བུ་རེ་ཐེབས་ཡོང་། ཕྱིས་འབྱུང་གི་བོད་པའི་ལོ་རྒྱུས་ཀྱི་དེབ་ཐེར་དེ་དག་ནི་ང་ཚོའི་མེས་པོ་དག་གི་ཉམས་ཆུང་ནུས་མེད་དང་། མིག་རྒྱང་ཐུང་ལ་ཕྱོགས་རིས་འཐེན་འཁྱེར་ཆེ་ཞིང་། སྙིང་སྟོབས་ཀྱི་དཔུང་བ་ཕྲ་བའི་སྐྱོན་གྱི་རྐུབ་རལ་བ་དེ་འགེབས་པར་བྱེད་པའི་ལྷན་པ་ཙམ་རེད། ལྷན་པ་དེ་གསེར་སྐུད་ཀྱིས་བཙེམས་ཤིང་དངུལ་གྱི་ཕྲ་རྒྱན་གྱིས་སྤུད་ཡོད་པས། དེ་རིང་ང་པེ་ཅིན་དུ་བསྡད་ནས་ལོ་རྒྱུས་ཀྱི་ཡིག་ཚང་དེ་དག་བཀླགས་དུས་ཀྱང་རང་སེམས་རང་གིས་མ་མནན་ན་གླེན་རྨོངས་ལས་བྱུང་བའི་ང་རྒྱལ་གྱི་ཚ་རླབས་ཤིག་སེམས་ཁོངས་སུ་མཆེད་ཡོང་། རེད་ཨང་། ང་ཚོའི་ལོ་རྒྱུས་ནི་དུས་ནམ་ཡང་འོད་སྟོང་འབར་བ་ཞིག་རེད། ལྷན་པ་ཞིག་མ་རེད། འོན་ཀྱང་པེ་ཅིན་གྱི་རྔམས་ཁ་མཐུག་པའི་མཁར་གྱང་གིས་ངའི་སེམས་ཀྱི་དྲོད་རླབས་འཁྱག་པོར་བསྒྱུར་སོང་། འོད་སྟོང་ཅི་འདྲ་ཆེ་རུང་། དེ་ནི་ཉི་མའི་འོད་མ་ཡིན། ཉི་ཟླ་ཁ་སྤྲོད་ཀྱི་ཚུལ་གྱིས་བཞུགས་ན་ཡང་། ཉི་མ་ནི་ཉི་མ་ཡིན་ཞིང་། ཟླ་བ་ནི་ཟླ་བ་རེད། ཉི་མའི་འོད་སྣང་གི་ཀློང་ནས་སུ་ཞིག་གིས་ཟླ་བ་མཐོང་མྱོང་ངམ། ཡིན་ན་ཡང་། ལོ་རྒྱུས་དེབ་ཐེར་དུ་ང་ཚོའི་མེས་པོ་ཚོར་ཧ་ལས་དགོས་པའི་རང་རློམ་ཞིག་དང་ཁྱད་མཚར་བའི་ང་རྒྱལ་དོ་ཟླ་མེད་པ་ཞིག་འདུག རང་རློམ་དེས་ཅི་ཞིག་བརླགས་སོང་ངམ། ང་རྒྱལ་དེས་ཅི་ཞིག་བོར་སོང་ངམ།
ལོ་ངོ་བརྒྱ་ཕྲག་ཁ་ཤས་ཀྱི་ཡར་སྔོན་གྱི་བོད་པ་དག་དང་མི་མཚུངས་པར། ད་ལྟའི་པེ་ཅིན་དུ། ང་རང་ཚོད་ཚོད་ལ་ཕམ་ཁས་མནར་ཡོང་། པེ་ཅིན་གྱི་རྒྱ་ཆེ་བ་དང་གཏིང་ཟབ་པ་དེ་དག་གིས་ངས་རང་ཉིད་ཀྱི་གུ་དོག་ཅིང་གཏིང་སྲབ་པ་དེ་མཐོང་བྱུང་། པེ་ཅིན་གྱི་རུས་གསེང་དུ་རྐང་ལྟར་ལྷུན་གྱིས་གྲུབ་ཡོད་པའི་རང་རྟོན་དང་འདོད་ཡོན་གྱིས་ངས་རང་ཉིད་ཀྱི་རང་དམན་དང་དབུལ་ཕངས་ཚོར་བྱུང་། ལོ་རྒྱུས་སུ་བྲིས་པའི་བླ་མེད་ཀྱི་དབང་ཆ་དེ་དག་གི་མཚོན་རྟགས་ཀྱིས་ང་ལ་དཔུང་བ་སྦོམ་པོ་ཞིག་གི་ངར་ཤུགས་ངོམས་ཤིང་། གྲོང་ཁྱེར་འདིའི་འགྲོ་འཆག་ཉལ་འདུག་གི་གོ་རིམ་དུ་བསམ་མེད་དུ་མངོན་ཡོང་བའི་རྒྱལ་ཆེན་གོང་མ་དག་གི་རྒྱས་སྤྲོས་ཀྱི་ཁ་དོག་ཅིག་གིས་ང་རང་ལ་འབངས་ཞེས་བ་དང་མི་སེར་ཞེས་བའི་ཐ་སྙད་དེའི་བསྟན་དོན་ལ་གསལ་འདེབས་ཡང་ཡང་བྱས་ཡོང་། འདི་ལྟར་པེ་ཅིན་ནས་སྡོད་པའི་བོད་པ་དག་གིས་ད་ནི་ངེད་ཅག་གི་མེས་པོ་ཚོའི་ལོ་རྒྱུས་སུ་མངོན་ཡོང་བའི་རང་རློམ་དེ་དང་ང་རྒྱལ་དེ་རྒྱུད་འཛིན་བྱེད་ཐུབ་མི་སྲིད་པ་འདྲ། དགོངས་དག ང་ཚོ་མཚམས་རེར་ཕ་ཡུལ་གངས་ལྗོངས་ཕྱུག་མོར་འཁོར་ཞག་ཏུ་ལོག་དུས། གཞིས་པ་དག་གི་ཁྲོད་དུ་ད་དུང་ཡང་སྤྱི་ལོ་༡༦༥༢ལོའི་པེ་ཅིན་གྱི་ཁྲི་དེ་གཉིས་ལ་མཐོ་དམའ་ཨེན་ཙམ་ལས་མེད་ཚུལ་རྩོད་མཁན་འདུག མེས་པོ་དག་གི་རང་རློམ་དང་ང་རྒྱལ་དེ་ད་དུང་ཡང་ཁོ་ཚོའི་ངར་ཤུགས་ཀྱིས་ཁེངས་བའི་སྐད་སྒྲའི་རྒྱབ་རྩར་ལངས་འདུག དེ་ནི་ལྷན་པ་དེའི་དགེ་མཚན་རེད། ཡིན་ན་ཡང་། དེ་ནི་བོད་པའི་གྱོང་གུད་ཡིན་སྲིད་ཨང་།
པེ་ཅིན་གྱི་བོད་པ་དག་གིས་ཕལ་ཆེར་ཚོད་ཚོད་ལ་ཕམ་སྲིད་པའི་སེམས་གཅོང་དེ་ཡང་རྐྱེན་ངན་གྲོགས་སུ་ཤར་སྲིད་པའི་གནས་ལུགས་ལ་ངེས་ཤེས་གསལ་ཐག་ཆོད་ཅིག་འདྲོངས་ཡོད་ངེས་ཤིང་། མ་མཐའ་ཡང་དེ་ནི་རང་རློམ་སྟོང་བ་དེ་དང་ང་རྒྱལ་གསོབ་གསོབ་དེ་ལས་ལྡབ་འགྱུར་གྱིས་དགེ་མཚན་ཆེ་བ་རྟོགས་ཡོད་སྲིད། དེར་བརྟེན། ད་ལྟའི་པེ་ཅིན་གྱི་བོད་པ་དག་ནི་ཧུར་བརྩོན་གྱིས་འཚོ་བ་ཤ་སྟག་རེད། ཁོང་ཅག་གི་དུས་ཚོད་དང་འཚོ་བ་ལ་འཆར་འགོད་དང་ཞིབ་ཆ་ལྡན་ལ། བྲེལ་སྣང་གིས་ཁེངས་པའི་ཚོར་བ་ཞིག་གིས་ལུས་སེམས་གཉིས་ཆར་ངལ་དུབ་ཀྱིས་གཙེས་ཀྱང་། དུས་ཚོད་ལ་བརྩོན་བསྲིས་ཆེ་ཞིང་། ཚེ་སྲོག་ལ་རིན་ཐང་ཆེ་བའི་སེམས་གསོ་ཞིག་གིས་ཡོད་ཚད་ལ་དབུགས་དབྱུངས་བར་བྱེད་ཐུབ། པེ་ཅིན་ནས་འདི་ལྟར་འཚོ་དུས་ང་མཚམས་རེར་དབྱར་གྱི་ཚ་གདུགས་ཀྱིས་བསྲེགས་ནས་གཞོབ་ལ་ཁད་བྱེད་ཅིང་། དགུན་གྱི་གྲང་རེག་གིས་འཁྱག་ནས་རེངས་ལ་ཁད་བྱེད། དབྱར་དགུན་གཉིས་ཀྱི་མཚམས་ནས་དུག་སྨུག་གིས་དབུགས་བཅད་ནས་ཤི་ལ་ཁད་བྱེད། སྐབས་དེ་དག་ཏུ། ང་ལ་གནས་འདི་ནས་བྲལ་ཏེ་ཕ་ཡུལ་ལོག་འདོད་པའི་འདུན་པ་འགོག་མེད་ཅིག་སྐྱེས་ཡོང་། ཡིན་ཡང་སེམས་འདུན་དེ་དུག་སྨུག་དྭངས་ནས་འགྲོ་བ་དང་བསྟུན་ནས་སེམས་འགོ་ནས་རང་ཡལ་དུ་གྱུར་འགྲོ། ངས་ད་ལྟ་ད་དུང་ཡང་ང་འདི་ལྟར་པེ་ཅིན་དང་གྱེས་མི་འདོད་པའི་རྒྱུ་རྐྱེན་ཅི་ཡིན་ལ་ཁ་གསལ་གྱིས་ལན་འདེབས་མི་ཐུབ། གལ་ཏེ། ཉིན་ཞིག་ང་གྲོང་ཁྱེར་ཆེན་པོ་འདི་དང་ཁ་བྲལ་ནས་ཕྱིར་ལོག་པ་ཡིན་ན། རྒྱུ་རྐྱེན་གཙོ་བོ་ནི་གོང་དུ་བརྗོད་པའི་དུས་ཚིགས་དང་གནམ་གཤིས་ཀྱི་ཕྱི་རྐྱེན་དེ་དག་ཡིན་མི་སྲིད་སྙམ། དེ་དག་ལ་ཅི་འདྲ་མི་གོམས་ཀྱང་། དེ་དག་གིས་ངའི་འབྱུང་གཞིའི་གཟུགས་པོ་འདི་ལ་གནོད་ཙམ་སྐྱེལ་བ་ལས། ང་བོད་པ་ཡིན་པའི་ཐོབ་ཐང་དང་། ང་བོད་པ་ཡིན་པའི་སེམས་པ་འདི་ལ་རྨ་ཁ་ཏོག་ཙམ་ཡང་བཟོ་མི་ཐུབ།
པེ་ཅིན་གྱི་མཚན་མོར། ངས་ཚུར་ཡོང་བའི་རླངས་འཁོར་གྱི་ཐོད་པ་རུ་གློག་འོད་དཀར་ལམ་ལམ་འཚེར་བ་དང་། ཕར་བསྐྱོད་པའི་རླངས་འཁོར་གྱི་རྐུབ་ཏུ་གློག་འོད་དམར་འཚུབ་འཚུབ་བྱེད་པ་མཐོང་། དེ་ནི་བཞུར་བཞིན་པའི་འཇིག་རྟེན་ཞིག་སྟེ། འོད་ཀྱི་གཙང་བོ་དཀར་དམར་གཉིས་ཀྱི་རྒྱུན་རེད། ངས་རང་གི་བུ་ཆུང་ལ་ལག་གདེང་སྦྲེལ་ནས་ལམ་འགྲམ་ནས་བསྐྱོད་དུས། གཙང་བོ་དམར་པོ་དེས་ངའི་ལང་ཚོ་དང་རྨི་ལམ་འཁུར་ནས་མི་ལྡོག་པའི་རྒྱང་དུ་འཕྱན་ནས་རིང་དུ་ཡལ་བ་དང་། གཙང་བོ་དཀར་བོ་དེས་ངའི་བུ་ཆུང་གི་མི་ཚེ་འཁྱེར་ཏེ་མདུན་ཐད་དུ་ལྷགས་ཡོང་། དེ་དུས་ངའི་བུ་ཆུང་གིས་ང་ལ་རྒྱ་སྐད་ཀྱིས་ཁོའི་མཚར་སྣང་གི་དྲི་བ་དྲིས་བྱུང་། ངས་ཁོའི་མགོར་ཐལ་ལྕག་གིས་ཡང་མོར་གཞུ་ཙམ་བྱས་པ་ན། ཁོས་དེ་མ་ཐག་སད་རྟོགས་ཅི་ཞིག་བྱུང་སོང་བ་ལྟར་ལུས་པོ་དྲང་མོར་བསྡད། རྣམ་འགྱུར་གཟབ་ནན་ཏུ་བཏང་ནས། མགོ་བོ་གཡས་སུ་གཅུ་ཙམ་བྱས་ཤིང་། དེ་ནས་ང་ལ་བོད་སྐད་བཤད་བྱུང་། འདི་ནི་ངས་རང་གི་བུ་ཆུང་ལ་བསླབས་པའི་གསལ་འདེབས་ཤིག་སྟེ། མགོ་བོ་གཡས་སུ་གཅུས་རྗེས་བོད་སྐད་རྐྱང་རྐྱང་བཤད། མགོ་བོ་གཡོན་ཏུ་གཅུས་ན་རྒྱ་སྐད་རྐྱང་རྐྱང་བཤད། གཡས་ནི་བོད་དང་གཡོན་ནི་རྒྱ། བོད་སྐད་རྒྱ་སྐད་མི་འདྲེས་སོ།། འདི་ནི་འུ་ཐུག་པའི་ཐབས་ཤེས་ཤིག་སྟེ། ངའི་ཐལ་ལྕག་ཡང་མོ་དེ་དང་བུ་ཆུང་གི་མགོ་བོ་གཡས་སུ་གཅུས་པའི་བྱ་སྤྱོད་འདིར་མི་རིགས་ཤིག་གི་མ་འོངས་པའི་རེ་བ་བཅོལ་ཡོད། གལ་ཏེ། ནམ་ཞིག་ལ། ང་པེ་ཅིན་དང་གྱེས་ནས་བོད་དུ་ལོག་པ་ཡིན་ན། དེ་ཡང་ངའི་ཐལ་ལྕག་གི་གསལ་འདེབས་ལ་གོ་ཆོད་མེད་པར་གྱུར་བ་དང་ངའི་བུ་ཆུང་གི་མགོ་གཡས་གཅུས་གཡོན་གཅུས་ཅི་བྱས་ཀྱང་བོད་སྐད་ཀྱི་སྐུད་ལམ་མེད་པ་དེ་ཡིན་སྲིད།
འདིའི་ངོས་ཐད་ནས། པེ་ཅིན་གྱི་བོད་པ་ཀུན་ལ་གཅིག་མཐུན་གྱི་སེམས་ཁྲལ་ཞིག་ཡོད་སྲིད་དེ། དེ་ནི་ཚང་མ་པེ་ཅིན་གྱི་ལག་མཐིལ་དུ་ཞུ་བའི་ཁ་བ་རྡོག་པོ་དེ་བྱ་འདོད་མེད་ཅིང་། ཚ་གདུག་ནང་གི་མར་རྡོག་དེ་བྱ་འདོད་མེད། གལ་ཏེ། ནམ་ཞིག་ལ་ཁ་བ་བཞིན་མ་ཞུ་རང་ཞུ་ཡིན་དུས་ཀྱང་། ཞུ་ས་དེ་ས་མཐོའི་ཕ་ཡུལ་དེ་ཡིན་ན་བསམ། ཞུ་ཟིན་པའི་གཤེར་གཟུགས་ཀྱིས་ས་མཐོའི་མྱུ་གུ་ཞིག་ལ་བརླན་གཤེར་གྱི་འཚོ་བཅུད་རེ་ཡིན་རུང་བསྟབས་ཐུབ་ན་བསམས།
༢༠༡༥ལོའི་སྤྱི་ཟླ༡༢པའི་ཚེས༡༨ཉིན་པེ་ཅིན་ནས་བྲིས།
དྲ་ཚིགས་འདིའི་པར་དབང་རྨ་ཡུལ་ཁྲི་ཀའི་རིག་གནས་དྲ་བར་དབང་བས་ཆོག་མཆན་མ་ཐོབ་པར་བརྒྱུད་འགོད་རིགས་བྱེད་མི་ཆོག
青ICP备12000378号 QQ: 406771696


c: text/html

text:
དེ་ཡང་དགེ་མཚན་དེ་ཙམ་མ་བྱུང་བའི་གསར་བཏོད་ཀྱི་དཔེ་མཚོན་གཅིག་ནི་ ༡༨༤༠ ལོར་དབྱིན་ཡུལ་དུ་གསར་བཏོད་བྱས་པའི་ཞྭ་མོ་ཞིག་རེད། ཞྭ་མོ་དེ་ནི་དབྱིབས་རིང་ལ་སྒང་བུ་ལྟར་ཕུས་འགེངས་དགོས་པ་ཞིག་ཡིན་ཞིང༌། གསར་གཏོད་པའི་དམིགས་ཡུལ་ནི། མི་ཚོས་ཞྭ་མོ་དེ་གྱོན་ཚེ། རང་ཉིད་གཏིང་ཟབ་པའི་ཆུའི་ནང་དུ་ལྷུང་ནའང་ཆུའི་གཏིང་ལ་མ་བྱིང་བར་ཁ་ལ་འཕྱོ་ཐབས་བྱ་རྒྱུ་དེ་ཡིན་ལ་དོན་དངོས་སུ་དེ་འདྲའི་ཕན་ནུས་ཀྱང་ལྡན་པ་རེད། འོན་ཀྱང་གསར་བཏོད་དེར་མི་ཚོས་དགའ་མོས་གང་ཡང་བྱས་མེད། གསར་གཏོད་དེ་ཁྱད་མཚར་མི་འདུག་གམ།
དེ་ལས་ཀྱང་ཁྱད་མཚར་བའི་གསར་བཏོད་ཅིག་ནི་ ༡༩༧༤ ལོར་ སི་སིལ༌ ས྄་ལམ་ཕ་(Cecil Slemp) ཞེས་པས་གསར་གཏོད་བྱས་པའི་ལྷམ་དེ་རེད། ཁོང་གིས་གསར་བཏོད་བྱས་པའི་ལྷམ་དེ་ནི། ལྷམ་མཐིལ་གྱི་མགོ་ཡོད་སར་རྟིང་པ་དང༌། རྟིང་པ་ཡོད་སར་མགོ་བཟོས་ཡོད་སྟབས་ལྷམ་དེ་གྱོན་མཁན་ལ་བདེ་སྣང་དོད་པོ་མེད་ནའང༌། རྐང་རྗེས་ལྡོག་ཕྱོགས་སུ་གསལ་གྱི་ཡོད་པས་
རྗེས་འདེད་བྱེད་མཁན་གྱི་མི་རྣམས་མགོ་ཐོམ་གྱི་ཡོད། དེ་བཞིན་ ༡༩༦༠ ལོར་ མར་ཊི་ ཨིར་ཝིང་(Mart Irving) དང༌། ཝི་ལི་ཡམ༌ ཌང་ཀེན་(William Duncan)ཞེས་པ་གཉིས་ཀྱིས་བུད་མེད་ཀྱི་ལྷམ་རྟིང་པ་མཐོ་ལ། གོམ་པ་སྤོ་སྐབས་གློག་འོད་ཆེམ་ཆེམ་དུ་འཕྲོ་བ་ཞིག་ཀྱང་གསར་བཏོད་བྱས་པ་རེད།
དེ་ལས་ཀྱང་ཡ་མཚན་ཆེ་བའི་གསར་བཏོད་ཅིག་ནི། ༡༩༠༣ ལོར་ ཨེ༌ ཇེག་སོན་(Aü Jackson) ཞེས་པས་གསར་བཏོད་བྱས་པའི་བྱ་དེའི་མིག་ཤེལ་རེད། ཁོང་གིས་བྱ་དེའི་མིག་ཚད་དང་མཚུངས་པའི་མིག་ཤེལ་བཟོས་ཏེ་བྱ་དེ་ཕན་ཚུན་འཛིངས་རེས་བྱེད་སྐབས་མིག་ལ་གནོད་སྐྱོན་འབྱུང་བའི་ཉེན་ཁ་འགོག་ཐབས་བྱས་པ་རེད། ཡ་མཚན་པོ་མི་འདུག་གམ། ཧ་ཧ་ཧ་་་་་་
ད་དུང་ཁྱེད་ཀྱིས་ཉི་གདུགས་ཅན་གྱི་རྟ་ཞིག་སེམས་ལ་འཆར་ཐུབ་པ་འདུག་གམ། ༡༨༦༨ ལོར་ ས་རཱ༌ རུ་ཐ་(Sarah Ruth) ཞེས་པའི་བུད་མེད་ཅིག་གིས་རྟ་རྣམས་ཉི་འོད་ཚ་པོའི་འོག་ཏུ་བདེ་སྣང་དོད་པོ་འབྱུང་ཐབས་སུ། རྟ་ལ་འཚམས་པའི་ཉི་གདུགས་གསར་བཏོད་བྱས་པ་རེད།
ཡང་ཕྱི་ལོ་ ༡༩༢༡ ལོར་ཐོ་མ་སི་ བྷུར་གྷར་ཊིས་(Thomas Burghart)ཁྲིམས་ཐོག་ནས་སྒེར་བདག་ཁེ་དབང་བླངས་ཏེ་གསར་བཏོད་བྱས་པའི་སྣུམ་འཁོར་ཉེན་བརྡ་དེ་ཡང་དཔེ་ཁྱད་མཚར་ཞིག་རེད། དེ་ཡང་ཁོང་གིས་གསར་བཏོད་བྱས་པའི་ཉེན་བརྡའི་ཡོ་ཆས་དེ་སྣུམ་འཁོར་ལ་བསྒར་ན། རྐུན་མས་སྣུམ་འཁོར་དེ་བརྐུ་སྐབས། ཉེན་བརྡའི་དུང་སྒྲ་ཧ་ཅང་ཆེན་པོ་རང་འགུལ་དུ་སྒྲོག་པར་མ་ཟད། ཁ་ལོ་པའི་རྐུབ་སྟེགས་འོག་ནས་རྐང་ལྕགས་གཉིས་ཐོན་ཡོང་སྟེ། རྐུན་མའི་རྐང་པ་དམ་པོར་འཛིན་གྱི་ཡོད། ཁྱད་མཚར་མི་འདུག་གམ།
གསར་བཏོད་གང་ཞིག་བྱས་པ་ལ་བརྟེན་ནས་གསར་གཏོད་པ་རང་ཉིད་སྐད་གྲགས་ཆེན་པོའམ་འབྱོར་བ་ཅན་དུ་གྱུར་མིན་ནི་གླེང་རིན་གང་ཡང་མེད་པའི་གནད་དོན་ཞིག་ཡིན་ཞིང༌། གསར་གཏོད་པ་ཚོས་གསར་བཏོད་ཀྱི་ལས་ཀ་ཐོག་མར་རྩོམ་སྐབས་ནས་མི་ཚོས་རང་ཉིད་ཅོལ་ཆུང་དུ་བརྩིས་ནས་ཁྲེལ་དགོད་བྱེད་ངེས་ཡིན་པ་ཚོད་དཔགས་ཐིག་ཡོད་ཀྱང༌། ཁོང་ཚོས་མི་ཚོའི་ཁྲེལ་དགོད་བྱེད་པའི་ལོ་ཟླའི་ཁྲོད་ནས་མཐའ་མའི་དགོད་སྒྲ་དེ་རང་ཉིད་ལ་དབང་བའི་ཆེད་དུ་འབད་བརྩོན་རྒྱུན་མཐུད་དུ་བྱེད་པས། སྐབས་འདིར་གླེང་འོས་པའི་དོན་གནད་གཙོ་བོ་ཡང༌། ཁྱེད་ཀྱིས་ཅོལ་ཆུང་རེད་སྙམ་པའི་བསམ་ཚུལ་དག་ལ་ཁྲེལ་དགོད་མ་བྱས་སྔོན་བསམ་བློ་ཞིབ་ཙམ་གཏོང་དགོས་པ་དེ་གལ་ཆེན་པོ་ཡིན་པ་མ་ཟད། ཁྲེལ་དགོད་ཅིག་གིས་མིའི་སེམས་ཤུགས་ལ་གནོད་སྐྱོན་ཇི་ཙམ་འཟོ་ཡི་ཡོད་མེད་ཀྱང་ཚོད་དཔགས་ཐེབས་པ་དགོས།
དཔེ་མཚོན་ཁ་ཤས་ཞུས་ན། ཆེ་སེ་ཊར་ ཁཱ་རལ་སོན་(Chester Carlson) གྱི་པར་ལོག་འཕྲུལ་ཆས་ལ་ ༡༩༣༠ ལོའི་སྔོན་དུ་སུས་ཀྱང་དོ་སྣང་བྱེད་མཁན་བྱུང་མེད། ཁོང་ལ་པར་ལོག་འཕྲུལ་ཆས་གསར་བཟོའི་སྒེར་བདག་ཁེ་དབང་ཁྲིམས་ཐོག་ནས་ཐོབ་ཡོད་ཀྱང༌། འཕྲུལ་འཁོར་དེ་དངོས་སུ་བཟོ་བའི་ཆེད་དུ་མ་དངུལ་གྱི་རོགས་རམ་དགོས་གལ་ཆེན་པོ་ཆགས་པས། ཁོང་གིས་བཟོ་ཚོང་ལས་རིགས་ཀྱི་སྡེ་ཚོགས་ཆེན་པོ་ཁ་ཤས་ལ་རང་གི་འཆར་གཞི་དང་བཅས་པ་ཕུལ་ཏེ་རེ་སྐུལ་ཞུས། འོན་ཀྱང་ཚང་མས་འབྱུང་ངེས་པའི་གྲུབ་འབྲས་ཚོད་དཔགས་མ་ཐུབ་པའི་ངང་ཁོང་ལ་“རོགས་པ་བྱེད་ཐུབ་ས་མ་རེད། དགོངས་འགལ་མེད་པ་”ཞེས་ལན་གཅིག་མཚུངས་སུ་བཏབ། དཔལ་འབྱོར་གྱི་དཀའ་ངལ་ཁྲོད་དུ་ལོ་ངོ་ལྔ་ལྷག་འབད་བརྩོན་རྒྱུན་བསྲིངས་བྱས་པའི་མཐར། བཟོ་ཚོང་ལས་རིགས་ཀྱི་སྡེ་ཚོགས་ཆུང་ངུ་ཞིག་གི་རོགས་སྐྱོར་འོག་ཁོང་གི་པར་ལོག་འཕྲུལ་ཆས་དེ་གསར་བཟོ་ཐུབ་པ་བྱུང་བ་རེད། དེ་ནི་དེང་སྐབས་ང་ཚོས་གང་སར་བེད་སྤྱོད་བྱེད་བཞིན་པའི་(Xerox Machine)པར་ལོག་འཕྲུལ་ཆས་དེ་ཚོའི་མ་ཕྱི་རེད།
དེ་བན་ ཇོན་ ཧོ་ལན་ཌ་ (John Holland)ལ་མཚོན་ནའང༌། ཁོང་གི་མི་ཚེ་ཆ་ཚང་མཚོ་འོག་གྲུ་
གཟིངས་ཤིག་གསར་བཟོ་བྱེད་རྒྱུའི་རྨི་ལམ་ནང་འདས་ཤིང༌། ༡༨༧༥ ལོར་ཁོང་གིས་རང་གི་འཆར་གཞི་དེ་ཨ་རིའི་མཚོ་དམག་ལ་ཞུས་ཏེ་མཐུན་རྐྱེན་ཐོབ་ཐབས་བྱས་ཀྱང༌། ཨ་རིའི་མཚོ་དམག་གིས་ཁོང་བློ་ཕམ་དགོས་པ་བཟོས། འོན་ཀྱང་ལོ་ངོ་ ༢༥ རྗེས་སུ་ ཧོ་ལན་ཌ་ཡིས་རང་གི་བཟོས་པའི་མཚོ་འོག་གྲུ་གཟིངས་ཐོག་མར་ལེགས་གྲུབ་བྱུང་སྐབས། ཨ་རིའི་མཚོ་དམག་ནི་གྲུ་གཟིངས་ཉོ་མཁན་གྱི་གྲལ་བསྟར་ཁྲོད་ནས་ཨང་དང་པོ་དེ་ཡིན་པ་རེད།
ཇོར་ཇ་ ཕར་རི་ས༌ ཇར་(Geoge Ferris, Jr)ལ་མཚོན་ནའང༌། རང་གི་ཁྱད་མཚར་བའི་བསམ་ཚུལ་ལ་བརྟེན་ཏེ་མི་ཚོས་སྙད་བཅོས་བྱེད་མྱོང་བ་རེད། དེ་ཡང་ ༡༨༩༣ ལོར་འཛམ་གླིང་གི་ཚོང་འདུས་ཆེན་མོ་ ཅི་ཁ་གྷོ་(Chicago) ལ་ཚུགས་གཏན་འཁེལ་སྐབས། དེའི་གོ་སྒྲིག་པས། ཚོང་འདུས་སྐབས་མིའི་ཡིད་དབང་འཕྲོག་བྱེད་གཙོ་བོ་ཞིག་དགོས་མཁོ་ཆེ་བའི་སྐོར་གསལ་བསྒྲགས་བྱས་སྟབས། ཕར་རི་ས་ ཡིས་ཚོང་འདུས་གོ་སྒྲིག་པར་ཕི་ཊི་ ༢༥༠ (མི་ཊར་ ༧༦) ཅན་གྱི་ལྕགས་ཀྱི་འཁོར་ལོ་སྐོར་བ་འཁོར་ཐུབ་པ་ཞིག་གི་ཐོག་མི་ ༣༦ སྡོད་ཐུབ་པའི་འཁོར་སྒྲོམ་ཡོད་པ་ཞིག་བསྐྲུན་རྒྱུ་དང༌། ལྕགས་ཀྱི་འཁོར་ལོ་དེ་སྐོར་བ་འཁོར་བ་ལ་བརྟེན་ནས། དེའི་ནང་སྡོད་མཁན་གྱི་མི་ཚོར་སྤྲོ་སྣང་ཆེན་པོ་འབྱུང་ངེས་རེད་ཅེས་སྨྲས། འོན་ཀྱང་ཁོང་གིས་ལྕགས་འཁོར་རྩེད་ཆས་དེ་ཐོག་མར་བཟོ་སྐབས་མི་ཚོས་“G.Wü Cockeyed Dream ” ཞེས་འཕྱ་དམོད་བྱས་ནའང༌། ༡༨༩༣ ལོའི་ཟླ་བ་ ༦ ཚེས་ ༢༡ ཉིན་ལྕགས་འཁོར་རྩེད་ཆས་དེ་ཐོག་མར་སྐོར་བ་འཁོར་སྐབས། མི་ཚོས་དགའ་སྣང་དང་འཇིགས་སྣང་གཉིས་སྦྲེལ་ངང་དེའི་ཐོག་བསྡད་པ་མ་ཟད་ད་ཆ་འཛམ་གླིང་གང་སར་ལྕགས་འཁོར་རྩེད་ཆས་དེ་རིགས་དར་ཁྱབ་ཤིན་ཏུ་ཆེན་པོ་ཆགས་ཡོད།
གྲོགས་པོ་ཆུང་ཆུང་ཚོ། ཁྱེད་ལ་ཅོལ་ཆུང་གི་བསམ་ཚུལ་དེ་འདྲ་ཡོད་དམ། གལ་ཏེ་ཡོད་ན། ཁྱེད་ཀྱི་རོགས་པ་ཚོ་བོས་ཏེ་རང་གི་བསམ་ཚུལ་ཁྱད་མཚར་པོ་དེ་ཤོད་དང༌། ཁོང་ཚོས་ཁྲེལ་དགོད་བྱེད་མིན་ལ་མ་ལྟོས་པར་ཉི་མ་གཅིག་ཁྱེད་ཀྱི་བསམ་ཚུལ་ཡ་མཚན་པོ་དེ་གསར་བཏོད་ཅིག་ལ་མངོན་འགྱུར་ཡོང་མི་སྲིད་ཅེས་སུས་བརྗོད་ནུས། གལ་ཏེ་དེ་ལྟར་བྱུང་ན། ཁྱེད་རང་ག་དུས་ཡིན་ནའང་དངུལ་ཁང་ལ་ཁ་ཕྱོགས་ནས་གད་མོ་བགད་ན་འགྲིགས༌། མ་རེད་དམ།། །།

robotstxt: allowed

filter: keep


text:
ཝུའུ་དབྱིང་ཅེས་ཏང་གི་ཚོགས་ཆེན་བཅུ་དགུ་པའི་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དེ་ཉིད་ཏང་གིས་ངེས་པར་དུ་ཡུན་རིང་མཐའ་འཁྱོངས་བྱེད་པའི་མཛུབ་ཁྲིད་དགོངས་པར་གཏན་འཁེལ་བྱས་པ་དང་འབྲེལ་ཏང་གི་སྒྲིག་ཡིག་ནང་བཅུག་ཡོད། འདི་ནི་ཚོགས་ཆེན་བཅུ་དགུ་པའི་བླ་སྲོག་དང་ཚོགས་ཆེན་བཅུ་དགུ་པའི་ལོ་རྒྱུས་རང་བཞིན་གྱི་ཐབས་ཇུས་དང་ལེགས་སྐྱེས་ཆེ་ཤོས་ཤིག་ཡིན། ང་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ཏང་གི་མཛུབ་ཁྲིད་དགོངས་པར་གཏན་འཁེལ་བའི་དོན་སྙིང་གལ་ཆེན་དང་ལོ་རྒྱུས་རང་བཞིན་གྱི་ལེགས་སྐྱེས་གལ་ཆེན་ལ་གོ་བ་གཏིང་ཟབ་ལེན་པ་དང“ཁ་གསལ་བརྒྱད”ཀྱི་ཕུན་སུམ་ཚོགས་པའི་ནང་དོན་དང“མཐའ་འཁྱོངས་བཅུ་བཞི”ཡི་གཞི་རྩའི་འཐབ་ཇུས་ཁོང་དུ་ཡང་དག་ཆུད་པ་བྱས་ཏེ་བོད་ཀྱི་རྒྱ་ཆེའི་ཏང་ཡོན་ལས་བྱེད་མང་ཚོགས་ཚོས་ཏང་ལ་ལྷག་བསམ་ཟོལ་མེད་བྱེད་པའི་སྲོལ་རྒྱུན་བཟང་པོ་སྔར་བས་དར་སྤེལ་གཏོང་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་སྒྲེང་བ། སྲོག་ཤིང་ལ་མཐའ་གཅིག་ཏུ་གོང་བཀུར་དང་། ཡིད་ཆེས། ལྷག་བསམ་ཟོལ་མེད། སྲུང་སྐྱོང་བཅས་བྱེད་པ། སྔ་ཕྱི་བར་གསུམ་དུ་ཆབ་སྲིད་ཀྱི་ལངས་ཕྱོགས་དང་། ཁ་ཕྱོགས། རྩ་དོན། འགྲོ་ལམ་བཅས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱས་ནས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཁག་མཐའ་གཅིག་ཏུ་ལག་བསྟར་བྱེད་དགོས་ཞེས་གསུངས་པ་རེད།
ཝུའུ་དབྱིང་ཅེས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་གྲོལ་རྗེས་རང་སྐྱོང་ལྗོངས་ཏང་ཨུད་ཀྱིས་སྔ་ཕྱི་བར་གསུམ་དུ་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ཡག་པོ་དང་། དྲིལ་བསྒྲགས་ཡག་པོ། ལག་བསྟར་ཡག་པོ་བཅས་བྱ་རྒྱུ་དེ་ལྗོངས་ཡོངས་ཀྱི་ཆབ་སྲིད་ལས་འགན་གཙོ་བོར་བརྩི་བ་དང་ཐོག་མཐའ་བར་གསུམ་དུ་དམ་འཛིན་ནན་པོ་བྱེད་པ་དང་བྱ་སྤྱོད་ཁྲོད་དོན་འཁྱོལ་ཐུབ་པ་བྱས་ཏེ་ལྗོངས་ཡོངས་ཀྱི་འགོ་ཁྲིད་ལས་བྱེད་པའི་ཚོགས་འདུ་དང་། རང་སྐྱོང་ལྗོངས་ཏང་ཨུད་ཀྱི་རྒྱུན་ཨུའི་ཚོགས་འདུ། རང་སྐྱོང་ལྗོངས་ཏང་ཨུད་རིགས་པའི་གཞུང་ལུགས་སློབ་སྦྱོང་ལྟེ་བའི་ཚོགས་ཆུང་གི་སློབ་སྦྱོང་ཚོགས་འདུ་བཅས་སྔ་རྗེས་སུ་འཚོགས་ནས་ཆེད་དོན་བརྒྱུད་བསྒྲགས་དང་སློབ་སྦྱོང་བྱས་ཡོད། རང་སྐྱོང་ལྗོངས་ཏང་ཨུད་སྐབས་དགུ་པའི་ཚང་འཛོམས་གྲོས་ཚོགས་ཐེངས་གསུམ་པ་གཟབ་རྒྱས་ངང་འཚོགས་པ་དང་ཚོགས་འདུའི་ཐོག《ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་བཅད་དེ་ཕྱོགས་ཡོངས་ནས་སྤྱི་ཚོགས་རིང་ལུགས་ཀྱི་དེང་རབས་ཅན་གྱི་བོད་ལྗོངས་སྐྲུན་མགྱོགས་སུ་གཏོང་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་བསམ་འཆར》ལ་གྲོས་ཞིབ་བྱས་ནས་གྲོས་འཆམ་བྱུང་བ་དང་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་པའི་ཐད་ཕྱོགས་ཡོངས་ནས་བཀོད་སྒྲིག་བྱས་པ་དང་། ལྗོངས་ཡོངས་ཀྱི་ཞིང་ཆེན་རིམ་པའི་ལས་བྱེད་པས་སྔོན་ལ་མིག་དཔེ་འདོན་པ་དང་དཔེ་སྟོན་སྣེ་ཁྲིད་དང་རང་འགུལ་ངང་འབྲེལ་གཏུག་བྱ་ཡུལ་དུ་བསྐྱོད་ནས་སྒྲོག་འགྲེལ་རྒྱ་ཁྱབ་བྱས་ཏེ་ཚོགས་ཆེན་བཅུ་དགུ་པའི་དགོངས་དོན་ལས་ཁུངས་དང་། སྡེ་ཁུལ། གྲོང་གསེབ། ཁེ་ལས། དགོན་སྡེ། སློབ་གྲྭ དྲ་ཚིགས་བཅས་སུ་སྒྲོག་འགྲེལ་བྱ་རྒྱུར་སྐུལ་འདེད་བཏང་ཡོད། ལྗོངས་ཡོངས་ཀྱི་རིམ་ཁག་སྡེ་ཚན་ཁག་གིས་ཚོགས་ཆེན་བཅུ་དགུ་པའི་དགོངས་དོན་གཅིག་སྡུད་སྒྲོག་འགྲེལ་ལས་ཀར་དམ་འཛིན་ཏན་ཏིག་བྱས་ཏེ་མི་རིགས་ཁག་གི་ལས་བྱེད་མང་ཚོགས་ཚོས་དེ་བས་ཕྱོགས་ཡོངས་དང་ཡང་དག་ངང་ཚོགས་ཆེན་བཅུ་དགུ་པའི་དགོངས་དོན་ཁོང་དུ་ཆུད་པ་དང་། ཚོགས་ཆེན་བཅུ་དགུ་པའི་དགོངས་དོན་གྱི་ལྟེ་བའི་ནང་དོན་དེ་བས་གོ་བ་གཏིང་ཟབ་ལོན་རྒྱུར་སྐུལ་འདེད་གཏོང་དགོས་ཞེས་བསྟན་གནང་བ་རེད།
ཝུའུ་དབྱིང་ཅེས་གཞོན་ནུ་ཡར་རྒྱས་བྱུང་ན་རྒྱལ་ཁབ་དར་རྒྱས་ཡོང་། གཞོན་ནུ་སྟོབས་ཆེར་ཕྱིན་ན་རྒྱལ་ཁབ་སྟོབས་འབྱོར་རྒྱས། རྒྱ་ཆེའི་གཞོན་ནུ་ནི་གོམ་སྟབས་གཉིས་ལ་དབྱེ་ནས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ཆེའི་རྒྱལ་ཁབ་བསྐྲུན་པའི་ལོ་རྒྱུས་ཀྱི་འགན་འཁྲི་ལྕི་པོ་འཁུར་མཁན་གྱི་སྟོབས་གསར་དམག་དཔུང་དང་གཙོ་ཤུགས་དམག་དཔུང་ཡིན། ཚོགས་ཆེན་བཅུ་དགུ་པའི་དགོངས་དོན་སློབ་གྲྭའི་ནང་སྒྲོག་འགྲེལ་བྱེད་རྒྱུར་སྐུལ་འདེད་གཏོང་རྒྱུ་དེ་གཞོན་ནུའི་ཁྲོད་རྒྱང་རིང་ཕུགས་བསམ་འཛུགས་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་ལག་ལེན་ནང་ཧུར་ཐག་ཞུགས་རྒྱུའི་ངོས་ནས་བརྗོད་ན་དོན་སྙིང་གལ་ཆེན་ལྡན་ཡོད། རྒྱ་ཆེའི་མཐོ་སློབ་ཀྱི་དགེ་རྒན་དང་སློབ་གསོའི་ལས་དོན་པས་ཕྲག་ཐོག་གི་བླ་ན་མེད་པའི་ལས་འགན་དང་འགན་འཁྲི་ལྕི་པོར་ངོས་འཛིན་གསལ་པོ་བྱས་ནས། ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དྲིལ་བསྒྲགས་བྱེད་པའི་ཐད་སྔོན་ལ་སློབ་སྦྱོང་དང་སློབ་སྦྱོང་གཏིང་ཟབ་བྱེད་པ་དང་། སློབ་ཚན་འཚོགས་སྐབས་དང་སློབ་གྲྭའི་ཁོ་ར་ཁོར་ཡུག་བེད་སྤྱོད་ཡག་པོ་བྱས་ནས་རྒྱ་ཆེའི་ན་གཞོན་སློབ་མར་ཡང་དག་པའི་ལོ་རྒྱུས་ཀྱི་ལྟ་བ་དང་། མི་རིགས་ཀྱི་ལྟ་བ། རྒྱལ་ཁབ་ཀྱི་ལྟ་བ། རིག་གནས་ཀྱི་ལྟ་བ། ཆོས་ལུགས་ཀྱི་ལྟ་བ་བཅས་དང་དངོས་གཙོ་སྨྲ་བ་དང་ལྷ་མེད་སྨྲ་བ་བཅས་དང་ལྷག་པར་དུ་ཡང་དག་པའི་ལོ་རྒྱུས་ལྟ་བ་འཛུགས་རྒྱུའི་སློབ་གསོ་ཁྲིད་སྟོན་བྱས་ཏེ་བོད་འདི་ཉིད་གནའ་སྔ་མོ་ནས་བཟུང་རླབས་ཆེན་མེས་རྒྱལ་གྱི་ཁ་འབྲལ་ཐབས་མེད་པའི་ཆ་ཤས་ཤིག་ཡིན་པའི་ངོས་འཛིན་གསལ་པོ་ཐུབ་པ་བྱེད་པ་དང་། དར་ཆ་གསལ་སྟོན་གྱི་སྒོ་ནས་ཁ་ཕྲལ་ལ་ངོ་རྒོལ་བྱེད་པ། རང་འགུལ་ངང་མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་ལ་སྲུང་སྐྱོང་བྱེད་པ། མི་རིགས་ཁག་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྐུལ་འདེད་གཏོང་བ། མི་རིགས་ཁག་སེ་འབྲུའི་འབྲུ་གུ་བཞིན་གོང་བུ་གཅིག་ཏུ་འགྲིལ་བར་སྐུལ་འདེད་གཏོང་བ་བཅས་བྱེད་དགོས་པ་དང་། མར་ཁེ་སི་རིང་ལུགས་ཀྱི་ཆོས་ལུགས་ལྟ་བ་བཙུགས་ཏེ་ཆོས་ལུགས་ལ་གོ་བ་ཡང་དག་ལེན་པ་དང་། ཚན་རིག་དང་མཐུན་པའི་ངང་ཆོས་ལུགས་ལ་ལྟ་སྟངས་འཛིན་དགོས་པ་མ་ཟད། རང་ཉིད་ཀྱི་གཏམ་སྤྱོད་ལ་བརྟེན་ནས་ནང་མི་དང་ཉེ་འཁོར་གྱི་མང་ཚོགས་ལ་གོམས་སྲོལ་ངན་པ་དོར་ཏེ་ཚན་རིག་དང་ཤེས་དཔལ་གོང་བཀུར་དང་བདེ་སྐྱིད་ལྡན་པའི་འཚོ་བ་སྐྱེལ་རྒྱུའི་ཤུགས་རྐྱེན་བཟང་པོ་ཐེབས་པ་བྱེད་དགོས་པ། མར་ཁེ་སི་རིང་ལུགས་ཀྱི་རིག་གནས་ལྟ་བ་བཙུགས་ཏེ་བོད་ཀྱི་རིག་གནས་ནི་ཀྲུང་ཧྭའི་རིག་གནས་ཀྱི་གྲུབ་ཆ་གལ་ཆེན་ཞིག་ཡིན་པའི་ངོས་འཛིན་ཟབ་མོ་བྱེད་པ་དང་མི་རིགས་ཀྱི་ཕུལ་བྱུང་གི་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་གཏོང་དགོས། “བོད་སྐྱོད་པ་རྒན་གྲས་ཀྱི་སྙིང་སྟོབས”དང“ལམ་གཉིས་ཀྱི་སྙིང་སྟོབས”རྒྱུན་འཛིན་དང་དར་སྤེལ་བཏང་སྟེ། དཀའ་སྤྱད་འབད་འབུངས་དང་རང་སྟོབས་རང་འཕེལ་བྱེད་པ་དང་ཤེས་བྱ་དང་བློ་གྲོས་ལ་བརྟེན་ནས་བདེ་སྐྱིད་ལྡན་པའི་འཚོ་བ་གཏོད་དགོས། སློབ་གསོའི་སྡེ་ཚན་དང་མཐོ་སློབ་ཁག་གིས་བོད་འཕེལ་རྒྱས་མྱུར་པོ་འགྲོ་བའི་དགོས་མཁོ་དངོས་དང་རང་འགུལ་ངང་འཚམ་པ་བྱས་ཏེ་ཆེད་ལས་གྲུབ་ཆ་ལུགས་མཐུན་ངང་ལེགས་སྒྲིག་བྱས་ནས་ལྗོངས་ཡོངས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་ཆེད་བྱང་ཚད་མཐོ་བའི་ཆེད་ལས་ཤེས་ལྡན་པ་སྔར་ལས་མང་བ་གསོ་སྐྱོང་བྱེད་དགོས། ཏང་གིས་མཐོ་སློབ་ལས་དོན་ལ་འགོ་ཁྲིད་བྱེད་རྒྱུར་ཤུགས་སྣོན་བརྒྱབ་སྟེ་མཐོ་སློབ་ཀྱི་བསམ་བློ་ཆབ་སྲིད་ལས་ཀའི་གཙོ་ཁྲིད་དབང་ཆ་སྟངས་འཛིན་ནན་པོ་བྱས་ནས་འདུ་ཤེས་འཛིན་སྟངས་ཁྱབ་ཁོངས་རྦད་དེ་བདེ་འཇགས་ཡོང་བའི་འགན་ལེན་བྱེད་དགོས་པའི་ནན་བཤད་གནང་བ་རེད།
ཝུའུ་དབྱིང་ཅེས་རིམ་པ་བཞིན་དབྱེ་ཞིབ་གཏིང་ཟབ་དང་། མི་སེམས་ལ་ཟུག་པ། གསོན་ཉམས་དོད་པ་བཅས་ཀྱི་སྒྲོག་འགྲེལ་གནང་བར་དགེ་སློབ་ཚོའི་ཁྲོད་ཚུར་སྣང་ལན་ཆ་དྲག་པོ་བྱུང་ཡོད། ཚང་མས་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་གཏིང་ཟབ་བྱས་ཏེ། རང་ཉིད་ཀྱི་དད་སེམས་དང་རེ་འདུན་དེ་སྤྱི་ཚོགས་ཀྱི་དགོས་མཁོ་དང་མི་དམངས་ཀྱི་ཁེ་ཕན་དང་ཟུང་འབྲེལ་བྱས་ནས་ཕུགས་བསམ་ཆེན་པོ་འཆང་བ་དང་། ཏན་ཏན་ཏིག་ཏིག་བྱེད་པ། རིག་གནས་ལ་སྦྱངས་པ་བྱེད་པ། འབད་འབུངས་ཡར་བརྩོན་བྱེད་པ། གཞི་རིམ་གྱི་འཐབ་ས་དང་པོར་སྦྱོང་བརྡར་དང་འཇོན་ཐང་ཆེ་རུ་གཏོང་བར་འགྲོ་གི་ཡིན་ཞེས་མགྲིན་གཅིག་ཏུ་བཤད་པ་རེད།
སྒྲོག་འགྲེལ་ཚོགས་འདུ་གྲོལ་རྗེས་ཝུའུ་དབྱིང་ཅེས་ད་དུང་བོད་ལྗོངས་སློབ་ཆེན་ལ་ཏང་གི་ཚོགས་ཆེན་བཅུ་དགུ་པའི་སློབ་སྦྱོང་དཔེ་དེབ་སྤྲད་པ་རེད།


text:
རིགས་ཞེན་འདུན་བཟང་གི་བརྩེ་ཞགས་རིང་མོས་ནང་གི་འདུན་ཆོས་མི་མངོན་དབྱིངས་ན་གཞི་གཅིག་ཏུ་སྦྲེལ་བའི་སློབ་བུ་དཔྱོད་ལྡན་བསྟན་འཛིན་མཚུངས་མེད་སོགས་ཀྱིས། ཁ་བ་རི་པ་ཐུན་མོང་ལ་དུས་དེ་རིང་བར་དུ་བརྡ་སྤྲོད་པའི་ཕྱི་མོ་སུམ་རྟགས་ཀྱི་རྩ་གཞུང་གཅིག་ལས་མེད་ནའང་། ལག་ཏུ་ལེན་སྐབས་ཅིའི་ཕྱིར་ལུགས་མི་འདྲ་བ་སྣ་ཚོགས་སྤང་ལ་རྩི་ཏོག་སྐྱེས་ལྟར་བྱུང་བ་ཡིན་ལུགས་དང་། ཁ་སང་དེ་རིང་གི་སྨྱུག་འཛིན་པ་རྣམས་ཀྱིས་འཁྲིས་འཛིན་སྣང་བའི་འཐེན་འཁྱེར་གྱི་ལམ་ནས་འཁྲུལ་ཚབས་ཆེ་བའི་ངག་གི་རིག་བྱེད་གང་དག་གཡག་ཤི་འབྲོང་ཆད་ཀྱི་མཁྲེགས་འཛིན་ལ་བརྟེན་ནས་སྤྱོད་ཀིན་ཡོད་ལུགས། སླན་ཆད་དེ་ལྟ་བུའི་སོར་གྱེས་སིལ་མཆེད་ཀྱི་སོག་རྐང་རླུང་འཁྱེར་རྣམས་མཐུན་གནས་ཆིག་དྲིལ་གྱི་ཕོན་པོ་གཅིག་ཏུ་སྡོམ་རེ་ཡོད་མེད་སོགས་ཀྱི་དྲི་བ་མང་པོ་དེ་སྔ་ནས་སྔ་རྗེས་འཕྲོ་སྐྱོང་གི་ངང་ལ་དྲིས་སོང་མོད། ལོ་འདི་གར་ཁོ་བོ་མི་ཁོམ་པའི་ལས་ཀྱི་སྲད་བུས་ཀུན་ནས་དཀྲིས་ཏེ་དུས་ཚོད་རིན་པོ་ཆེའི་འབྱོར་བ་ཕུན་ཚོགས་ཆུ་གཉེར་ལྟར་གཅིག་འཇགས་གཉིས་ལང་གི་ངང་ལ་འཕྱུར་ཡོང་བའི་དོན་མེད་དོན་ཆུང་གི་ལས་སྣ་ཚོགས་ཀྱིས་ཆུད་འཛའ་བར་བྱས་པས། འདི་ཕྱོགས་ལ་ལྟ་ཅི། རང་ཉིད་ཀྱི་འགེལ་ཕོག་འཁྲི་ལས་སུ་གྱུར་པའི་ཡུལ་ལའང་དཔྱད་ལོང་མ་བྱུང་བར་བཏང་སྙོམས་གྱི་ནར་མི་འཇོག་ཐབས་མེད་བྱུང་ཞིང་། གཞན་དུ་ན། ཁོ་བོ་བརྡ་སྤྲོད་པའི་རྩ་བ་སུམ་རྟགས་ཀྱི་གཞུང་ལ་འཇུག་པ་ཆུང་ཞིང་། ཁྱད་པར་དུ་གནད་འདི་དག་ལ་དཔྱོད་འཇུག་གི་འདྲིས་ཆ་ཅི་ཡང་མེད་གཤིས། གཏམ་ཨ་ཕས་བཤད་རྒྱུ་བུ་གུས་བཤད་དེ་མི་ཤེས་ཤེས་མདོག་གི་རྣམ་ཐར་དམིགས་བཙུགས་ཀྱིས་འཁྲབ་ཚེ། ཤེས་མེད་ལབ་ལ་དགའ་བ་དེས། ཁ་ཚིག་རིན་གྱིས་ཉོ་བ་ཡིན་ཟེར་བ་ལྟར་དགོས་མེད་དོན་མེད་ཀྱི་ཁ་ལོག་ཚིག་ལོག་ཅི་རིགས་ངེས་མེད་དུ་ཉོ་ཉེན་ཡོད་པར་འཇིགས་པ་སོགས་ཀྱི་དབང་གིས། དུས་ཐོག་གི་ཆར་བ་དང་ཐུན་ཚོད་ཀྱི་བྲོ་སྨན་ལྟར་སྐབས་ཐོག་ལ་ལན་གདབ་རྒྱུ་མ་བྱུང་ཡང་། དཔྱོད་ཀྱིན་དཔྱོད་ཀྱིན། གནད་འདི་རིགས་དེང་སང་གི་བོད་སྐད་ཡིག་རྩོམ་རིག་ཆེད་ལས་ཀྱི་བསླབ་པ་དོན་དུ་གཉེར་མཁན་སློབ་གྲོགས་མི་ཉུང་བ་ཞིག་གི་བརྡ་སྤྲོད་ཀྱི་འབྲུ་དྲུག་སྙེ་མ་ལ་སྤྱི་མཐུན་དུ་བརྒྱབ་འདུག་པའི་འགལ་འཁྲུལ་ནོངས་གསུམ་གྱི་བཙའ་སད་ཐན་གསུམ་ཚབས་ཆེན་ཞིག་ཏུ་མཐོང་འོང་བས། རང་ཉིད་ཀྱིས་འཇོན་མིན་ལ་མི་ལྟ་བར་སྤྱི་བརྟོལ་བསྐྱེད་དེ་ཡིད་ལ་གང་ཤར་ཤུགས་འབྱུང་ལྷུག་པོར་བརྗོད་པའི་ཚུལ་གྱིས་རང་དང་འདུན་མཉམ་གྱི་སློབ་གྲོགས་དང་གྲོགས་པོ་དཔྱོད་ལྡན་རྣམས་ལ་བགྲོ་གླེང་དྲི་སྡུར་གྱི་ས་བོན་ཙམ་དུ་དབུལ་དགོས་པར་མཐོང་ངོ་། །
གཅིག
འུ་ཅག་གི་མེས་པོ་རྣམས་དང་པོར་འཇིག་རྟེན་གྱི་ཕྱི་ནང་གསང་གསུམ་གང་ལའང་སྙིང་སྟོབས་ཀྱི་འཇུག་པ་ཡངས་ཤིང་། བློ་གྲོས་ཀྱི་མཐུ་སྟོབས་ནུས་རྩལ་དབང་བཙན་དུ་བྱ་ནུས་པའི་སྤྱི་བོ་གནམ་གཏད་ཀྱི་སེམས་ཅན་དུ་གཏོགས་གཤིས། དུས་རྣམ་ཀུན་ཏུ་འདྲ་བདེན་གྱི་སྲང་མདའ་ཕྱག་ཏུ་ཉར་ཞིང་ཆིག་དྲིལ་གྱི་ཁུ་ཚུར་ལྷོད་མེད་དུ་བཅངས་ཏེ། འགྲིག་མཐུན་གྱི་སྟན་ཐོག་གཅིག་ནས་ཐུགས་སྣང་སྣོད་གཅིག་ཏུ་ཉར་ལ་གཞོལ་བར་མ་ཟད། མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་འཕྲིན་ལས། སྐྱོབ་པའི་ནུས་མཐུ་རྣམས་ས་ལྒང་རིལ་མོའི་མིག་ལྟོས་སུ་བཞག་གནང་པའི་མཚར་སྡུག་གཟི་དཔལ་འབར་བའི་བྱུང་རབས་འུ་ཅག་ལ་ཁ་མིག་ཡར་ལྟ་བྱ་སའི་རྟེན་དུ་གསལ་ལྷང་ངེར་བཞག་འདུག་པ་འདི་ལགས་ལ། དེ་ལྟ་བུའི་བཟང་པོ་སུམ་འཛོམ་གྱི་བསྐལ་པ་དག་ལ་ཁ་བའི་བདག་པོ་རྣམས་ཀྱི་ངག་གི་རིག་བྱེད་ལ་ཡུལ་སྐད་དང་ཡིག་སྐད། དབུས་སྐད་དང་ཁམས་སྐད། འབྲོག་སྐད་དང་རོང་སྐད་ལྟ་བུ་རིགས་ཁྱུ་གཅིག་ལ་བྱེ་བྲག་གི་དབྱེ་བ་ནང་ནས་འབྱེད་བྱེད་དུ་གྱུར་བའི་སྐད་བརྡ་སྦྱོར་ལུགས་ཀྱི་དབྱེ་མཚམས་གསལ་པོ་མེད་པར་ཆུ་ལ་ཆབ་རོམ་བཞག་པ་དང་ཏིལ་ལ་ཏིལ་མར་བསྲེས་པ། མར་ལ་མར་རྡོག་སྦྱར་བ་ལྟར་དུ་མ་རོ་གཅིག་གི་ངོ་བོར་ཐིམ་པའི་བོད་སྒང་པའི་བརྡ་སྤྲོད་ཀྱི་འབབ་སྟེགས་གཅིག་ལ་དབྱེར་མེད་དུ་བཞུགས་མྱོང་ནའང། བར་སྐབས་ཤིག་ལ་རིགས་ཞེན་གྱི་དར་དཀར་རིང་མོ་བཙན་པོའི་མངའ་མཛད་དུས་མཐའི་ཆོས་ཉིད་དུ་གྱུར་བ་དང་བསྟུན་ནས་བཞི་གས་ལྔ་རལ་དུ་སོང་གཤིས། བསྟན་པ་ཕྱི་དར་དུ་བཏགས་པའི་སོར་གྱེས་སིལ་མཆེད་ཀྱི་བསྐལ་པ་དེའི་དབུ་བརྙེས་ཏེ་དར་ཅིག་ལ་དུས་བདེ་ས་འཇམ་དུ་གནས་སྐལ་བྱུང་བ་ན། བསླབ་གསུམ་འོ་མའི་རྒྱ་མཚོར་དྲན་དབང་ངང་མོ་འབུམ་ཕྲག་མ་བགྲོས་སྟབས་འཁེལ་གྱིས་འཁྲུངས་ཏེ། གསོལ་འདེབས་སྨོན་ལམ་དང་ཆོས་འབྱུང་དེབ་ཐེར་རྟོགས་བརྗོད་ཀྱིས་མཚོན་པའི་ངག་རིག་སྙན་མོ་ལྗོངས་འདིའི་སྟོད་སྨད་བར་གསུམ་ཀུན་ཏུ་མངོན་ཆེན་པོས་བསྒྲགས་ནས་ཤེས་སྤྱོད་གདུགས་དཀར་ཀྱི་ཡུ་བ་ཏི་སེའི་དབུ་རྩེར་བརྟན་བརླིང་བརྗིད་གསུམ་གྱིས་འཛུགས་ཐུབ་པར་གྱུར་བ་སྨོས་ཅི་དགོས་ཀྱང་། བརྡ་དང་ཐ་སྙད། ངག་དང་རྗོད་པ་རྣམས་ཆུ་བརྒྱ་ཟམ་འོག་གཅིག་ཏུ་འདུ་ལ་བསྐུལ་བའི་བཙན་པོའི་བཀའ་ལུང་གསེར་གྱི་གཉའ་ཤིང་གང་དེ་དམིགས་མེད་ཀྱི་དབྱིངས་སུ་རྒྱས་བཏབ་ཁར། ཞུ་ཆུང་དང་ཞུ་ཆེན། གཏན་འབེབས་སོགས་བཟོ་སྐྱོར་ཞུ་དག་གི་སྔ་ཕྱིའི་གོ་རིམ་ཆ་ཚང་ངེས་ཀྱི་སྒོ་ནས་ཇི་བཞིན་ཕྱག་ལེན་དུ་འགེལ་བའི་ལུགས་ལེགས་མཛེས་ལམ་སྤམ་མེ་བ་དེའང་བྱ་ལམ་རྗེས་མེད་དུ་ཡལ་བས། སྨྱུག་འཛིན་པ་གང་མང་ཞིག་གིས་མཁན་པོ་ཐོན་མིའི་བརྡ་སྤྲོད་ཀྱི་སྤྱི་འགྲོས་གངས་རིའི་གཙུག་རྒྱན་དུ་ཆེ་བ་དེ་ཉིད་མཐོང་མེད་བར་ཟོམ་དུ་བཞག་རྗེས། ར་བྲག་འདོད་བྲག་དང་ལུག་སྤང་འདོད་སྤང་གི་བརྟུལ་ཞུགས་ལ་མཐའ་གཅིག་ཏུ་གནས་ཏེ། ནག་པོ་འགྲོ་ཤེས་ཀྱི་སོར་མོའི་འདུ་བྱེད་སེའུ་བཅུ་བའི་ངག་ལྟར་རང་སྣང་ཤར་གྱི་ཀློང་དུ་བསྒྱུར་ནས། ངས་འགྲོ་དང་ངས་ནོར། མི་དམངས་ཀྱིས་མོས། སྣ་ནམ་གྱིས་བཞུགས་ལྟ་བུ་བྱ་བྱེད་ཐ་དད་མིན་ལ་ལྟོས་པ་མེད་པར་ལུགས་འགལ་གྱི་བརྡ་སྦྱོར་ལུགས་སྣ་ཚོགས་སྤང་ལ་རྩི་ཐོག་ཤར་ལྟར་བཞག་པ་ནི། ཁ་བ་རི་པའི་བརྡ་སྤྲོད་ཀྱི་འབྲུ་དྲུག་སྙེ་མ་ལ་བཙའ་སད་ཐན་གསུམ་ཕོག་པའི་ཉེས་ཕུག་དང་པོ་རེད་སྙམ།
མངའ་མཛད་སྐབས་ཀྱི་མཁས་མཛངས་དེས་གསུམ་དང་དཔའ་བརླིང་བརྟན་གསུམ། དྲང་བདེན་སྒམ་གསུམ་གྱི་མི་གཤིས་ཀྱི་འབྱོར་བ་དེ་ཉིད་རིམ་གྱིས་མི་མངོན་དབྱིངས་སུ་ཡལ་རྗེས། ཡུལ་ལུང་འདིར་ཤེས་བྱ་ཡོན་ཏན་དང་འཁོར་བའི་ཁ་སྟབས་གཉིས་གཅིག་ཏུ་མི་མཐུན་པ་ཁྱི་དང་ར་འཕྲད་ཀྱི་དཔེ་རུ་བལྟ་བའི་སློབ་གཉེར་གྱི་དཔེ་ལུགས་ཞད་ཅན་ཞིག་མི་མཁོ་བཞིན་དུ་སྲོལ་ལ་དར་ཅིང་། དེ་ཉིད་མུ་མཐུད་ནས་ལུང་པ་ཁ་རུབ་འདིའི་ནང་དུ་ཁྲོན་པའི་ཆུ་ལ་ཀྲོང་གིས་འགྱིང་བའི་ལུས་ཅན་ལྕེ་མེད་ཀྱི་སྐུའི་སྐྱེ་བ་བཞེས་མཁན་གྱི་དཔེ་ཆ་བ་དག་ལ་མཐོན་པོའི་ཁྲི་ལ་རིམ་གྱིས་འཛེགས་ཏེ་ཆེ་བའི་ཡོན་ཏན་གྱི་འབྲུག་སྐད་དགུང་ནས་སྒྲོག་པའི་ཐབས་དང་ཐབས་བྱུང་ཅི་རིགས་སུ་སྣང་གིན་ཡོད་གཤིས། ཁོང་ཚོས་དུས་རྣམ་ཀུན་ཏུ་དགོན་སྡེའི་བསླབ་པ་སློབ་གཉེར་གྱི་རྣམ་སྲོལ་ཁོ་ནར་ཤི་འཐམ་རོ་འཐམ་བྱས་ཏེ་ཆེན་པོའི་གྲགས་པ་འཚོལ་ལ་གཞོལ་བ་ལས། འཇིག་རྟེན་ཕྱོགས་ཀྱི་ཐ་སྙད་རིག་གནས་ལ་མཐོང་ཐོས་དོགས་གསུམ་དང་གོ་རིག་མྱོང་གསུམ་རྩ་བ་ནས་མི་གནང་བར་མ་ཟད། ཐ་ན་མར་ཞབས་སུ་བཅད་དེ་བསྟན་པའི་གོ་བ་ཆག་རོ་ཙམ་རེ་ཁ་ནས་ལབ་ཤེས་པ་ཙམ་གྱིས་མཁས་པ་ཡིན་སྙམ་དང། ཐལ་སྐད་སྐམ་པོ་རྭ་ཅོ་ལྟར་མཁྲེགས་པ་དམ་དུམ་རེ་ཁ་ནས་སྐྱོར་ཤེས་པ་ཙམ་གྱིས་མཚན་ཉིད་པ་ཡིན་སྙམ་གྱི་འཁྲུལ་རྟོག་མེ་འབུར་མེས་མི་གནོན་པའི་ཚུལ་གྱིས་སྐྱེས་ཡོང་བ་ལ་བརྟེན་ནས། མཁས་པ་ཡིན་ན་གཞུང་བཀའ་པོད་ལྔས་མཚོན་པའི་སྲོལ་རྒྱུན་ལ་མཁས་པ་ཞིག་ཡིན་དགོས་པ་ལས། འཇིག་རྟེན་ཕལ་པའི་ཐ་སྙད་རིག་གནས་ལ་མཁས་པས་མཁས་གོ་མི་ཆོད་པར་འདོད་པའི་དྲན་རྟོག་སྐྱོན་ཅན་གང་དེ་སྙིང་ཕུགས་སུ་ཟོལ་གྱིས་བཅུག་ནས། དུས་གསུམ་གར་གཡག་ཞར་གྱིས་རྩྭ་ཟ་ལྟ་བུའི་སློབ་གཉེར་གྱི་དཔེ་ལུགས་སྐྱོན་ཅན་དེ་ལ་འཁྲིས་འཛིན་བྱས་ཏེ་བསྡད་དྲགས་པས། སློབ་གཉེར་བ་ཁྱིམ་པ་རྣམས་སྨོས་ཅི་དགོས། གཞུང་ཆེན་བཀའ་པོད་ལྔའི་ཐོས་བསམ་རྣལ་མའི་འབྲུག་བརྒྱ་དགུང་ནས་ལྡིར་བའི་ཆོས་སྡེ་ཆེན་མོ་གང་ཞིག་ཡིན་ཀྱང་སུམ་རྟགས་ཞེས་པའི་སྒྲ་ཙམ་ཡང་གསན་མྱོང་མེད་པ་དཔེར་ན། བརྒྱ་ལོ༡༨པའི་སྨད་ནས༡༩པའི་སྟོད་ཆའི་བར་སྐབས་ཤིག་ལ། དངུལ་ཆུ་བླ་མ་ཆོས་བཟང་གིས་ཁ་བ་རི་པའི་བརྡ་སྤྲོད་ཀྱི་ཕྱི་མོ་སུམ་རྟགས་ཀྱི་རྩ་གཞུང་ལ་དཔྱོད་འཇུག་མཐར་ཕྱིན་པ་ཞིག་མཛད་དགོས་དགོངས་ནས། གཙང་ཕྱོགས་ཀྱི་ཆོས་སྡེ་ཆེན་མོའི་གཙུག་ལག་ཁང་གང་དེར་དངོས་ཕེབས་ཀྱིས་དེ་ཕྱོགས་ཀྱི་ཡིག་ཆ་ཅི་རིགས་གཡར་གནང་ཡོད་པའི་རེ་བ་ཞུས་པ་ན། མཛོད་པར་དེ་ཕྱོགས་ཀྱི་གསན་གཟིགས་ཅི་ཡང་མེད་སྟབས། སུམ་རྟགས་གསུང་བརྟག་ཏུ་འཁྲུལ་ནས་མོ་ཕྱྭ་རྩིས་གསུམ་ཕྱོགས་ཀྱི་ཕྱག་དཔེ་སྣ་ཚོགས་སྤྱན་འབུལ་ཞུས་མྱོང་བར་གསུང་བཞིན་པ་ལྟ་བུ་རེད། དེ་ལྟ་བུའི་གཡས་པ་སྤྱན་དང་གཡོན་པ་མིག་ལ་རྩི་བའི་སློབ་གཉེར་གྱི་རྣམ་སྲོལ་ཞད་ཅན་གང་དེའི་བག་ཆགས་ཀྱི་ཤན་སྟོབས་དེང་གི་སློབ་གྲྭ་ཆེ་མ་ཆུང་གསུམ་གྱི་དགེ་སློབ་རྣམ་པའི་སྙིང་ལ་ཞུགས་ཚབས་ཆེ་རྐྱེན། སུམ་རྟགས་དག་གསུམ་ལ་འདྲིས་ཆ་མེད་པར་མ་རིག་པའི་སྨག་རུམ་གྱི་ཀློང་དུ་མུ་མེད་པར་འཁྱམ་བཞིན་པའི་དཔེ་ཆ་བ་དང་སྨྱུག་འཛིན་པ། ལོ་ཙཱ་བ་གྲངས་མཐའ་མི་ལོན་པ་ཞིག་བྱུང་འདུག་པ་རྣམས་བསྟན་བཅོས་རྩོམ་པ་ལ་འཇུག་པའི་ཚེ་ན། སུམ་རྟགས་ཕྱོགས་ནས་དབུ་མ་ཚོས་རྫ་མ་གཅོག་ལུགས་དང་ལག་མ་བྱང་བཟོ་ཉེས་བྱུང་ལུགས་ཀྱི་མཐའ་རུ་མུ་མེད་པར་འབྱམས་ཏེ། ང་དཀའ་ཁག་འཕྲད་དང་བདག་རྟ་ཞོན། ང་ན་ཚ་མེད། ང་རླངས་འཁོར་སྒུག ཁྱི་ལ་རྡོ་གཞུས། རི་དྭགས་ལ་མདའ་བརྒྱབ། སྐོར་ལ་གླེང་ལྟ་བུ་མ་ཡིན་མ་འཐུས་པའི་ཡུལ་སྐད་ཀྱི་ཤན་སྟོབས་དག་ལ་སྐབས་སྦྱར་དགོངས་དཔྱད་མེད་པར་ཤ་གཟུག་ཟ་རྐྱང་རང་བྱས་ཏེ། བརྡ་སྦྱོར་ལུགས་ཕུང་གསུམ་པའི་སྲོལ་བྱུང་རྒྱལ་དུ་གཏོད་ལ་བརྩོན་བཞིན་པ་ནི། ཁ་བ་རི་པའི་བརྡ་སྤྲོད་ཀྱི་འབྲུ་དྲུག་སྙེ་མ་ལ་བཙའ་སད་ཐན་གསུམ་ཕོག་པའི་ཉེས་ཕུག་གཉིས་པ་རེད་སྙམ།
རྒྱལ་དབང་ལྔ་པས་དེ་སྐད་དུ། ཚེ་འདིར་སྦྱངས་ཤིང་ཤེས་ལ་ཐ་མལ་ཟེར། །ཐོས་བྲལ་མ་བསླབས་སྐྱེས་བུ་དམ་པར་ལྟ། །གསེར་དང་སྣག་ཚ་བསྲེས་པའི་རྒྱལ་ཁམས་འདི། །ཡུལ་དབུས་ཟེར་ཡང་ཀླ་ཀློའི་གྲོང་ཁྱེར་འདྲ། །གསུངས་པ་ལྟར་ཡུལ་ལུང་འདིའི་སྨྱུག་འཛིན་པ་ཁ་ཅིག་ལ་མཚོན་ན། རིགས་པ་མི་གཙོ་དད་པ་གཙོ་ཞིང་གནས་ལུགས་མི་གཙོ་དག་སྣང་གཙོ་གཤིས། བརྒྱ་ལ་དམ་པ་གོང་མ་གང་དེས་ཐུགས་མཉམ་མ་བཞག་པའམ་དབོད་འབྲིའི་ལམ་ནས་ཚིག་གི་ཆ་ལ་དཔྱད་མི་བཟོད་པའི་དག་ནོར་རེ་ཟུང་བྲིས་འདུག་པ་དབང་བོའི་མངོན་སུམ་གྱིས་གསལ་གྱི་ལེར་མཐོང་ནའང་། དེ་དག་ནི་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་ཀྱིས་ཟིན་ཅིང་བསྐྱེད་རྫོགས་ཀྱི་རིམ་པ་ལ་ཐུགས་རྣལ་དུ་འབྱོར་བས་ངག་ལ་བདེན་ཚིག་གྲུབ་ཅིང་། དམ་ཚིག་གི་བྱིན་རླབས་མ་ཡལ་བར་བདེན་པ་སྟོན་པའི་འཕགས་པའི་སྐྱེ་བོའི་གསུང་ངག་ཏུ་གྲུབ་ཡོད་གཤིས། “བདེན་པ་མ་མཐོང་བའི་སོ་སོ་སྐྱེ་བོས་བཅོས་ཤིང་བཅོས་ནས་རེ་ཞིག་ཚིག་གི་ཆ་ལ་དཔྱད་བཟོད་བྱུང་ཡང་། དོན་གྱི་བྱིན་རླབས་ཞུད་པར”༡མ་ཟད། “རྒྱུད་དཀྲུགས། ལུང་གཅུས། མན་ངག་སྒྲིབ་པ”༢སོགས་ཀྱི་ཉེས་ལྟུང་ཕོག་ཉེན་ཡོད་པར་འདོད་པས། ཅིས་ཀྱང་རང་མལ་དུ་བཞག་སྟེ་དག་སྣང་སྒོམ་དགོས་པར་འདོད་པའི་རྟོག་པའི་སྤྲོ་སྡུད་གནས་ལུགས་རྩི་མི་དགོས་པ་ཞིག་འདུག་པ་དེ་དང་། ཁྱད་པར་དུ་བརྡ་ནོར་དང་དག་ནོར་གང་དེ་རང་ཉིད་ཀྱི་རྩ་བ་བརྒྱུད་པ་དང་བཅས་པའི་བླ་མ་ནས་དུས་དེ་རིང་གི་དགེ་བའི་བཤེས་གཉེན་གང་དེས་བྲིས་པ་ཡིན་ཚེ། དོན་གྱི་གོ་བར་གནོད་ཚབས་ཤིན་ཏུ་ཆེ་སྟབས་དག་འཆོས་དགོས་ངེས་ཀྱི་རིགས་སུ་གྱུར་འདུག་ནའང་། རང་ཉིད་ཀྱི་གཏད་སོ་ས་ལ་གཡུགས་ཏེ་སྒྲོག་རུས་ཆག་པ་གྱད་དུ་སྒོམ་དགོས་པའི་རྗེས་སུ་དཔྱོད་ལུགས་དར་སོ་ཅན་ཞིག་བྱུང་འདུག་པ་དེས། སྔོན་གྱི་རབས་དག་ལ་ཡི་གེའི་འཇུག་ལུགས་དང་མིང་གི་གྲུབ་ལུགས། ཚིག་གི་སྦྱོར་ལུགས་རྣམས་ལ་ཆོལ་གསུམ་གྱི་དབྱེ་བ་མེད་པར་དུ་མ་རོ་གཅིག་གི་ངོ་བོར་ཞོ་ལྟར་ཆགས་འདུག་པ་ཁྲག་ལྟར་དཀྲུགས་ཏེ། དགུ་དང་རྒུ། མགོ་དང་འགོ སྔངས་དང་དངངས། ཆུར་དང་ཕྱུར། འཆུགས་དང་འཕྱུགས། ཆོད་དང་ཕྱོད། མཆོར་དང་འཕྱོར། སྙུག་དང་སྨྱུག ཐོན་དང་དོན། གདོས་དང་རྡོས། སྡུམ་དང་ཟླུམ། བྲོ་དང་དྲོ། དབྱུག་དང་གཡུག དམེ་དང་རྨེ། སླུ་དང་བླུ་ལྟ་བུ་གདམ་ང་ཅན་དུ་བཏགས་པའི་འབྲི་ལུགས་མི་གཅིག་པ་རང་བཟོའི་བརྡ་ཆད་རྒྱ་ཤིག་ཚང་བརྡོལ་ལྟར་མཆེད་ནས་ཐོན་འོང་ལ་ཉེར་བསྡོགས་ཅི་རིགས་བྱས་ཤིང་། མུ་མཐུད་ནས་ཕ་སྐད་ཙནྡན་གྱི་སྡོང་པོ་གཅིག་ལ་ཡུལ་སྐད་ཆུ་ཤིང་གི་ཡལ་ག་སྣ་ཚོགས་སྐྱེ་བར་དངོས་རྒྱུ་ཅི་རིགས་བྱེད་བཞིན་པ་འདི། ཁ་བ་རི་པའི་བརྡ་སྤྲོད་ཀྱི་འབྲུ་དྲུག་སྙེ་མ་ལ་བཙའ་སད་ཐན་གསུམ་ཕོག་པའི་ཉེས་ཕུག་གསུམ་པ་རེད་སྙམ།
སྐྱེ་རྒྱུད་མཆེད་ཁུངས་དང་རིགས་རུས་ཆོ་འབྲང་གི་ཀུན་གཞིའི་ས་བོན་གངས་ཀྱི་སྦུབས་ན་སྦས་དོན་དུ་གནས་པ་དེ་ཉིད། མི་དགོས་འཕྲལ་རྐྱེན་རྨོངས་སྨག་གིས་ཀུན་ནས་བཏུམས་ཏེ་མི་རབས་གཅིག་གི་ནམ་ཟླ་རྫོགས་ལ་ཉེ་བ་ན། ཕ་སྐད་མ་ཡིག་གི་རྒུད་པ་ཆེན་པོ་སྲོག་བསྡོས་ཀྱིས་ཡོན་ཏན་དུ་རློམ་པའི་བག་ཆགས་ངན་པའི་གྲིབ་ནག་མཐའ་དང་དབུས། ཕྱོགས་དང་མཚམས་མེད་པར་བྲག་ཕུག་ཁ་བྱང་ལྟ་ལྟར་རྒྱུ་འབྲས་ཀྱི་ཉི་ཐིག་ཕྲ་མོ་ཙམ་ཡང་རྒྱག་རེ་མེད་པའི་སྙིང་ཤ་སྲབ་ཅིང་ཡང་བ། དོག་ཅིང་ནག་པ། གཡོ་ཞིང་སྐྱོམ་པ་དག་གི་ཕྱི་ནང་གཉི་གར་སྟོང་འགྱུར་གྱིས་ཕོག་ཚར་བས། ན་ནིང་དོ་ཚིགས་ཟ་འཐུང་གཉིད་ཀྱི་བདེ་བ་མ་གཏོགས་རིགས་ཀྱི་འཕྲལ་ཕུགས་རྒྱང་གསུམ་གྱི་རྣམ་གཞག་ཡིད་ཀྱི་དགུ་ལའང་འཁོར་རེ་མེད་པའི་སེམས་ཅན་མགོ་ནག་བྱབ་ཆུང་རྣམས་ཀྱིས། ཇི་སྐད་དུ་ལྔ་པ་ཆེན་མོས། མཁའ་མེའི་སྲད་བུར་བརྒྱུས་པའི་ཀ་ཕྲེང་ལ། །རྒྱ་མཚོ་དབྱངས་ཀྱིས་བརྒྱན་པའི་ཡི་གེའི་བརྡའི། །རིན་ཆེན་ཕྱང་འཕྲུལ་རིན་དུ་གསེར་ལྡན་ལྟོ། །ནོར་བུའི་ཟོང་གིས་བཀང་ཡང་ཁུགས་སམ་ཅི། །གསུངས་པ་ལྟར་ཐོག་མ་མེད་ནས་དག་གསལ་ཟབ་གསུམ་དང་སྙན་རོ་དགུ་རྫོགས་ཀྱི་ཐུན་མོང་དང་ཐུན་མོང་མ་ཡིན་པའི་ངག་རིག་གི་ཡོན་ཏན་འབུམ་ཕྲག་མ་བཅོས་རང་ཆས་སུ་རྫོགས་པའི་ཨ་ལི་ཀ་ལིའི་དྲུག་ལྡན་སྙན་པའི་གདངས་དབྱངས་འདི་ཉིད། ཟ་ཆོག་འཐུང་ཆོག་ལ་ཐད་ཀ་བའི་ལེགས་ཆ་དང་དགེ་བོགས་མེད་པ་རྒྱུ་མཚན་དུ་བྱས་ཏེ་ཁ་ལྷག་འཕྲོས་འཁྱིལ་གྱི་ཕྱག་དར་བཞིན་འདོར་ཐག་བཅད་རྗེས། དེ་ལྟ་བུའི་ཆུ་ངན་ལམ་ཞུགས་ཀྱི་རྣམ་ཐར་དཀྱུས་གཅིག་ཏུ་འཁྲབ་པ་ན། ཐོག་མའི་བག་ཆགས་ཀྱིས་ཀུན་གཞིའི་བཙན་ས་ཟིན་པ་འཇིག་རྟེན་ཆོས་ཉིད་ཡིན་པ་ལྟར། ལྗོངས་འདིའི་རྒན་དར་གཞོན་གསུམ་གྱི་ཡི་གེའི་སྐྱེ་གནས་དང་སྒྲའི་བྱེད་རྩོལ། ཚིག་གི་སྦྱོར་བ་གསོན་ཁྱད་ཆེ་བ་དེ་རྣམས་མཉེན་གྱོང་མི་འཛོམ་པ་རྡུལ་དུ་གྲུབ་པའི་རང་བཞིན་ཅན་གྱི་ཡིག་རིགས་ཀྱི་དབང་དུ་ཤོར་དྲགས་པའི་དབང་གིས། ལྗགས་དབང་གིས་མ་ལྕོགས་པར་ངས་ཤོད་རྒྱུ་ཡིན། ངས་ཤོད་བཞིན་ཡོད། ངས་ཤོད་ཚར། ཁྱོད་ཀྱིས་ཤོད་ཅིག ཁོས་ཟ་རྒྱུ་རེད། ཁོས་ཟ་གིན་འདུག ཁོས་ཟ་ཚར། གཏན་ལ་འབེབས་རྒྱུ་རེད། གཏན་ལ་འབེབས་བཞིན་འདུག གཏན་ལ་འབེབས་ཚར། གཏན་ལ་འབེབས་ཤོག སྙན་ལམ་དུ་འབུལ་རྒྱུ་རེད། སྙན་ལམ་དུ་འབུལ་བཞིན་ཡོད། སྙན་ལམ་དུ་འབུལ་ཚར། སྙན་ལམ་དུ་འབུལ་ཤོག་ལྟ་བུ་འགྱུར་མེད་ཐེར་ཟུག་ཏུ་གནས་པའི་ཚིག་སྐྱོན་དང་བརྡ་སྐྱོན་རྟ་རོ་དང་བོང་རོ་འདྲ་བ་གྱ་ཚོམ་དུ་འབྲི་ཞོར། ཆོལ་གསུམ་སྐད་ལ་ཕྱོགས་རིས་བསྙེན་བསྲིང་གི་ཟུག་སྐད་འཛེམ་མེད་དུ་སྒྲོག་ཅིང་། ཚེ་ཚེ་རབས་ལ་ཕ་ཤུལ་བུས་འཇགས་ཀྱི་ལམ་ནས་བསྐྱངས་ཡོང་བའི་རང་སྐད་ཀྱི་ཆོས་ཉིད་ཐུན་མོང་མ་ཡིན་པ་གང་དེ་ཕངས་སེམས་མེད་པར་གཞན་སྐད་ཀྱི་དབྱིངས་སུ་བསྲེ་ཅི་ཐུབ་བྱེད་བཞིན་པ་འདི། ཁ་བ་རི་པའི་བརྡ་སྤྲོད་ཀྱི་འབྲུ་དྲུག་སྙེ་མ་ལ་བཙའ་སད་ཐན་གསུམ་ཕོག་པའི་ཉེས་ཕུག་བཞི་པ་རེད་སྙམ་མོ། །
གཉིས།
དེ་སྐད་དུ་མཁས་གྲུབ་རྗེས། རྒྱ་ཆེན་གཞུང་ལུགས་དགོངས་དོན་འགྲེལ་པ་ཡི། ། ཡི་གེའི་རྩོམ་པ་མང་དུ་སྦྱར་ན་ཡང་༌། ། གྲོང་ཚིག་བླུན་པོའི་ཐ་སྙད་ཁྱུ་འཁྲིགས་པས། །འཇིག་རྟེན་ལོང་གཏམ་བྲིས་པའི་རྣམ་པ་མཚོན། །གསུངས་པ་ལྟར་ཁ་སང་དེ་རིང་གི་བོད་སྐད་སྨྲ་བའི་དཔེ་ཆ་བ་དང་རྩོམ་པ་པོ། དཔྱོད་འཇུག་པ་རྣམས་ཡིག་རིགས་རྩོམ་པའི་བྱ་བ་ལས་ཀྱི་འཁོར་ལོར་འཇུག་སྐབས། བརྡ་དག་པས་གསུང་གི་རྗོད་པ་གཙང་ཞིང་། སྡེབ་ལེགས་པས་སྙན་པའི་འགྱུར་ཁུག་རྫོགས་པ། དངོས་གཙང་བས་པདྨོའི་འཛུམ་ཕྲེང་རྒོད་འདྲའི་ཕ་སྐད་རྣལ་མའི“ཚིག་སྦྱོར་ཚུལ་ལ་མཁས་པའི་ངག་གི་དཔལ”གང་དེ་རང་ཉིད་ཀྱི་མགྲིན་རྒྱན་དུ་བཞེས་མཁན་ཤིན་ཏུ་ནས་ཉུང་བར་སྣང་ལ། སྤྱིར་བཏང་གི་ཚིག་སྦྱོར་འབྱོར་མོ་དག་མོ་སྙོམ་པོ་ཞིག་བྲིས་ནས་བརྗོད་བྱ་དོན་གྱི་གནད་ཀ་སྒྲིབ་མེད་དུ་སྟོན་ལ་དབང་འབྱོར་བའི་དབུ་ནག་བོད་པ་སྨྱུག་འཛིན་པའང་ཟླ་བ་དམར་ལ་ཆས་པའི་ཟླ་རུ་འགྱུར་བཞིན་ཡོད་ཚུལ་རྣམ་དཔྱོད་ཀྱི་གློག་འོད་ཐུགས་ཀ་ན་འཁྱུག་བཞིན་པའི་གཞོན་སྐྱེས་ཤེས་ཡོན་པ་ཁ་ཅིག་གི་ཞལ་ན་ལྷང་ལྷང་དུ་གྲག་བཞིན་པ་དེ་ལྟར་ལགས་པས། སྤྱི་བྱེ་གཉིས་ཀྱི་བརྡ་ཡི་སྦྱོར་ལུགས་ལ་ཕོག་པའི་བཙའ་སད་ཐན་གསུམ་ཀྱི་གྲངས་ཀ་མཐའ་ཡས་ཤིང་སྤམ་མཐོ་བ་གང་དེ། མ་སྦྱངས་ཕལ་བའི་མྱོང་སྣང་རང་ག་བ་ཤེས་འཁོས་རྟོགས་རླབས་སུ་རློམ་པ་བདག་ལྟ་བུས་ག་ལ་ཆོད་ཀྱང་། སློབ་གྲོགས་ལས་དང་པོ་བ་རྣམས་ལ་འགེལ་ཕོག་འཁྲི་ལས་སུ་སྤྲད་པའི་སྦྱངས་རྩོམ་དང་དྲ་རྩོམ་དག་ལ་རྒྱུན་ཆགས་སུ་འབྱུང་བཞིན་པའི་བརྡ་ནོར་དང་དག་ནོར་ཉེན་ཅན་ཁ་ཅིག་ཁོལ་དུ་ཕྱུང་སྟེ་རྗེས་དཔྱོད་ཀྱི་རྟོག་པ་ཅུང་ཟད་སྤྲོ་བར་བྱ་བ་ལ།
དང་པོ་རྣམ་དབྱེ་གཉིས་པ་ལས་སུ་བྱ་བ་དང་དང་པོ་ངོ་བོ་ཙམ་སྟོན་པ་གཉིས་ཕན་ཚུན་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། གོང་དུ་སོང་ཟིན་པ་ལྟར་བདག་འགྲོ་དགོས་སོང་ངམ་འགྲོ་དགོས་པར་གྱུར་ཟེར་དགོས་རྒྱུ་ལ་བདག་འགྲོ་དགོས་པ་ཆགས་ཟེར་བ། སྒོ་ཆེན་དུ་འཛུལ་ལམ་སྒོ་ཆེན་ནང་དུ་འཛུལ་ཟེར་དགོས་རྒྱུ་ལ་སྒོ་ཆེན་འཛུལ་ཟེར་བ། ང་ལ་ན་ཚ་མེད་ཟེར་དགོས་རྒྱུ་ལ་ང་ན་ཚ་མེད་ཟེར་བ། རྟ་ལ་ཞོན་ཟེར་དགོས་རྒྱུ་ལ་རྟ་ཞོན་ཟེར་བ། འཕེལ་རྒྱས་སུ་ཕྱིན་ཟེར་དགོས་རྒྱུ་ལ་འཕེལ་རྒྱས་ཕྱིན་ཟེར་བ། དར་རྒྱས་སུ་བཏང་ཟེར་དགོས་རྒྱུ་ལ་དར་རྒྱས་བཏང་ཟེར་བ། རླངས་འཁོར་ལ་སྒུག་ཟེར་དགོས་རྒྱུ་ལ་རླངས་འཁོར་སྒུག་ཟེར་བ། སྐོར་ལ་དཔྱད་ཟེར་དགོས་རྒྱུ་ལ་སྐོར་དཔྱད་ཟེར་བ། སྐོར་གླེང་ཟེར་དགོས་རྒྱུ་ལ་སྐོར་ལ་གླེང་ཟེར་བ། དཔལ་འབྱོར་དཀའ་ངལ་ལ་འཕྲད་ཟེར་དགོས་རྒྱུ་ལ་དཔལ་འབྱོར་ལ་དཀའ་ངལ་འཕྲད་ཟེར་བ་ལྟ་བུས་མཚོན། རྣམ་དབྱེ་གཉིས་པའི་བྱ་ཡུལ་དང་རྣམ་དབྱེ་དང་པོའི་བྱ་ལས་གཉིས་སོ་སོར་མི་འབྱེད་ཅིང་། སྔ་རབས་ཀྱི་སྨྱུག་འཛིན་དབང་པོ་རྣམས་ཀྱིས་བསྡུས་དང་མ་བསྡུས་ཀྱི་ཁྱད་པར་ལའང་ལྟོས་པ་མེད་པར་ཕན་ཚུན་ཁྱད་མེད་དུ་བསྲེས་ནས་བྲིས་པའི་བརྡ་སྐྱོན་དང་ཚིག་སྐྱོན་གྲངས་མང་བ་ནམ་མཁའི་རྒྱུ་སྐར་ལ་ཅོ་འདྲི་ཞིང་། གཏོས་ཆེ་བ་ས་ཆེན་པོ་ཡིན་ཀྱང་སྣོད་དུ་ཆུང་བ། ལྷུན་སྟུག་པ་རི་རབ་ཀྱི་དཔངས་ཚད་ལའང་དོ་བསྡོ་ནུས་པ་རྣམས་དུས་མཐའི་ཐལ་རླུང་གི་གཟུགས་སུ་སྤྲུལ་ནས་ཡོང་སྟེ་གངས་རིའི་རང་མདངས་ཁམ་དུ་ཟ་ལ་ཉེ་བ་འདིའོ། །
གཉིས་པ་རྣམ་དབྱེ་གསུམ་པ་བྱེད་པ་དང་དང་པོ་གཉིས་ཕན་ཚུན་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། རྡོས་གཞུས་ཟེར་དགོས་རྒྱུ་ལ་རྡོ་གཞུས་ཟེར་བ་དང་། མདས་བརྒྱབ་ཟེར་དགོས་རྒྱུ་ལ་མདའ་བརྒྱབ་ཟེར་བ། སྟ་རེས་བརྒྱབ་ཟེར་དགོས་རྒྱུ་ལ་སྟ་རེ་བརྒྱབ་ཟེར་བ། ངས་སྤོ་ལོ་སྦྱང་རྒྱུ་ཡིན་ཟེར་དགོས་རྒྱུ་ལ་ང་སྤོ་ལོ་སྦྱང་རྒྱུ་ཡིན་ཟེར་ལྟ་བུས་མཚོན། རྣམ་དབྱེ་གསུམ་པའི་བྱེད་པོ་ཕལ་བ་དང་རྣམ་དབྱེ་དང་པོའི་བྱ་ལས་གཉིས་སོ་སོར་མི་འབྱེད་པར་ཁྱད་མེད་དུ་བསྲེས་ནས་བྲིས་པའི་བརྡ་ནོར་དང་དག་ནོར། ཚིག་སྐྱོན་རྣམས་མཁས་དང་མི་མཁས་སྐྱེ་བོ་ཀུན་གྱི་ངག་ན་མཁྲེགས་གྱོང་རེངས་གསུམ་གྱིས་འཁོར་འདུག་པ་འདིའོ། །
གསུམ་པ་བྱ་བྱེད་ཐ་དད་མིན་གྱི་འབྲུ་ཞིབ་ཏུ་མི་གཉེར་ཞིང་ཚིག་དོན་ལ་དབྱེ་བ་མི་འབྱེད་པར་ཕན་ཚུན་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། ང་སླེབས་ཟེར་དགོས་རྒྱུ་ལ་ངས་སླེབས་ཟེར་བ་དང་། ང་ཁྱོད་ལ་དགའ་ཟེར་དགོས་རྒྱུ་ལ་ངས་ཁྱོད་ལ་དགའ་ཟེར་བ་ལྟ་བུ། མི་དམངས་མོས་ཟེར་དགོས་རྒྱུ་ལ་མི་དམངས་ཀྱིས་མོས་ཟེར་བ། སྣ་ནམ་བཞུགས་ཟེར་དགོས་རྒྱུ་ལ་སྣ་ནམ་གྱིས་བཞུགས་ཟེར་བ་ལྟ་བུས་མཚོན། བྱ་ལས་དང་བྱེད་པོ་གཉིས་ཐ་དད་དུ་ཡོད་ན་བྱེད་སྒྲ་འཇུག་དགོས་ཤིང་མེད་ན་འཇུག་མི་རུང་བའི་གངས་རིའི་རྩ་བའི་མཁན་པོ་སློབ་དཔོན་ཐོན་མིའི་བཀས་བཅད་མཐོང་མེད་དུ་གཡུགས་རྗེས། བློ་གྲོས་ཀྱི་ཕུ་ཐག་བསྟུངས་ནས་ཕལ་སྐད་དམ་གྲོང་སྐད་ཀྱི་རྗེས་སུ་ཕྱོགས་ཞེན་དང་རང་ལྟ་མཆོག་འཛིན་གྱིས་འབྲངས་ཏེ་གྱ་ཚོམ་དུ་སྦྱར་བའི་བརྡ་སྤྲོད་ཡ་མ་ཆ་རྣམས་སྐྱེ་བོ་བསམ་མེད་སྤྱི་སེམས་ཀྱིས་ཕོངས་པ་དག་གི་མཛུབ་རྩེ་ན་གཅེས་ཕྲུག་ལང་ཤོར་ལྟར་བག་མེད་ཀྱི་གར་དུ་རྩེན་བཞིན་པ་འདིའོ། །
བཞི་པ་བདག་གཞན་དུས་གསུམ་གྱི་རྣམ་གཞག་དངོས་གཙང་ཞིབ་ཆ་རྩལ་དུ་གདོན་མ་ཐུབ་པར་ཕན་ཚུན་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། འགོག་མཁན་ཟེར་དགོས་རྒྱུ་ལ་བཀག་མཁན་ཟེར་བ་དང་། གཅོད་མཁན་ཟེར་དགོས་རྒྱུ་ལ་བཅད་མཁན་ཟེར་བ། བྱེད་མཁན་ཟེར་དགོས་རྒྱུ་ལ་བྱས་མཁན་ཟེར་བ། དགག་བྱ་ཟེར་དགོས་རྒྱུ་ལ་བཀག་བྱ་ཟེར་བ། གཅད་བྱ་ཟེར་དགོས་རྒྱུ་ལ་བཅད་བྱ་ཟེར་བ། རྣམ་གཞག་ཟེར་དགོས་རྒྱུ་ལ་རྣམ་བཞག་ཟེར་བ། ངས་བཤད་རྒྱུ་ཡིན་ཟེར་དགོས་རྒྱུ་ལ་ངས་ཤོད་རྒྱུ་ཡིན་ཟེར་བ། ངས་འཆད་བཞིན་ཡོད་ཟེར་དགོས་རྒྱུ་ལ་ངས་ཤོད་བཞིན་ཡོད་ཟེར་བ། ངས་བཤད་ཚར་ཟེར་དགོས་རྒྱུ་ལ་ངས་ཤོད་ཚར་ཟེར་བ། ཁོས་ཟོས་མ་སོང་ཟེར་དགོས་རྒྱུ་ལ་ཁོས་ཟ་མ་སོང་ཟེར་བ། གཏན་ལ་ཕབ་ཚར་ཟེར་དགོས་རྒྱུ་ལ་གཏན་ལ་འབེབས་ཚར་ཟེར་བ། སྙན་ལམ་དུ་ཕུལ་ཟིན་ཟེར་དགོས་རྒྱུ་ལ་སྙན་ལམ་དུ་འབུལ་ཚར་ཟེར་བ་ལྟ་བུས་མཚོན། རྒྱ་མིན་བོད་མིན། ར་མིན་ལུག་མིན་གྱི་བདག་གཞན་དུས་གསུམ་དང་བྱ་བྱེད་ལས་གསུམ་གྱི་སྦྱོར་ལུགས་ཕོ་ཚོད་མུན་པའི་མདའ་འཕེན་གྱི་བསྡུ་འགྲེམ་འཛེམ་མེད་དུ་བརྩམས་ཏེ། ལྷ་མིན་དང་གནོད་སྦྱིན་དང་དྲི་ཟ་དང་མིའམ་ཅིའི་སྐད་ཀྱི་རྩ་ལག་ཏུ་གཏོགས་པའི་བརྡ་སྐད་ངན་པའི་རྐང་གླིང་ཕྱི་ནང་བར་གསུམ་ན་སྒྱུར་བཞིན་པ་འདིའོ། །
ལྔ་པ་གཞན་སྐད་ཀྱི་རྗེས་སུ་ཁ་ཕྱིར་ལྟ་མེད་པར་འབྲངས་ཏེ་བྱ་བྱེད་ལས་གསུམ་གྱི་སྐྱེ་མཆེད་ཡོངས་སུ་རྫོགས་པའི་ཚིག་གྲུབ་ལ་བརྟེན་ནས་བརྗོད་བྱ་དོན་གྱི་ཁྱད་རྣམ་པར་འབྱེད་པའི་བརྡའི་སྦྱོར་ལུགས་བར་ཟོམ་དུ་བཞག་ནས། མགོ་ཆག་བརླ་རྡུམ་དང་ཁ་ཤོ་རྣ་རལ་དུ་གྱུར་པའི་ཚིག་གྲུབ་ཡ་མ་བརླ་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། ཁྱོད་ལ་བཀའ་དྲིན་ཆེ་ཞུ་ཟེར་དགོས་རྒྱུ་ལ་བྱ་ཚིག་ཞུ་དོར་ནས་ཁྱོད་ལ་བཀའ་དྲིན་ཆེ་ཟེར་བ་དང་། བདག་གྲོང་ཚོར་བཅའ་སྡོད་བྱེད་དམ་བྱས་གང་རུང་ཟེར་དགོས་རྒྱུ་ལ་བྱ་ཚིག་བྱེད་དམ་བྱས་སོགས་དོར་ནས་བདག་གྲོང་ཚོར་བཅའ་སྡོད་ཟེར་བ། ཁོང་གིས་དགོང་ཚོགས་ལ་མདོ་འཛིན་གནང་ཟེར་དགོས་རྒྱུ་ལ་བྱ་ཚིག་གནང་སོགས་དོར་ནས་ཁོང་གིས་དགོང་ཚོགས་ལ་མདོ་འཛིན་ཟེར་བ། རྫོང་སར་མཁྱེན་བརྩེ་རིན་པོ་ཆེ་ལ་བཅར་འདྲི་ཞུས་ཟེར་དགོས་རྒྱུ་ལ་བྱ་བ་ཞུས་དོར་ནས་རྫོང་སར་མཁྱེན་བརྩེ་རིན་པོ་ཆེ་ལ་བཅར་འདྲི་ཟེར་བ། དེ་བཞིན་དུ་ཡིག་ནོར་འགའ་ཞིག་ལ་དག་བཅོས་བྱེད་པ་ཟེར་དགོས་རྒྱུ་ལ་ཡིག་ནོར་འགའ་ཞིག་ལ་དག་བཅོས་ཟེར་བ། ལོ་རྒྱུས་ལ་ཉམས་ཞིབ་གནང་ཟེར་དགོས་རྒྱུ་ལ་ལོ་རྒྱུས་ལ་ཉམས་ཞིབ་ཟེར་བ། ཧོར་ཁང་བསོད་ནམས་དཔལ་འབར་ལ་བཀའ་འདྲི་ཞུས་ཟེར་དགོས་རྒྱུ་ལ་ཧོར་ཁང་བསོད་ནམས་དཔལ་འབར་ལ་བཀའ་འདྲི་ཟེར་བ་ལྟ་བུས་མཚོན། བྱ་བྱེད་ལས་གསུམ་ལས་རྩ་བ་ནས་འདོར་མི་ཉན་པའི་བྱ་བ་དགོས་མེད་ཀྱི་བཙའ་ལྟར་དོར་ནས། སྐད་ཆ་ཚིག་གཅིག་ཡིན་ཀྱང་མགོ་མཇུག་མི་ཚང་བ་དུས་ངན་སྙིགས་མའི་འདྲེ་སྐད་དང་ལོག་སྐད་མཐའ་མེད་ལོ་ཡག་ལྗང་པའི་དཀྱིལ་དུ་འཇག་སྐྱའི་ཕོན་པོ་འཕྱུར་ལྟར་ཡུལ་ལུང་སོ་སོའི་སྲོལ་ལ་དར་བཞིན་པ་འདིའོ། །
དྲུག་པ་ཁྱད་ཆོས་ཀྱི་མིང་དང་བྱ་བའི་མིང་། གྲངས་ཀའི་མིང་སོགས་དངོས་པོའི་མིང་ལ་འཇུག་སྐབས། རང་སྟེང་ན་འགྱུར་ལུགས་གསོན་ཁྱད་ཆེ་བ་ཞིག་ཡོད་པ་དེའི་ཆོས་ཉིད་ཀྱི་གཏིང་འཇལ་བ་ལ་རྨོངས་པས། སྐབས་སྦྱར་འགྱུར་ལུགས་མེད་པར་ཀོ་གྱོང་མཁྲེགས་པོ་ལྟ་བུའི་མིང་གཅིག་གིས་འཐུས་པར་བྱས་ཏེ་ཕན་ཚུན་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། ཁྱད་ཆོས་ཀྱི་མིང་རྒས་པ་ཞེས་པ་དངོས་པོའི་མིང་ལ་འཇུག་སྐབས། རྗེས་འཇུག་ས་ཡིག་ན་རུ་གྱུར་ཏེ་རྒན་པོའམ་རྒན་མོ་ཞེས་སུ་འགྱུར་དགོས་ཀྱང་འགྱུར་རྒྱུ་མེད་པར་སྔར་འཁྱུད་བཞིན་རྒས་པོ་ཞེས་འབྲི་བ་ལྟ་བུ་དང་། དེ་བཞིན་དུ་ཁྱད་ཆོས་ཀྱི་མིང་མཐོ་བ་དང་ཆེ་བ། དྲོ་བ། རྣོ་བ། ཚ་བ། ཚོ་བ་ལ་སོགས་པ་རྣམས་དངོས་པོའི་མིང་ལ་འཇུག་སྐབས། རྗེས་འཇུག་ན་ཡིག་ཅིག་སྐབས་བསྟུན་གྱིས་སྦྱར་ཏེ་མཐོན་པོ་དང་ཆེན་མོ། དྲོན་པོ། རྣོན་པོ། ཚན་པོའམ་ཚན་པོ་ཆེ། ཚོན་པོ་སོགས་སུ་འགྱུར་དགོས་ཀྱང་འགྱུར་རྒྱུ་མེད་པར་སྔར་འཁྱུད་བཞིན་མཐོ་པོ་དང་ཆེ་མོ། དྲོ་པོ། རྣོ་པོ། ཚ་པོ། ཚོ་པོ་ཞེས་འབྲི་བ་ལྟ་བུ། དེ་བཞིན་དུ་བྱ་བའི་མིང་དང་གྲངས་ཀའི་མིང་སྐོར་ཞིག་དངོས་པོའི་མིང་ལ་འཇུག་སྐབས་སྔོན་འཇུག་དོར་ནས་འགྱུར་དགོས་པ་མང་པོ་ཡོད་ཀྱང་འགྱུར་རྒྱུ་མེད་པར་སྔར་འཁྱུད་བཞིན་འབྲི་བཞིན་པ་ལྟ་བུས་མཚོན། རྣམ་དབྱེ་དང་ཚིག་ཕྲད་ཀྱི་སྦྱོར་ལུགས་དང་རྟགས་ཀྱི་འཇུག་ལུགས། མིང་གི་གྲུབ་ལུགས། མིང་མཐའ་འདྲེན་ཚུལ་རྣམས་གསོན་སྟབས་སུ་བཞེངས་འདུག་པའི་གངས་ཅན་བརྡའི་ཆོས་ཉིད་ཐུན་མོང་མ་ཡིན་པ་དེ་ཉིད་ཤེས་མེད་ཀྱི་མུན་དོང་དུ་གཡུགས་ཏེ་རྒྱ་མ་བོད། ར་མ་ལུག་གི་བརྡ་སྦྱོར་གྲངས་མཐའ་མི་ཆོད་པ་ཞིག་གསར་བཟོ་གནང་འདུག་པ་དེ་དག ངའོ་སྙམ་པའི་ཕོ་ཚོད་ཀྱི་མགྲིན་པ་གཟེངས་སུ་འདེགས་ཤིང་ཕྱོགས་ཞེན་རིས་གཅོད་ཀྱི་མེ་ལྕེ་དྲག་པོས་ཕྱི་ནང་གཉི་ག་ས་ཚོས་རྡོ་ཚོས་སུ་སོང་འདུག་པ་དག་གི་ཞལ་ན་ཅི་དགར་ཐོས་ཤིང་མཐོང་དུ་ཡོད་པ་ལྟར་རོ། །
བདུན་པ་རང་སྐད་སྲོག་དང་གཞན་སྐད་རྒྱན་ཡིན་པའི་གནས་ལུགས་གོ་ལྡོག་པའི་དབང་གིས། མེས་པོའི་གཙུག་ལག་གི་ལྟ་རྒྱ་དང་མཐོང་རྒྱ། གོ་རྒྱ་རྣམས་མཐའ་ཅན་དུ་གྱུར་བས། རང་སྐད་རྣལ་མའི་བརྡ་དང་ཐ་སྙད་ཀྱིས་ལག་ཐོགས་པ་ན། དོན་གཅིག་མིང་གི་རྣམ་གྲངས་སུ་གྱུར་བའི་བརྡ་དང་ཐ་སྙད་ཕངས་མེད་དུ་བརྩེགས་ནས་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། དཀྱིལ་དབུས་དང་སྐུ་ལུས། གོ་རྟོགས། འཇུས་བཟུང་། རྟགས་མཚན། བསྟོད་བསྔགས། ཐུགས་བློ། མཐའ་མཇུག དང་ཐོག བསྡམས་བཀྱིགས། ནོར་འཁྲུལ། འཕེལ་རྒྱས། ཤེས་རྟོགས་ལྟ་བུའི་མིང་གི་སྒྲིག་ལུགས་རྣམས་དང་། དེ་ལས་ཀྱང་བྱ་བའི་མིང་གི་སྦྱོར་ལུགས་ཕྱོགས་ཀྱི་ཤེས་བྱ་ས་ཟད་རྡོ་ཟད་དུ་སོང་སྟབས། བྱ་བ་རིགས་གཅིག་གི་དུས་ཀྱི་ཁྱད་པར་ཙམ་ལས་དོན་ལ་མི་འདྲ་བ་ཅི་ཡང་མེད་པའི་གཟུགས་མི་འདྲ་བ་གཉིས་ཡན་རྡོ་ཆག་བཙན་བསྒྲིགས་ཀྱིས་ལྷན་གཅིག་ཏུ་སྦྱར་ཏེ་ཡི་གེ་མང་པོ་ཆུད་ཟོས་སུ་གཏོང་བ་དཔེར་ན། བཀག་འགོག་དང་བདའ་འདེད། དཔྱད་དཔྱོད། བཙལ་འཚོལ། འཛིན་བཟུང་ལྟ་བུ་འཛེམ་མེད་དུ་འབྲི་བར་མ་ཟད། དེ་དག་གི་མཇུག་ཏུ་ད་དུང་བྱ་བྱེད་བྱས་གསུམ་དང་གཏང་གཏོང་བཏང་གསུམ་ཅི་རིགས་སྦྱར་ནས་བྱ་ཚིག་སུམ་རྩེག་གིས་བརྗོད་བྱའི་དོན་གཅིག་སྟོན་ལ་དགའ་བས་མཚོན། ཚིག་གཅིག་གིས་དོན་གྱི་ཟ་ཟུར་མ་ལུས་པར་སྟོན་པའི་མཁས་པའི་རྣམ་སྲོལ་སྣང་མེད་དུ་བཞག་སྟེ། བྱ་ཚིག་གམ་ལས་ཚིག་ཕྱོད་ཅན་དེ་རྣམས་རྡོ་རྗེ་གོ་ཁར་ལྷུང་ན་བུ་ཆུང་གི་རྩེད་ཆས་སུ་བྱེད་པའི་དཔེ་རུ་མངོན་སུམ་དུ་བྱེད་བཞིན་པ་འདིའོ། །
བརྒྱད་པ་རང་དང་མཉམ་པའམ་རང་ལས་རྒན་པ་དང་མཐོ་བའི་ཡུལ་ལ་ཚིག་གི་བསྟི་བསྟང་ངམ་ཕུ་དུད་དང་གུས་པ་ཞུ་ལུགས་ཏེ། དབུ་ནག་བོད་པའི་མི་ཆོས་གཙང་མའི་རྣམ་གཞག་ལ་སྦྱར་བའི་ཞེ་སའི་སྦྱོར་སྟངས་ལུས་ཅན་ཀུན་གྱི་རྣ་བའི་བདུད་རྩིར་བལྟམས་འདུག་པ་དེ་ལ་མགོ་འཁོར་སྟབས། རང་ཉིད་ཀྱི་བསམ་ཚོད་དང་ཞེ་འདོད་དབང་བཙན་པར་བྱས་ཏེ་ངག་གི་གུས་ཞབས་སྟོན་བྱེད་ཞེ་ཚིག་འཇོལ་ཉོག་ཏུ་སྤྱོད་ཚབས་ཆེ་བར་མཐོང་སྟེ། དཔེར་ན། ངེད་ཀྱི་ཡབ་ཆེན་ཟེར་བ་དང་བདག་གི་ཡུམ་ཆེན་མོ་ཟེར་བ། བདག་གི་སྲས་མོ་ཟེར་བ། བུའི་འཁྲུངས་སྐར་ཟེར་བ། ངའི་སྐུ་སྤུན་ཟེར་བ། བདག་གི་ལྕམ་མོ་ཟེར་བ་ལྟ་བུས་མཚོན། ཕ་རོལ་པོས་རང་ཉིད་གཞན་ལས་ཐོས་པ་དང་ལོ་ཡིས་རྒན་འདུག་པའམ་རིགས་དང་ནོར་གྱིས་རྒན་འདུག་པ་ལ་བལྟོས་ཏེ། རང་ཉིད་ཀྱི་སློབ་བརྒྱུད་དམ་ཕ་མ་བུ་ཕྲུག་སྤུན་མཆེད་རྣམས་ལ་ཞེ་ས་སྦྱར་ཏེ་ཤུགས་ནས་རང་ཉིད་ལ་བསྟི་བསྟང་ངམ་ཕུ་དུད་དང་གུས་ཞབས་སྟོན་པའི་རྣམ་སྲོལ་དེ་ཉིད་སྤུས་སྒྱུར་བྱས་རྗེས། ཅི་མི་སྙམ་པར་རིན་མེད་ཀྱི་ཞེ་ཚིག་སྙན་དགུ་མཛུབ་རྩེར་སྤུངས་ནས་རང་ཉིད་རང་གིས་མཐོན་པོའི་ཁྲི་ལ་འགོད་མཁན་ས་ཕྱོགས་ལ་ལྟོས་པ་མེད་པར་མདོ་དབུས་ཁམས་གསུམ་གྱི་སྨྱུག་འཛིན་པ་གཞོན་སྐྱེས་སྐོར་ཞིག་གི་མཛུབ་རྩེ་ན་འཛད་མེད་དུ་མཐོང་རྒྱུ་ཡོད་པར་མ་ཟད། འཁོར་ལོས་སྒྱུར་རྒྱལ་སོགས་ཆེན་པོ་རྣམས་ཀྱིས་ཕྲན་དང་བདག གུས་པ་ལྟ་བུའི་སྐད་དོད་དུ་སྤྱོད་པའི་བརྡ་ཆད་དེ། ངོས་ཞེས་པའི་བརྡ་ཆད(རྒྱ་ནག་སྐད་ཀྱི 朕ཞེས་པ་དང་འདྲའོ)འདི་ཡང་ཤེས་བཞིན་དུ་རང་སྟེང་ལ་ངོ་ཚ་མེད་པར་སྦྱར་ཏེ། ངོས་ཀྱི་ཡབ་ཡུམ་གཉིས་ཟེར་བ་ལྟ་བུ་ངན་པའི་རང་བསྟོད་དང་ར་གན་གསེར་གསོལ་གྱི་རྫུན་ལས་ལ་བརྩོན་མཁན་ཡང་ཤིན་ཏུ་མང་བར་སྣང་མོད། མིང་དོན་མཚུངས་པའི་ཤེས་ཡོན་པ་དང་སྨྱུག་འཛིན་པ་རྣམས་ལ་ཤིན་ཏུ་ནས་མི་མཛེས་སོ། །དེ་ཡང་སྐབས་འགའ་རེར་བུ་ཕྲུག་གིས་སོ་སོའི་ཕ་ལ་ལྷ་ཆེན་པོ་དང་ཡབ་རྒྱལ་པོ། ཡབ་མི་ལ་ལྟ་བུ་ཟེར་སྲོལ་ཡོད་པ་བདེན་ནའང་། དེ་དག་ཐོབ་དང་གོ་ས་ལ་བལྟོས་ཏེ་ཡུལ་ཆོས་ཀྱི་རྗེས་སུ་འབྲངས་པ་ཡིན་པས། འབྲུག་མོའི་ལད་མོ་ནག་མོས་བྱ་མི་རུང་བའི་གནས་ལུགས་ཕྲན་ཚེགས་འདི་རིགས་ཀྱང་སྨྱུག་འཛིན་པ་གཞོན་སྐྱེས་རྣམས་ཀྱིས་ངེས་དགོས་པའི་གནད་ཅིག་གོ །
ཁ་བ་བོད་པའི་བརྡ་སྤྲོད་ཀྱི་ལག་ལེན་ཕྱོགས་ན་མུ་མེད་པར་ནག་ལྟེམ་མེར་འཁྱིལ་འདུག་པའི་བརྡ་ནོར་དང་དག་ནོར་གྱི་རྒྱ་མཚོ་ཆེན་པོ་ལས་ནམ་ཞར་མཐོང་ཆོས་སུ་གྱུར་པའི་འཁྲུལ་ཆ་ཁག་བརྒྱད་འདི་ཙམ་ཞིག་ཁོ་བོའི་རྣམ་རྟོག་གི་ཤིང་སྐྱོགས་ཟད་པོས་ཅི་དགར་བཅུས་ཏེ་ཁྱེད་ཚོར་གྲོས་ཀྱི་རྟེན་དུ་བཤམས་པ་ཡིན་ན། ཁྱེད་རྣམ་པས་ཀྱང་རང་ངོས་ནས་དཔྱད་པའི་མཐའ་མི་ཉམས་པར་བྱ་རྒྱུ་ཤིན་ཏུ་ནས་གལ་ཆེའོ། །
གཞན་ཡང >དང > >སོགས་ལས་འབྱུང་བའི་ཀླགས་ལུང་དང་ཀླགས་ཐབས། སྒྲགས་མདའ། སྒྲགས་པ་ཡང་གསང་། སྒྲགས་ཡང་རྫོང་སོགས་ཀྱི་འབྲུ་ཕྱེད་ཀླགས་དང་སྒྲགས་སོགས་ནི་སྐྱོབ་འགྲོའི་ཚབ་ཏུ་སྐྱབས་འགྲོ་བྲིས་པ་ཇི་བཞིན་བྱེད་ལས་ད་ལྟ་བའི་གཟུགས་ཀློག་དང་སྒྲོག་སོགས་ཀྱི་གཟུགས་དོད་ཡིན་གཤིས། མ་གཞིར་ཀློག་ལུང་། སྒྲོག་མདའ། སྒྲོག་ཡང་རྫོང་ཞེས་བྲི་དགོས་ཀྱང་། བརྗོད་མ་བདེ་བའི་དབང་གིས་དེ་དག་གི་དོད་དུ་བྱ་ཚིག་རང་གི་དུས་གསུམ་གང་ལ་ཡང་མི་གཏོགས་པའི་གཟུགས་རེ་ཆེད་དམིགས་ཀྱིས་བྲིས་པ་ཡིན་ཚུལ་དེང་གི་བརྡ་སྤྲོད་མཁན་པོ་དག་གིས་གསུང་བཞིན་པ་ལྟར་ལགས་ན། དེ་དག་བརྡ་ནོར་དང་དག་ནོར་ཡིན་པར་དོགས་མི་དགོས་སྙམ། ཁྱད་པར་དང་ངེས་པར། ལྷག་པར་ཞེས་པ་གསུམ་ལས། དང་པོ་ཁྱད་པར་ཞེས་པ་མིང་ཡིན་ལུགས་རྗེས་འཇུག་ར་ཡིག་ཕྲལ་ན་རྗོད་པ་དེ་མིང་དང་ཚིག་གང་ཡང་མ་ཡིན་པར་འགྱུར་ཚུལ་ལ་དཔྱད་ན་རྟོགས་ཐུབ་པས། དེའི་མཇུག་ཏུ་དུ་ཞུགས་པས་ལ་དོན་ཉིས་རྩེག་སྦྱར་བར་འདོད་པ་དོན་ལ་སྲ་སར་སོ་མ་ཐེབས་པའི་རང་རྟགས་ཕྱིར་བསྟན་པ་ལས་མ་འདས་སྙམ་ཏེ།  >ལས། “འདི་ལས་ཁྱད་པར་དུ་འཕགས་པའི་སྟོན་པ་མཉེས་པར་བྱེད་ཀྱི་མི་མཉེས་པར་མི་བྱེད་པར་གྱུར་ཅིག”༣ཅེས་དུ་སྦྱར་འདུག་པ་ལྟར་རེད་ལ། དེ་ཙམ་དུ་མ་ཟད། གངས་ཅན་མཁས་པའི་དབུ་རྒྱན་ཙོང་ཁ་པ་དང་རྟོགས་ལྡན་འཇམ་དཔལ་རྒྱ་མཚོ། མཁས་གྲུབ་རྗེ། གུང་རུ་རྒྱལ་མཚན་བཟང་པོ་སོགས་ཀྱི་གསུང་ནའང་དུ་སྦྱར་འདུག་པ་ཅི་དགར་མཐོང་དུ་ཡོད་པ་ལྟར་རེད། རྗེས་མ་གཉིས་ལ་དུ་སྒྲ་ཞུགས་ན་མིང་གི་ཆ་ཤས་དང་མ་ཞུགས་ཚེ་ཕྲད་ཀྱི་ཆ་ཤས་ཡིན་གཤིས། འབྲི་བ་དང་མི་འབྲི་བའི་ལུགས་གཉི་ག་ཡོད་ལུགས་དེང་གི་བརྡ་སྤྲོད་སྨྲ་བའི་དབང་པོ་རྗེ་འཇིགས་མེད་རིགས་པའི་བློ་གྲོས་ཀྱིས་གསུངས་པ་བདེན་པར་སྣང་སྟེ།  >ལས་ཀྱང་། “འཛམ་བུ་ཆུ་ཀླུང་གི་གསེར་ལས་ལྷག་པར་དུ་འཕགས་པ་གང་ཡང་མེད་དོ”༤ཞེས་དུ་སྦྱར་འདུག་པ་ལྟ་བུ་རེད་ལ། དུ་བསྡུས་ནས་མི་སྦྱོར་མཁན་ཡང་མང་བས་གཅིག་ཏུ་མ་ངེས་སོ། །ཁྱད་པར་ཞེས་པའི་མིང་དང་ཆ་འདྲ་བ་གློ་བུར་ཞེས་པའང་ལ་དོན་མ་ཡིན་པར་མིང་གི་ཆ་ཤས་ཡིན་རྐྱེན། མཇུག་ཏུ་དུ་སྦྱོར་དགོས་ལུགས་རིགས་བསྒྲེས་ན་རྟོགས་ནུས་མོད། ངའོ་སྙམ་པའི་ཁེངས་དྲེགས་ཀྱིས་སི་ཏུ་གཙུག་ལག་སྣང་བ་ལྟ་བུའི་བརྡ་སྤྲོད་མཁན་པོ་རྣམས་ལའང་དག་མི་སྟེར་མཁན་ཚོར་ཅི་ཡང་བྱ་རྒྱུ་མེད་པས། ཁོ་ཚོར་ཁ་བརྡ་གོ་བཤད་རྒྱག་རྒྱུ་ལས >ལྟ་བུའི་གླེགས་བམ་གྱི་ཞལ་ཕྱེ་སྟེ་ཕན་ཚུན་འགེབས་སྡུར་རེ་གནང་བར་བསྐུལ་ན་ལེགས་སོ། །འདི་དག་ལས་གཞན། རྒྱུན་པར་དང་མངོན་པར། ཉེས་པར། བདེན་པར། ལེགས་པར་སོགས་ཀྱི་རྗེས་འཇུག་ར་ཡིག་གཞི་ནས་ལ་དོན་གྱི་ཕྲད་དངོས་ཡིན་གཤིས། འདི་དག་ལ་གཟོད་དུ་སྒྲ་རྩ་བ་ནས་འཇུག་མི་རུང་ཚུལ་བལྟས་པ་ཙམ་གྱིས་ཧ་གོ་འོང་བས་རྟགས་དང་གཏན་ཚིགས་དགོད་པའི་ངལ་བ་ཅི་ལ་རྩོམ། འདི་དང་འདི་ལྟ་བུའི་འབྲི་ལུགས་མི་འདྲ་བ་རྣམས་ཀྱི་བྱུང་རྐྱེན་ལ་གནས་ལུགས་ཀྱིས་དཔྱོད་རྒྱུ་ཡིད་ཀྱི་དགུ་ལའང་མི་དྲན་པར། ཐམས་ཅད་དབུས་ཁམས་གཉིས་ཀྱི་མཁས་རྨོངས་ཀྱི་བར་ཁྱད་ཆེན་པོས་བསྐྱེད་པ་ཡིན་ཚུལ་ལྟ་བུའི་བསྙེན་བསྲིང་ཕྱོགས་ལྷུང་གི་ང་རོ་ཆེས་ཆེར་སྒྲོག་མཁན་དེ་ཚོ། ད་ཐེངས་ཀྱི་སྐྱེ་བ་དེ་ཉིད་དུང་དཀར་སེར་སྣང་གི་ལོག་ཤེས་ཁོ་ནའི་ངང་ལ་དུས་འདའ་བའི་རྩིས་བརྒྱབ་ཚར་བའི་སེམས་ཅན་དུ་གཏོགས་གཤིས། ཇ་ཡུན་གཅིག་གི་རིང་ལའང་དྲང་པོར་སྡོད་མི་ཚུགས་པར་ནང་ཕུ་ནུའི་བློ་ཁ་ཤས་སུ་འགྲོ་བའི་ཐབས་རྣམ་ལ་རྡོ་རུས་ཐུག་པའི་བརྩོན་པ་སྐྱེད་མཁན་དག་ཡིན་པའི་ཆོས་ཉིད་དེའང་ཁྱེད་རྣམ་པས་ཞར་དང་ཞོར་ལ་རྟོགས་ན་ལེགས་སྙམ་མོ། །
གསུམ།
སྐད་ཀྱི་སྙིགས་མ་གཟུགས་ཅན་དུ་ཤར་བཞིན་པའི་བསྐལ་པ་འདི་ལ། ཡུལ་ལུང་འདིའི་སྟོད་སྨད་བར་གསུམ་གྱི་སྨྱུག་འཛིན་པ་གཞོན་སྐྱེས་རྣམས་ཀྱིས། ཚིག་གི་དག་སྙན་ཟབ་གསལ་གྱི་ཁྱད་ཡོན་ལ་བརྟེན་ནས་མཁས་པའི་སྐྱེ་བོ་རྣམས་ཀྱི་ཐུགས་ཀྱི་བརྟན་པ་དབང་མེད་དུ་འཕྲོག་པར་བྱེད་པའི་ཡིག་རིགས་རབ་དང་ཕུད་དུ་གྱུར་པ་ཞིག་བྲི་མི་ནུས་ནའང་། ཇི་སྐད་དུ་ས་བཟང་མ་ཏི་པཎ་ཆེན་གྱིས། ལེགས་པ་བས་ཀྱང་མགྱོགས་པ་གཙོ། །མགྱོགས་པ་བས་ཀྱང་སྙོམས་པ་གཙོ། །སྙོམས་པ་བས་ཀྱང་དག་པ་གཙོ། །དེས་ན་དག་པ་གཙོ་བོ་ཡིན། །གསུངས་པ་ལྟར་བོད་རྒན་པོའི་སྐད་འགྲོས་རྣམ་དག་ལ་སྦྱར་བ་དོན་ལྔ་སྣོད་དྲུག་ཚང་ཞིང་དབང་པོ་སྣ་ལྔ་རྒྱས་པས། མཁས་དང་མི་མཁས་སྐྱེ་བོ་སུས་བལྟས་ཀྱང་གོ་རྒྱུ་ཡོད་པ་ཞིག་ཅི་ནས་ཀྱང་འབྲི་གལ་ཆེ་ཞིང་། དེ་ལྟ་བུའི་འབྲི་སྦྱོང་གི་ལམ་གྱི་རིམ་པ་ཉམས་སུ་ལེན་པར་གཤམ་ནས་འབྱུང་བའི་གནད་འདི་དག་ལ་སེམས་རྩེ་གཅིག་ཏུ་མཉམ་པར་གཞག་དགོས་སྙམ་སྟེ།
རྩ་བ་བོར་ནས་ཡལ་གར་འཇུས་པའི་སློབ་གཉེར་གྱི་རྣམ་སྲོལ་རྙིང་ཞད་ཅན་དེ་སྤངས་ནས། བསླབ་པ་ཀུན་གྱི་གཞི་འཛིན་ནམ་གཞུང་བརྒྱའི་སྒོ་དམ་འབྱེད་བྱེད་འཕྲུལ་གྱི་ལྡེ་མིག་ཏུ་བསྔགས་པའི་བརྡ་སྤྲོད་ཀྱི་གཞུང་འདིའི་ཆེ་བ་དང་དགོས་བྱེད་ལ་བསྐྱར་དུ་དགོངས་དཔྱད་རྨ་མེད་ཐེངས་གཅིག་གནང་སྟེ། གཞུང་འདི་ཉིད་རིག་པའི་གནས་ཐམས་ཅད་ལ་འཇུག་པའི་སྒོ་འབའ་ཞིག་ཙམ་དུ་མ་ཟད། མི་རིགས་ཤིག་གི་རྣམ་དཔྱོད་ཀྱི་འཆར་ལུགས་དང་གཏན་ཚིགས་ཀྱི་སྒྲུབ་ལུགས། མཛེས་རྟོག་གི་འགྱུ་ལུགས། ལྟ་གྲུབ་ཀྱི་ཆགས་ལུགས། ཞེ་འདུན་གྱི་མངོན་ལུགས། གོང་ཐང་ལ་སྤྱོད་ལུགས་སོགས་དེ་མ་ཡིན་པ་རྣམ་པར་བཅད་པའི་སྒོ་ནས་མི་རིགས་རང་མཚན་པའི་ངོ་བོར་སྒྲུབ་བྱེད་འབའ་ཞིག་ཀྱང་ཡིན་ཁར། རྒྱ་ཡི་ཆེ་ཚད་དང་དཔངས་ཀྱི་མཐོ་ཚད། གཏིང་གི་ཟབ་ཚད་སོགས་འཇིག་རྟེན་ན་དཀོན་རིགས་སུ་གྱུར་འདུག་པའི་ཆ་ནས། གཞན་ལུགས་ཀྱི་བརྡ་སྤྲོད་ཙམ་པོ་བ་ཇི་བཞིན་ཚེགས་ཆུང་དོན་ཆེན་གྱི་ལམ་ནས་ཆུ་ཡུར་ལམ་བྱང་བྱུང་ཐུབ་པ་ཞིག་ཀྱང་མ་ཡིན་པས། ཇི་སྲིད་སྲོག་གི་འཚོ་གཞེས་དུས་ཀྱི་ཆོས་ཉིད་དུ་མ་གྱུར་པ་དེ་སྲིད་དུ་སོ་སོའི་འཁྲི་ལས་སུ་གྱུར་པའི་རིག་སྒོ་གང་དེ་སྔ་རྗེས་འཕྲོ་སྐྱོང་གི་ངང་ལ་དོན་དུ་གཉེར་རྒྱུ་སྨོས་མེད་ཐོག ཞར་ཞོར་ལ་ཁ་བ་རི་པའི་ཕྱི་ནོར་ནང་རྡིག་གི་རྩ་བར་གྱུར་པ་བརྡ་སྤྲོད་ཀྱི་གཞུང་འདི་ཉིད་ལ་ཡང་དང་བསྐྱར་གྱིས་ཉན་བསམ་གནད་སྨིན་གནང་ནས། རང་ཉིད་ཚིག་གི་འགལ་འབྲེལ་ཐམས་ཅད་ཚར་གཅོད་ལ་སྙེང་པ་མི་མངའ་བ་དཔའ་བོ་མདུང་འཛིན་ལྟ་བུ་ཞིག་ཨེ་ཡོང་ལ་གཞོལ་རྒྱུ་ནི། བརྡ་ནོར་དང་དག་ནོར་ཀྱི་བཙའ་སད་ཐན་གསུམ་མི་མངོན་དབྱིངས་སུ་སྤྲོད་པའི་ཉེར་བསྡོགས་དང་པོ་རེད་སྙམ་སྟེ། ཇི་སྐད་དུ་རྗེ་ས་པཎ་གྱིས། ཚིག་ཀྱང་སྒྲིག་ལེགས་མི་ཤེས་ན། །དོན་བཟང་སྨོས་ཀྱང་ཅི་ཞིག་དགོས། །ཞེས་དང་། བསྟན་དར་ལྷ་རམས་པས། ཁ་ནས་རྩོམ་ཡང་སུག་བྲིས་མི་འབྱོར་ན། །དཔའ་རྩལ་ཆེ་བའི་དཔའ་བོ་ལག་རྡུམ་འདྲ། །རྩོམ་ཚིག་ཡི་གེ་གཞུང་བཞིན་མ་བྱུང་ན། །མཁས་པ་ཁྲེལ་ཞིང་དོན་ལོག་སྟོན་ཉེན་ཆེ། །གསུངས་པ་ལྟར་བརྡ་དག་གི་འགག་འཕྲང་མ་བརྒལ་བའི་སྒྲུང་གཏམ་པ་དང་སྙན་ངག་པ་ཞིག་འཇིག་རྟེན་གྱི་ཁམས་འདིར་འབྱོན་མི་སྲིད་ལ། བརྡ་དག་གི་འགག་འཕྲང་མ་བརྒལ་བའི་དཔྱོད་འཇུག་པ་དང་ལོ་ཙཱ་བ་ཞིག་ཀྱང་འཇིག་རྟེན་གྱི་ཁམས་འདིར་འཁྲུང་སྲོལ་མེད་པའི་ཕྱིར་རོ། །
སྨྱུག་འཛིན་པ་སོ་སོས་ཁ་བ་རི་པའི་བརྡ་སྤྲོད་ཀྱི་བྱུང་རབས་ལ་དཔྱོད་བཅས་ཀྱི་གཟིགས་པ་ཡངས་པར་བྱས་ཏེ། དེང་གི་ངེས་དོན་གྱི་བརྡ་སྤྲོད་སྨྲ་བ་ཁ་ཅིག་གིས་གསུང་བཞིན་པ་ལྟར་ཡུལ་སྐད་དང་ཡིག་སྐད་གཉིས་ཀྱི་གཙོ་ཕལ་ལམ་ཡང་ལྕིའི་ཁྱད་འབྲེལ་འོ་མ་དང་མར། བྱེ་མ་དང་གསེར་གཉིས་ཀྱི་རྒྱུ་འབྲས་ཀྱི་བདག་ཉིད་དུ་གྲུབ་ཡོད་ལུགས་ལ་གོ་བ་དཔྱིས་ཕྱིན་གནད་དུ་སྨིན་པ་ཞིག་སྐྱེ་འཇུག་དགོས་པར་མ་ཟད། རང་གཞན་ཕྱི་ནང་བར་གསུམ་གང་ལ་མཚོན་ནའང་། ཡིག་སྐད་ཀྱིས་ཡུལ་སྐད་ལ་མགོ་འདོན་སྡོངས་གྲོགས་དང་སེལ་འཛུད་ལེགས་བཅོས་གནང་སྟེ་རིགས་ཀྱི་འཚོ་རྟེན་དུ་གྱུར་པའི་སྐད་ཡིག་གི་རིགས་རྒྱུན་སྲིད་མཐར་བསྐྱང་དགོས་པ་ལས། ཡུལ་སྐད་ཀྱི་མདའ་གྲི་མདུང་གསུམ་མཛུབ་བར་དུ་བཅུག་ནས་ཡིག་སྐད་ཀྱི་ཟ་ཟུར་ཐམས་ཅད་འབྲེག་གཏུབ་གཅོད་གསུམ་བྱས་རྗེས། རིགས་ཁྱུ་ཐུན་མོང་ལ་དབང་བའི་སྤྱི་སྐད་ཀྱི་སྲོལ་བཏོད་རབས་ཤིག་གནམ་སྔོན་པོའི་འོག་ན་འཚོལ་དུ་མེད་པའི་གནས་ལུགས་གསོན་པོ་འདི་ལ་ནང་བྱན་ཆུད་དགོས་པས་མི་ཚད། དེ་དོན་ཕྱག་བཞེས་སུ་བསྟར་ཕྱིར། ལུང་པ་རང་གི་ཕལ་སྐད་སྲོག་ཏུ་འཛིན་པའི་ཕྱོགས་རིས་འཐེན་འཁྱེར་སྤངས་ནས་བསྟན་བཅོས་ཚད་ལྡན་དག་ལ་གྲགས་པའི་བརྡ་དང་ཐ་སྙད། དུས་གསུམ་གྱི་སྤྱོད་ལུགས་མིག་ལྟོས་སུ་གཟུང་བ་དང་། སྤྱི་བྱེ་གཉིས་ཀྱི་དཀའ་གནད་དང་དོགས་གནད་མཐའ་དག་གངས་ལྗོངས་རྩ་བའི་མཁན་པོ་སློབ་དཔོན་ཐོན་མིའི་བརྡ་སྤྲོད་ཀྱི་དགོངས་བཞེད་ལ་བསྟུན་ཐབས་བྱ་རྒྱུ་ནི། བརྡ་ནོར་དང་དག་ནོར་ཀྱི་བཙའ་སད་ཐན་གསུམ་མི་མངོན་དབྱིངས་སུ་སྤྲོད་པའི་ཉེར་བསྡོགས་གཉིས་པ་རེད་སྙམ་སྟེ། ཇི་སྐད་དུ་མཁས་གྲུབ་རྗེས། སྐྱེས་བུའི་ལུས་ངག་བྱ་བའི་འཇུག་པ་ཡིས། །ནང་གི་བསམ་པའི་ཁྱད་པར་གོ་བར་བྱེད། །བླུན་པོའི་གྲོང་ཚིག་སྨྲ་བ་ལྷུར་བླངས་པས། །གསུང་རབ་བརྡ་ལ་རྨོངས་པ་གསལ་བར་སྟོན། །ཞེས་དང་།  >ལས། ཡུལ་གྱི་སྐད་ཀྱིས་ཆོས་གོ་ན། །བསྟན་བཅོས་སྐད་ཀྱིས་ཅི་ཞིག་བྱ། །གསུངས་པ་ལྟར་ཡུལ་སྐད་དམ་གྲོང་སྐད་གང་ཞིག་ཡིན་ཀྱང་བརྡ་སྤྲོད་ཀྱི་ཟུར་ཅུང་ཟད་རེ་ཅི་ནས་ཀྱང་ཉམས་ཆག་ཏུ་སོང་ཡོད་པར་མ་ཟད། མིང་གི་གྲུབ་ལུགས་དང་བརྡ་ཡི་སྦྱོར་ལུགས། བྱ་བའི་འགྱུར་ལུགས། སྒྲ་ཡི་ཀློག་སྟངས་རྣམས་གཅིག་ཏུ་མ་ངེས་པར་མུ་ཏིག་གི་ཕྲེང་ཐག་ཆད་པ་ལྟར་རང་ཕྱོགས་བཞི་མཚམས་བརྒྱད་ལ་འཐོར་ནས་བསྡད་ཡོད་པ་གནས་ལུགས་ཡིན་པས། གཏད་སོ་ཅི་ཡང་མེད་པའི་ཕལ་སྐད་དག་སྲོག་ཏུ་གཟུང་རྒྱུ་མང་དྲགས་ན། བྲི་བྱ་གང་དེ་བརྡ་མི་འཕྲོད་པ་དང་དོན་སྒྲིབ་པ། དོན་ལོག་པ། ཐེ་ཚོམ་སོགས་ཀྱིས་བདག་གིར་བཟུང་ནས་ལྐུགས་པའི་སྐད་ཆ་ལྐུགས་པའི་ཨ་མས་མ་གཏོགས་གཞན་སུ་ཞིག་གིས་ཀྱང་ཧ་མི་གོ་བའི་དཔེ་དོན་དུ་འགྱུར་ངེས་པར་མ་ཟད། བསམ་འཁྱེར་དང་སྤྱོད་ལམ་སོགས་ཀྱང་ཐ་དད་དུ་སོང་ནས་མཐའ་མར་རིགས་ཀྱི་འདུན་མ་མཐུན་ལམ་ཆིག་དྲིལ་ལ་གནས་པ་དེ་ཉིད་ཀྱང་ཁད་ཀྱིས་བཞི་གས་ལྔ་གཤགས་སུ་གཏང་ཉེན་ཆེ་བས་སྤང་དགོས་ཚུལ་དགེ་ཆོས་ལགས་ཀྱིས >ན་གསུངས་འདུག་པ་ལྟར་རེད་ལ། རིག་འཛིན་འཇིགས་མེད་གླིང་པས་ཀྱང་དེ་སྐད་དུ། “དེ་ཡང་ཐོག་སྔས་པས་ལོ་ཎ་གཉིས་སྐད་བརྡ་མ་འཕྲོད་པ་དང་། གནའ་སྐད་དང་། ཡུལ་སྐད་སྣ་ཚོགས་དང་། བྲིས་ནོར་རྒྱུན་འབྱམས་དང་། རིང་ལུགས་སྔོན་དར་གྱི་ཤན་ཤོར་བ་དཔྱད་མི་བཟོད་པའི་རིགས་ལ་ནི་སྔ་ཕྱི་ཐམས་ཅད་ཀྱི་ཚིག་འགྲོས་ལ་ཞིབ་མོར་དཔྱད་པའི་དོན་ཞུགས་དགོས་གྲས་ཡིན་འདུག”༥གསུངས་པའི་དོན་ལས་མ་འདས་པའི་ཕྱིར་རོ། །
ལུང་པ་རེ་ལ་སྐད་རེའི་དཔེ་ལྟར་མདོ་དབུས་ཁམས་གསུམ་གྱི་ཡུལ་སྐད་ལ་མཐའ་མེད་ཕྱིར། ཡུལ་སྐད་གང་ཐོན་སྲོག་ཏུ་གཟུང་མི་རུང་བ་གོང་དུ་སོང་ཟིན་པ་ལྟར་ཡིན་པ་སྨོས་ཅི་དགོས་ཀྱང་། ཡུལ་སྐད་འགའ་རེའི་བྱ་བྱེད་ལས་གསུམ་དང་བདག་གཞན་དུས་གསུམ། མགོ་གསུམ་འདོགས་བཞིའི་སྦྱོར་ལུགས་རྣམས་བོད་སྔ་མའི་བསྟན་བཅོས་ཚད་ལྡན་དག་གི་རྗེས་འབྲངས་འདུག་པར་མ་ཟད། བརྡ་དང་ཐ་སྙད་ཁག་གཅིག་བོད་སྤྱིའི་གནའ་སྐད་ཡིན་པའང་ཡོད་སྟབས། ཡུལ་སྐད་ཡོད་རྒུ་མཐའ་གཅིག་ཏུ་འདོར་དགོས་པའི་ཁྱབ་པའང་ཁྱོན་ནས་མེད་ན། ཇི་སྐད་དུ། ས་བདག་ཚེར་མའི་ཤིང་ལས་སྦྲང་རྩི་ལྟར། །དགྲ་བོ་ལས་ཀྱང་ལེགས་པར་སྨྲས་པ་གཟུང་། །གསུངས་པ་ལྟར་ཡུལ་སྐད་གང་ཞིག་གི་ནང་ན་བོད་རྒན་པོའི་སྐད་འགྲོས་དང་མཐུན་ཞིང་ཡིག་སྐད་ལ་ཟུར་རྒྱན་ནམ་བཅུད་ལེན་དུ་འགྲོ་བའི་བརྡ་དང་ཐ་སྙད། ཚིག་གི་སྦྱོར་ལུགས་ཅི་རིགས་ཡོད་ན། ཆོལ་གསུམ་གྱི་ཡུལ་སྐད་གང་ཡིན་ལ་མི་ལྟ་བར་བློ་གཤོགས་མཐའ་བཞིར་བསྐྱེད་དེ་བསླབ་པ་ལེན་པའི་རྟེན་དུ་བྱ་ཞིང་། བ་ལས་འོ་མ་དང་སྦྲང་མ་ལས་སྦྲང་རྩི། བྱེ་མ་ལས་གསེར་ལེན་པའི་ངང་ཚུལ་གྱིས་དེ་རྣམས་བོད་སྤྱི་སྐད་ཀྱི་ཀྱོང་ཁ་འབུར་གྱིས་གསོ་བའི་ལེགས་ཚོགས་སུ་སྤྱོད་ཤེས་པར་བྱ་རྒྱུ་ནི། བརྡ་ནོར་དང་དག་ནོར་ཀྱི་བཙའ་སད་ཐན་གསུམ་མི་མངོན་དབྱིངས་སུ་སྤྲོད་པའི་ཉེར་བསྡོགས་གསུམ་པ་རེད་སྙམ་སྟེ། འགྲིག་མིན་ལེགས་ཉེས་ལ་ལྟོས་པ་མེད་པར་ལུང་པ་སོ་སོའི་ཡུལ་སྐད་ཡོད་རྒུ་ཅམ་གྱིས་བཞག་ནས་སྔ་རབས་ཀྱི་བསྟན་བཅོས་ཁོ་ནར་གྲགས་པའི་མིང་བརྡ་ཁོ་ན་དང་དུ་བླངས་ཚེ། སྨྱུག་འཛིན་པ་ཁོ་ན་མ་ཟད། དཔེ་ཆ་དང་ཡི་གེ་བ་སྤྱི་རིག་སྒོ་གཞན་དང་གཞན་ལ་འཇུག་སྐབས་བརྡ་དང་ཐ་སྙད་ཀྱིས་ལག་ཐོགས་པར་འགྱུར་ལ། གཞན་དུ་ན་དག་ཡིག་གམ་ཚིག་མཛོད་དུ་བཞུགས་སུ་མ་གསོལ་བའི་མིང་བརྡ་ཚད་མར་གྱུར་པ་མང་པོ་དུས་ཀྱི་ཆོས་ཉིད་དུ་འགྱུར་ངེས་པའི་ཕྱིར་རོ། །
གལ་ལ་མ་བབ་ཚེ། བརྡ་དག་ཕྱོགས་ན་རང་ཉིད་ལ་འགྲིག་འགྲིག་མོ་དང་བདེན་བདེན་མོ། ཡིན་ཡིན་མོའི་དམ་བཅའ་བརྟན་ཚུགས་ཆེ་ཞིང་མི་ལ་ངོམ་དུ་རི་བ་ཅི་དྲག་རེ་ཡོད་ནའང་། ནམ་ཞིག་དེ་དང་ལྡོག་པར་གྱུར་པའི་མཁས་པ་སྔ་མ་དག་གི་ལུང་ཚིག་དམ་དུམ་ལ་འཕྲད་ཡོང་བ་ན། སྐད་ཅིག་ཡུད་ཅིག་ཙམ་ལའང་སྡོད་མི་བྲ་བར་འཁྱག་པ་མེ་ཡིས་ཞུ་ལྟར་རྗེས་མེད་དུ་ཡལ་འགྲོ་བ་འདི་ཇི་སྐད་དུ་ཇོ་ནང་ཏཱ་ར་ནཱ་ཐས། “བོད་འདིར་ནི་དག་རུང་མི་དག་རུང་། གཏམ་གང་ཡང་གྲགས་ཆེན་པོས་སྐྱེ་བོ་ཀུན་ལ་ཡོངས་སུ་ཁྱབ་པ་ཞིག་ཡོད་ན། ཤིན་ཏུ་བདེན་པའི་དོན་ཅན་གཞན་ཞིག་སྨྲས་ཀྱང་རྣ་བར་མི་འོང་ཞིང་། ཡིད་ལ་མི་བདེ་བ་ཞིག་སྣང”༦གསུངས་པ་ལྟར་དཔྱོད་མེད་དད་པའི་རྗེས་འབྲང་གི་རྣམ་ཐར་དུངས་ཞེན་གྱིས་འཁྲབ་ཚུལ་ལས་མ་འདས་རྐྱེན། ཡུལ་ལུང་འདིའི་ཕ་སྐད་གཅིག་སྡུད་དང་ཚད་མར་གཏོང་བའི་བྱ་གཞག་རླབས་པོ་ཆེར་རྔོ་ཐོགས་སྐབས་ཡེ་ནས་ཡོད་མི་སྲིད་པས་ན། དེ་སྐད་དུ་རྡོ་སྦིས་དགེ་བཤེས་ཤེས་རབ་རྒྱ་མཚོས། “རང་གིས་མཐོང་བའི་དག་ཡིག་རེ་ལ་མཛུབ་མོ་རི་སྟོན་བྱེད་པ་ལས་རྒྱུ་མཚན་གཞན་མེད་ན་འཐད་པོ་ཞིག་མ་ལགས་ཏེ། གཟུར་གནས་རྣམ་དཔྱོད་ཀྱི་མེ་ལོང་མངའ་བ་ཚོའི་ཐུགས་ལ་སྣོམས”༧གསུངས་པ་ལྟར། སྨྱུག་འཛིན་པ་གཞོན་སྐྱེས་རྣམས་ཀྱིས་དེ་ལྟ་བུའི་བླུན་པོ་ཆུ་སྣ་གར་འཁྲིད་ཀྱི་བསམ་སྦྱོར་རིང་དུ་དོར་ནས། སྔ་རབས་ཀྱི་བསྟན་བཅོས་སམ་ཡིག་རིགས་གང་ཞིག་ལ་མིང་བརྡའི་འཁྲུལ་ཆའམ་དོགས་གནད་ཅི་རིགས་བྱུང་ཡོད་ཚེ། སྐྱེ་བོ་རང་སྟེང་གི་གོ་རིག་མྱོང་གསུམ་དང་བརྡ་སྤྲོད་རང་ལུགས་ཀྱི་རིགས་ཤེས་ཚད་མས་ཡང་དག་པར་དཔྱད་དེ། “བདེན་ཅིང་འཐད་ན་ལེགས་བཤད་བྱིས་པའི་ཚིག་ཀྱང་ཉན”དགོས་ལ། “མི་བདེན་དོན་དང་འགལ་ན་རྒྱལ་བའི་བཀའ་ཡང་གཞག”དགོས་པའི་མེས་པོའི་གཟུར་གནས་དྲང་སྤྱོད་ཀྱི་ཕྱག་སྲོལ་བཟང་པོ་ལག་ཏུ་བཀལ་ནས། ཅི་སྟེ་སྔོན་བྱོན་མཁས་པས་མཛད་པའི་དག་ཡིག་གམ་ཚིག་མཛོད་དག་ན། ལུས་ཀྱི་མགོ་ནི་མ་མགོ་ལ། །དུས་ཀྱི་འགོ་ནི་འ་འགོ་ཡིན། །ཞེས་པ་ལྟ་བུའི་བརྡ་སྤྲོད་ཀྱི་སྤྱི་འགྲོས་དང་གནས་ལུགས་ཀྱི་རྒྱ་སྲང་ལ་འདེགས་མི་བཟོད་པའི་འགྲེལ་སྐྱོན་ལུགས་རེ་འདུག་ནའང་། བོད་སྐད་གཅིག་གྱུར་འོང་བའི་འཕྲལ་ཕུགས་རྒྱང་གསུམ་གྱི་དགོས་བྱེད་ལ་དམིགས་ནས་སྤང་བླང་གི་གནད་མི་འཕྱུག་པར་བྱ་རྒྱུ་ནི། བརྡ་ནོར་དང་དག་ནོར་ཀྱི་བཙའ་སད་ཐན་གསུམ་མི་མངོན་དབྱིངས་སུ་སྤྲོད་པའི་ཉེར་བསྡོགས་བཞི་པ་རེད་སྙམ་ཏེ། ནོར་བ་མཁས་པ་ལའང་འབྱུང་སྲིད་ཅིང་འགྲིག་པ་བླུན་པོ་ལའང་ཡོད་ཆོག་པ་དངོས་པོའི་གཤིས་ལུགས་ཡིན་པས། མཁས་པས་མཛད་པའི་དག་ཡིག་ཡིན་ན་དཔྱད་མི་དགོས་པར་མཐའ་གཅིག་ཏུ་ཟ་ཆོག་ལག་ཏུ་ལེན་རྐྱང་ཡིན་པ་ཞིག་འཇིག་རྟེན་ན་དཀོན་པའི་ཕྱིར་རོ། །
བརྡ་སྤྲོད་ཀྱི་གཞུང་ལུགས་མང་དུ་ཐོས་ཀྱང་ལག་ལེན་ལ་མི་འགེལ་བར་ཤར་ནུབ་གཉིས་ཀྱི་རི་བོ་ལྟར་ཕན་ཚུན་རྒྱང་ཆད་དུ་འཛིན་པ་ནི། སྨན་རྐྱལ་ལག་ཏུ་ཐོགས་ནས་སྨན་ཁོང་དུ་གཏོང་མི་ཤེས་པའི་ནད་པ་མགོ་འཁོར་དང་འདྲ་བར་རང་ཉིད་ཀྱི་འབྲི་རྩལ་ལ་ཕན་ཐོགས་སྐབས་གཞི་ནས་ཡོད་མི་སྲིད་པས་ན། ལག་མི་དལ་སྨྱུ་གུ་འཛིན་རྒྱུ་དང་མིག་མི་དལ་དཔེ་ཀློག་བྱ་རྒྱུ་གཉིས་ཀྱི་རྩོལ་བ་རྒྱུན་ཆགས་སུ་བསྟེན་རྒྱུ་ནི། བརྡ་ནོར་དང་དག་ནོར་ཀྱི་བཙའ་སད་ཐན་གསུམ་མི་མངོན་དབྱིངས་སུ་སྤྲོད་པའི་ཉེར་བསྡོགས་ལྔ་པ་རེད་སྙམ་སྟེ། སྨྱུག་འཛིན་པ་ལས་དང་པོ་བ་སུ་ཞིག་ཡིན་ཀྱང་། སྔ་རབས་མཁས་པའི་གཞུང་ཚད་མ་དག་གི་འབྲུ་ཞིབ་ཏུ་གཉེར་ནས་དེ་དག་གི་གསུང་ངག་དངོས་གཙང་འཁྲུལ་ཟད་ཉི་མའི་རྗེས་འགྲོ་དག་ལ་མིག་ལྟོས་ཡར་འགྲན་བྱས་པས། གཟོད་ཡ་རུར་སླེབས་ནས་མཛོ་འགྲོས་རྒྱག་པ་དང་སྐྱ་ལམ་ཆོད་ནས་མཆོང་རྒྱུག་བྱ་བའི་ལམ་གྱི་རིམ་པ་དེ་ཉིད་མངོན་དུ་བྱེད་སྐབས་ཡོད་པའི་ཕྱིར་རོ། །
དེ་སྐད་དུ་རྡོ་སྦིས་དགེ་བཤེས་ཤེས་རབ་རྒྱ་མཚོས། ཚིག་གི་དག་ཆས་དོན་གྱི་གནད་འབྱིན་ཅིང་། །དོན་གྱི་གོ་བས་ཚིག་གི་དག་ཐོན་པ། །སྐྱེས་སྦྱངས་རིག་རྩལ་ལྷ་ཡི་ལུང་འདྲ་བས། །རྩོམ་སྒྱུར་པདྨོའི་དགའ་ཚལ་འཕེལ་གྱུར་ཅིག །གསུངས་པ་ལྟར་བརྡ་སྤྲོད་ཕྱོགས་ནས་དངོས་གཙང་འཁྲུལ་ཟད་ཀྱི་མིག་ལྟོས་འཁྲུལ་མེད་དུ་གཟུང་ཆོག་པའི་གསུང་ངག་ལ། བོད་རྒན་པོའི་ངག་རིག >ཀྱིས་གཙོས་པའི་གླིང་སྒྲུང་ཁག་ཅིག་དང་། འབྲོམ་སྟོན་པ་རྒྱལ་བའི་འབྱུང་གནས། ས་སྐྱ་པཎྜི་ཏ། མཚོ་སྣ་བ་ཤེས་རབ་བཟང་པོ། རུས་པའི་རྒྱན་ཅན། རྗེ་ཙོང་ཁ་བ། རྟོགས་ལྡན་འཇམ་དཔལ་རྒྱ་མཚོ། ཞང་ཞུང་ཆོས་དབང་གྲགས་པ། མདོ་མཁར་ཞབས་དྲུང་ཚེ་རིང་དབང་རྒྱལ། རིག་འཛིན་འཇིགས་མེད་གླིང་པ། རྡོ་གྲུབ་འཇིགས་མེད་འཕྲིན་ལས་འོད་ཟེར། རྫ་དཔལ་སྤྲུལ། གུང་ཐང་བསྟན་པའི་སྒྲོན་མེ། རྡོ་སྦིས་དགེ་བཤེས་ཤེས་རབ་རྒྱ་མཚོ། དགེ་འདུན་ཆོས་འཕེལ། རྗེ་འཇིགས་མེད་རིག་པའི་བློ་གྲོས་སོགས་ཀྱི་ལྗགས་རྩོམ་རྙོག་བྲལ་འཁྲུལ་ཟད་གངྒའི་རྒྱུན་ལྟར་འབབ་པ་རྣམས་འདུག་སྙམ་ཞིང་། བྱེ་བྲག་ཏུ་དེང་སྐབས་དགོས་བྱེད་ཆེ་རིགས་སུ་གྱུར་པའི་སྒྲུང་གཏམ་དང་ལྷུག་རྩོམ་ལྟ་བུའི་ངག་གི་མིག་ལྟོས་ལ། དཔལ་དོན་གྲུབ་རྒྱལ་ཀྱི་སྒྲུང་གཏམ་གྱི་ཚིག་གི་སྦྱོར་ལུགས་ཆོལ་གསུམ་སྒེར་ལ་མ་སྦྱར་བོད་སྒང་པ་ཐུན་མོང་གི་སྐད་འགྲོས་ལ་སྦྱར་ནས་དོན་གྱི་གནད་སྟོན་ལུགས་ཤིག་ཡོད་པ་དེ་ཉིད་བསླབ་པ་ལེན་པའི་རྟེན་དུ་བྱ་འོས་སྙམ་པ་བཅས། ཁ་བ་རི་པའི་བརྡའི་སྦྱོར་ལུགས་ཕྱོགས་ལ་གོ་ལོ་དང་ཐོས་ལོ་ཅུང་ཟད་རེ་ཡོད་པ་ཤིང་བཟང་པགས་པའི་འོག་ནས་རུལ་མ་བཅུག་པར་ཁྱེད་ཅག་ལ་བགྲོ་གླེང་དྲི་སྡུར་གྱི་རྟེན་དུ་ཕུལ་བ་ལགས་མོད། འགལ་འཁྲུལ་ནོངས་གསུམ་གྱིས་བདག་ཏུ་མ་བཟུང་པའི་ངེས་པ་གཅིག་ཀྱང་མེད་གཤིས། ཡོ་འཁྱོག་འདུག་ན་དྲང་པོར་བསྲང་རྒྱུ་དང་། སྒང་གཞོང་འདུག་ན་ཁོད་ལ་སྙོམ་རྒྱུ་ཅི་ནས་ཀྱང་མི་བརྗེད་པ་གལ་ཆེ་ཞེས། ནུབ་རྩིས་ཀྱི་༢༠༡༧ལོའི་ཟླ་བ༡༡པའི་ཚེས༢༥ལ་འགྱན་སངས་ཀྱིས་སྤྲིངས་སོ། །
མཆན།
༡  > བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གི༡༩༩༡ལོའི་པར་གྱི་ཤོག་ངོས༡༩༢པ་ལས་དྲངས།
༢  > བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གི༡༩༩༡ལོའི་པར་གྱི་ཤོག་ངོས༡༩༣པ་ལས་དྲངས།
༣ འཇང་བཀའ་འགྱུར་གློག་རྡུལ་མའི་པོད་ང་པའི་ཤོག་ངོས༡༤༩པ་ན་གསལ།
༤ འཇང་བཀའ་འགྱུར་གློག་རྡུལ་མའི་པོད་ཆ་པའི་ཤོག་ངོས༢༢༣པ་ན་གསལ།
༥  > བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གི༡༩༩༡ ལོའི་པར་གྱི་ཤོག་ངོས༡༩༢པ་ལས་དྲངས།
༦ ཇོ་ནང་ཏཱ་ར་ན་ཐའི >སི་ཁྲོན་མི་རིགས་དཔེ་སྐྲུན་ཁང་གི༡༩༩༠ལོའི་པར་གྱི་ཤོག་ངོས༡༠༩པ་ལས་དྲངས།
༧  >པོད་གསུམ་པ། མཚོ་སྔོན་མི་རིགས་དཔེ་སྐྲུན་ཁང་གི༡༩༨༤ལོའི་པར་གྱི་ཤོག་ངོས༤༥༤པ་ལས་དྲངས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25502.html


text:
ཡུགས་མོ་ཟླ་སྒྲོན།
དར་རྒུད་ནི་མཐོན་པོ་གནམ་འདྲ་བ་དང་། དམའ་མོ་ས་ལྟ་བུ་ལའང་ཡོད་པ་བཞིན་ཟླ་སྒྲོན་ཚང་ཡང་དེ་ལས་མ་འདས། གནམ་ས་འདབ་འདྲེས་པ་ལྟ་བུའི་སྐད་ཅིག་མ་ཞིག་ནས་ལོ་ངོ་ག་ཙམ་སོང་ཡང་བརྗེད་དུ་མི་བཏུབ་པའི་ཉི་ཟླ་ནག་པོ་ཞིག་ཤར་མྱོང་། དེ་ནི་ཟླ་སྒྲོན་གྱི་གཟའ་ཟླ་ཚེ་རྡོ་འཆི་བའི་ཉིན་མོ་དེ་རེད། ཚེ་རྡོ་ནི་བདེ་གྲགས་ཚང་དང་བསམ་གཏན་གཉིས་ཀྱི་རྩྭ་སའི་གྱོད་དོན་བར་འདུམ་བྱ་བར་གཞི་རིམ་དུ་སྐྱོད་སྐབས་ལམ་བར་ནས་འཕྲུལ་རྟས་ས་ལ་བརྡབས་ཏེ་ཀླད་ཁྲག་འདྲེས། ཉིན་གསུམ་ལས་མ་འཚོ་བར་འཇིག་རྟེན་གྱི་སྣང་བ་ཡོད་ཚད་ཡལ་ཏེ་ཕྱི་མའི་ལམ་དུ་ཆས། ལྷ་རྗེས་འཆི་ཐག་མ་བཅད་ཀྱང་ཁོ་རང་གིས་འགལ་རྐྱེན་འདིའི་འོག་ནས་འཆི་ཐག་བཅད།
“ཟླ་སྒྲོན། དོན་རྐྱེན་འདིའི་འོག་ནས་ང་ཐར་གྱི་མ་རེད། འཆི་བ་ནི་ངེས་མེད་ཅིག་རེད། གནམ་གྱི་རྒྱལ་པོ་དང་། འོག་གི་འཁོར་འབངས་གང་ཡིན་ན་མི་འཆི་འགྲོ་ས་མེད། ད་ནི་ཁྱོད་ཀྱིས་བསམ་བློ་མང་པོ་མ་འདང་རོགས། འུ་གཉིས་ཀྱི་ཤ་ཁྲག་ལས་ཆད་པའི་གངས་དགའ་དང་གངས་སྐྱིད་གཉིས་ཀྱི་འཚོ་བའི་སྐྱིད་སྡུག་ལ་ནུས་པ་འདོན་རོགས།”ཞེས་བཤད།
ཟླ་སྒྲོན་གྱིས“ཁྱོད་འཆི་མ་འགྲོ། ངེད་མ་བུ་ཚོའི་སྐྱིད་སྡུག་ལ་གཟིགས་རོགས། ཁྱོད་མེད་ན་འུ་ཚོ་ལ་སུས་ལྟ་རྟོག་བྱེད།”ཅེས་མིག་ཆུ་དང་སྐྱོ་གདུང་གི་ཁྲོད་ནས་ཉམ་ཐག་པའི་གླེང་མོལ་བྱས། དེ་ལྟར་ཕན་ཚུན་གདོང་ལ་ཅེར་ཞིང་ཡུན་རིང་མ་ལོན་པར་ཚེ་རྡོའི་དབུགས་ཆད། ཟླ་སྒྲོན་གྱིས་ངུ་འབོད་བྱས་ཏེ་མཐར་དྲན་མེད་དུ་བརྒྱལ་བས་ཟུར་གྱི་ལྷ་རྗེ་དག་གིས་ཀྱང་མིག་ནས་མཆི་མ་བཏང་། འདི་ལྟར་ཧ་ཅང་གཅེས་འགངས་ཆེ་བའི་འཇིག་རྟེན་གྱི་གཟའ་ཟླ་དང་། བསོག་འཇོག་བྱས་པའི་རྒྱུ་ནོར་མང་པོ་ཤུལ་དུ་བསྐྱུར་ནས་ཉམ་ཆུང་ནུས་མེད་ཀྱི་ངང་ནས་གྲོགས་མེད་གཅིག་པུར་འགྲོ་བའི་དུས་ལ་བབ་སྐབས་སུས་ཀྱང་ཟློག་མི་ནུས་ཤིང་། སྐྱབས་མེད་མགོན་མེད་ཀྱིས་འཇིགས་ཡེ་རེ་བཞུད་དུས་སྙིང་རྗེའི་མིག་ཆུ་མི་གཏོང་མཁན་སུ་ཞིག་ཡོད་སྲིད། དེ་ནས་བཟུང་སྐུ་ཞབས་ཚེ་རྡོ་ཚང་ཞེས་པའི་ཁྱིམ་ཚང་གི་མིང་བོར་ཏེ་ཡུགས་མོ་ཟླ་སྒྲོན་ཚང་ཞེས་ཉེ་འཁོར་གྱི་མི་དག་གིས་འབོད་པ་མ་ཟད་མར་ངོའི་ཟླ་བ་ནང་བཞིན་ཕྱུག་པོ་ནས་དབུལ་པོར་གྱུར།
ཚེ་རྡོ་འཇིག་རྟེན་འདི་དང་གྱེས་ཟིན་པའི་ཟླ་བ་གཅིག་གི་རྗེས་སུ་ཁོའི་སྤུན་ཆུང་བ་ཉི་མས་གཡོ་སྒྱུ་དང་འཇིགས་སྐུལ་གང་མང་གིས་ཟླ་སྒྲོན་བསླུས་ཏེ་མག་པར་འདུག་རྒྱུའི་ཁ་ཆད་བཞག དེ་ནས་ཉི་མས་ཤོ་བག་རྒྱག་པ་དང་ཆང་འཐུང་བ་སོགས་མ་རབས་ཀྱི་ལས་ཏག་ཏག་བྱས་ནས་ཡོང་སྒོ་ཏིལ་འབྲུ་ཙམ་ཡང་མེད་པར་ལོ་ངོ་གཉིས་འདས། དེ་ནས་ཟླ་སྒྲོན་ཚང་དབུལ་པོ་ཐབས་རྡུགས་ཤིག་ཏུ་གྱུར་སྟབས་ཉི་མས་ཆུང་མ་གཞན་ཞིག་བཙལ་ནས་ས་ཆ་ལོག་ཏུ་གནས་བཅས།
ཚེ་རྡོ་ཚེ་ལས་འདས་པ་ནས་ད་ལྟའི་བར་ཟླ་སྒྲོན་གྱིས་སྐྲ་ཤད་རྒྱག་པ་དང་ངོ་གདོང་བཀྲུ་བ་སོགས་གང་ཡང་བྱེད་མ་མྱངས་བས་མིས་སུས་བལྟས་ན་ཉམ་ང་ཞིང་སྐྱུག་ལྡད་ལངས་པ་ལྟ་བུ་གྱུར། ད་ལོའི་ལྔ་མཆོད་ཉིན་གྱི་མཚན་མོར་ཁྱོ་བོ་འདས་པོའི་ཆེད་དུ་བསྔོ་སྨོན་དང་སྐྱབས་འཇུག་ཞུ་རུ་བར་སྐོར་ལམ་དུ་སོང་བས་ཁྲག་མགོ་མཐོ་ནས་ས་ལ་འགྱེལ། སྐབས་དེར་ལག་པ་གཡས་མར་ཆག་གྲུམ་ཤོར། “བླ་མ་མཁྱེན། ངས་འདི་འདྲ་དཀའ་སྡུག་མྱོང་བགོ་སྐལ་ཞིག་འདུག ང་སྨན་ཁང་དུ་འཇོག་རོགས” ཞེས་འོད་དོད་དྲགས་པོས་མི་ཚོགས་ཟིང་ཟིང་དུ་བཏང་བས་བར་སྐོར་ལམ་ནས་ཉིན་མཚན་མེད་པར་བདེ་འཇགས་ལ་ལྟ་མཁན་གྱི་ཉེན་རྟོག་རུ་ཁག་གཡས་གཡོན་ནས་བྲེལ་འཚུབས་ཀྱིས་འོངས་ཏེ་གནས་ཚུལ་བརྟག་དཔྱད་བྱས་ནས་ཁོ་མོ་སྨན་ཁང་དུ་བསྐྱལ།
ཟླ་སྒྲོན་གྱི་བུ་མོ་གངས་སྐྱིད་ནི་ལོ་ན་བཅོ་བརྒྱད་ལ་ཕྱིན་ཞིང་། ལྷ་སའི་བོད་ཡིག་སློབ་འབྲིང་ན་ཡོད་མོད་ཁྱིམ་ཚང་གི་དཀའ་ངལ་ཆེ་དྲགས་པས་སློབ་གྲྭ་ནས་ཕྱི་ནུད་བྱས། ཟླ་སྒྲོན་ནད་ལས་ཅུང་གྲོལ་བ་ན་ཁྱིམ་ཚེས་ཚང་གི་བུ་མོ་བདེ་སྐྱིད་དང་མཉམ་པོར་ཁ་བཏགས་འཚོང་བའི་ལས་ཀ་གཉེར། བར་སྐོར་ལམ་དུ་རྟག་པར་གནས་སྐོར་བ་ཚོའི་སྔོན་རྒྱུགས་རྗེས་འདེད་བྱེད་པའི་ཁ་བཏགས་བཙོང་མཁན་ཚེ་རིང་མཚོ་མོ། མཆོད་མར་བཙོང་མཁན་རྒན་མོ་ཉི་དགའ། དངུལ་བརྗེ་མཁན་རྡོ་གྲགས་སོགས་གཅིག་ལས་གཅིག་མགྱོགས་ཀྱིས་ཕྲག་དོག་འགྲན་སེམས་བར་ནས་སྐབས་རེར་མི་ཚོགས་ལ་སྟབས་བདེའི་འཚོ་བ་སྤྲད་ཀྱང་ལན་རེར་ཁོ་ཚོའི་འགལ་འདུ་སྣ་ཚོགས་ཀྱིས་གནས་སྐོར་བ་ལ་ཚོར་སྣང་མི་འདྲ་བ་བསླངས།
སྐབས་རེར་ཁོ་མོས་སློང་མོ་བ་དུང་ལོ་མ་བུ་དང་། རྒྱ་རིགས་ཀྲོང་མན་(张明)སོགས་ལ་སྦྱིན་པ་ཐེངས་མང་དུ་བཏང་མྱོང་། དེ་ནི་སངས་རྒྱས་ཆོས་ལུགས་པ་ཚོའི་ངག་ནས་“སྦྱིན་པ་བཏང་ན་ལོངས་སྤྱོད་འབྱུང་།”ཞེས་པ་ཐོས་མྱོང་ཡོད་པས་ལོས་ཡིན།
ཁོ་མོས་ཉིན་རེ་བཞིན་ཚོང་བདག་བསྟན་འཛིན་ཚང་ནས་ཁ་བཏགས་སེར་པོ་སྒོར་དྲུག་རེ་བྱས་ཏེ་བསྡེབས་ལེན་བྱེད་བཞིན་བར་སྐོར་ལམ་ནས་སྒོར་བཅུ་རེ་བྱས་ཏེ་བཙོང་པས་ཚེས་བཅོ་ལྔ་དང་གནམ་སྟོང་སོགས་ལ་ཁ་བཏགས་བཞི་ཅུ་ཡར་མར་ཚོང་བས་མ་མཐར་ཁེ་སོང་སྒོར་བརྒྱ་དང་སུམ་ཅུ་ཙམ་ཞིག་བརྙེད་ངེས། འདི་ལྟར་ཉིན་སྔ་ལངས་བྱས་ནས་ཁ་བཏགས་བཙོང་། ནུབ་ཉལ་འཕྱི་ཡིས་ཁྱིམ་ལས་ཡོད་ཚད་ལས་པས་དུས་ཚོད་ཀྱི་སྨྱུག་ཚིགས་དག་གང་དུ་སོང་བ་རྟོགས་དཀའ། འདི་ལྟར་མོ་རང་གི་ཁྲག་གསོག་གནག་གསོག་བྱས་པའི་སྒོར་མོ་དེ་དག་གིས་མ་རྒན་ཟླ་སྒྲོན་ལ་སྨན་བཅོས་བྱེད་པ་དང་། རང་གི་གྱོན་ཆས་ཉོ་བ། ཁྱིམ་གྱི་བཟའ་བཏུང་བསྒྲུབ་པ། ནུ་བོ་གངས་དགའི་སློབ་གྲྭའི་འཚོ་བ་ལ་མཐུན་རྐྱེན་སྦྱོར་ཅི་ཐུབ་བྱས་པས་སྒོར་སྟོང་ཁ་ལོན་པ་ཞིག་གཏན་ནས་བྱུང་མ་མྱོང་། གངས་དགའ་ནི་སློབ་གྲྭའི་མཐུན་རྐྱེན་དང་། མ་རྒན་ཟླ་སྒྲོན་གྱི་རེ་བ། ཨ་ཅེ་གངས་སྐྱིད་ཀྱི་སློབ་གསོ། རང་གིས་འབད་བརྩོན་བྱས་པའི་དབང་གིས་སློབ་རིམ་དུས་ལྟར་འཕར་ཐུབ་སོང་། ལྷག་ཏུ་ད་ལོར་གཟེངས་རྟགས་ཐོབ་པས་ཁོང་མ་བུ་གཉིས་ལ་ཉི་མ་ཤར་བ་ལྟ་བུའི་དགའ་ཚོར་ཆེན་པོ་སྐྱེས།
ཉིན་ཞིག་གངས་སྐྱིད་ཀྱིས་བསམ་བློ་མང་པོ་བཏང་སྟེ་ཚོང་ལས་འདི་རྒྱ་ཅུང་ཙམ་བསྐྱེད་དགོས་པའི་འདུན་པ་བརྙེད་དེ་ཁ་བཏགས་ཀྱི་ཐོག་ཏུ་མཆོད་མེ་བཙོང་རྒྱུའི་ལས་ཀར་སྤར། མཆོད་མེ་ནི་ཁ་བཏགས་བཙོང་བ་ལས་ངལ་ལས་དང་སྒོར་མོ་མཐོ་ཙམ་ཕར་གཏོང་དགོས་པས་ཚུར་ཡོང་ཡང་དེ་བཞིན་མང་། ཚ་དོམ་ཆུང་ཆུང་བཅུ་ཙམ་ཉོས་ཏེ་མཆོད་མར་བཞུས་ནས་བླུགས་པའམ་ཡང་ན་འགྱིག་ཁུག་ནང་དུ་ཕྱེ་མར་བྱས་ཏེ་བཙོང་པས་སྔར་ལས་ལྷག་པའི་ཡོང་སྒོ་མང་། དུས་ལྟར་ཚོང་ལས་ཀྱི་ཕྱོགས་སུ་ནུས་པ་ཡོད་དགུ་བཏང་བས་ལོ་གསར་པའི་ནང་ཁྱིམ་ཚེས་ཚང་གི་བུ་མོ་བདེ་སྐྱིད་དང་མཉམ་པོར་བར་སྐོར་ལམ་ནས་ཚོང་ཆུང་ཞིག་གཉེར་ཐུབ་པར་གྱུར། དེ་རུ་ཕྲེང་མ། ཁ་བཏགས། མཆོད་མར། རྐང་ཤུབས། ལག་གདུབ། མཛུབ་དཀྲིས་སོགས་རིན་གོང་ཅུང་སླ་བའི་ཅ་ཁ་སིལ་མ་སྣ་ཚོགས་བཞག གངས་སྐྱིད་ཀྱིས་ངལ་རྩོལ་ལྷོད་མེད་བྱས་པའི་གྲུབ་འབྲས་ཀྱིས་ཁྱིམ་ཚང་སླར་ཡང་དབུལ་པོ་ནས་ཁྱིམ་ཚང་དཀྱུས་མ་ཞིག་ཏུ་གྱུར་ནའང་མོའི་འདོད་བློ་ད་དུང་ཚིམས་མེད། དེ་ནི་མོ་རང་སློབ་འབྲིང་ཡན་དུ་འགྲོ་བའི་གོ་སྐབས་མ་རག་པས་སློབ་ཆེན་དང་། སློབ་རིམ་གོང་མའི་ཡོན་ཚད་མེད་སྟབས་དུས་རྒྱུན་སེམས་པ་སྡུག་གིས་མནར། འོན་ཀྱང་ཁྱིམ་ཚང་གི་སྐྱིད་སྡུག་ལ་བསམ་བློ་འདོན་ཐེངས་རེར་སློབ་གྲྭར་འགྲོ་འདོད་ཀྱི་སེམས་མེད་པར་གྱུར་སྟེ་ཨ་མ་ཟླ་སྒྲོན་ནད་ལས་གྲོལ་བ་དང་། ནུ་བོ་གངས་དགའ་སློབ་མཐར་ཕྱིན་རྒྱུའི་རེ་སྨོན་ཁོ་ན་བཅངས་ཡོད།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
བོད་མིའི་ཁྲིམས་ལུགས་རིག་པ་བའི་ཚོགས་པ་ནི་སྤྱི་ལོ་ ༢༠༡༣ ལོའི་ཟླ་ ༦ ཚེས་ ༢༩ ཉིན་བཙན་བྱོལ་བོད་མིའི་ཁྲིམས་ལུགས་རིག་པ་བ་གྲངས་ ༤༠ ལྷག་༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ཕོ་བྲང་དུ་མཇལ་བཅར་བྱུང་བའི་སྐལ་བཟང་གི་ཉིན་མོ་དང་། ༧མགོན་པོ་༧གང་གི་བཀའ་སློབ་ལམ་སྟོན་བཞིན་གསར་འཛུགས་བྱས་ཡོད་པ་དང་། ཚོགས་པ་འདི་ཉིད་ཁྲིམས་མཐུན་གྱི་དེབ་བསྐྱེལ་བྱས་ཟིན་པ་མ་ཟད། སྤྱི་ལོ་ ༢༠༡༦ ཟླ་ ༣ ཚེས་ ༡ ཉིན་བཞུགས་སྒར་དྷ་རམ་སར་དངོས་སུ་ལས་ཁུངས་འཛུགས་པ་ནས་ད་བར། ཁྲིམས་དོན་གྱི་དཀའ་ངལ་འཕྲེད་པའི་བོད་མི་མང་པོ་ལ་རན་མེད་རོགས་པ་བྱས་ཡོད་པ་དང་། ལྷོ་ཕྱོགས་བོད་གཞིས་ཆེ་ཁག་གསུམ་ལ་ཁྲིམས་དོན་བཀའ་ངལ་སོགས་ལ་རྟོགས་ཞིབ་དང་ལམ་སྟོན་བྱས་ཡོད་པ་མ་ཟད། བོད་ཕྲུག་ཁྱིམ་ སྡེའི་ཡན་ལག་སློབ་གྲྭ་དྲུག་གི་སློབ་མ་ཁྱོན་གྲངས་ ༢༠༠༠ ཙམ་ལ་ཁྲིམས་ལུགས་ཀྱི་གོ་རྟོགས་སྤེལ་ཡོད། ལོ་འདིའི་ཟླ་ ༡༡ པའི་ཚེས་ ༧ ནས་ ༡༡ བར་དྷ་རམ་སའི་ཁྱབ་ཁོངས་ཀྱི་བཙུན་མགོན་ཁག་ལྔ་དང་མཁྱོན་བཙུན་མ་གྲངས་ ༣༠༠ ལྷག་ལ་ཁྲིམས་ལུགས་ཀྱི་གོ་རྟོགས་སྤེལ་ཡོད། དེས་མ་ཚད། སྤྱི་ཚོགས་དྲ་ལམ་བརྒྱུད་གཞིས་བཞུགས་བོད་མི་གང་མང་ལ་རྒྱ་ནག་དང་རྒྱལ་སྤྱིའི་ཁྲིམས་ལུགས། ཁྲིམས་ལུགས་དབང་འཛིན་གྱི་གལ་ཆེན་རང་བཞིན་སོགས་སུ་གོ་རྟོགས་མི་དམན་པར་སྤེལ་ཡོད། བོད་དོན་དང་འབྲེལ་བའི་ཁྲིམས་ལུགས་ཀྱི་ཉམས་ཞིབ་སོགས་ཀྱང་བྱས་དང་བྱེད་མུས་ཡིན།
ཚོགས་པ་འདི་ཉིད་ནི་གཞུང་འབྲེལ་མ་ཡིན་པའི་ཚོགས་པ་ཞིག་ཡིན་པ་མ་ཟད། རིན་མེད་ཀྱི་ཞབས་ཞུ་གཙོ་བོར་བཟུང་བའི་ཚོགས་པ་ཞིག་ཡིན་ལགས་ན། ༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་ཐུགས་རྗེ་བྱིན་རླབས་འོག་བོད་ཀྱི་ཐེབས་རྩ་(The Tibet Fund)དང་མཚོ་པདྨ་ཚོགས་པ་གཉིས་ཀྱི་རྒྱབ་སྐྱོར་ལ་བརྟེན་ནས་ཚོགས་པས་༧གོང་ས་མཆོག་གི་བཀའ་བཞིན་ཞབས་ཞུ་ཞུ་ཐུབ་པ་བྱུང་ཡོད།
ད་ལྟའི་ལས་ཁུངས་སུ་ཡོད་པའི་ལས་བྱེད།
- བློ་བཟང་གྲགས་པ། ཁྲིམས་ལུགས་རིག་པ་བ་དང་བོད་མིའི་ཁྲིམས་ལུགས་རིག་པ་བའི་ཚོགས་པའི་ཚོགས་གཙོ།
- ཀུན་བཟང་སྟོབས་ལྡན། ཁྲིམས་རྩོད་པ་དང་བོད་མིའི་ཁྲིམས་ལུགས་རིག་པ་བའི་ཚོགས་པའི་དྲུང་ཆེ།
- རྣམ་རྒྱལ་ཚེ་སྐྱིད། ཁྲིམས་རྩོད་པ་དང་བོད་མིའི་ཁྲིམས་ལུགས་རིག་པ་བའི་ཚོགས་པའི་དངུས་གཉེར།
- བདེ་སྐྱིད་དཔལ་སྒྲོན། ཁྲིམས་ལུགས་རིག་པ་བ་དང་ཚོགས་པའི་འབྲེལ་འཐུད་འགན་འཛིན།
- ཡ་མ་ཆོས་འཛོམས། ཁྲིམས་ལུགས་རིག་པ་བ་དང་དང་ལངས།
- བསྟན་འཛིན་གཡང་འཛོམས།ལས་བྱེད།


text:
ཆ་འཕྲིན་གྱི་རིན་ཐང་ཉིན་བཞིན་ཆེ་རུ་ཕྱིན་ནས་འགྲོ་བ་མིའི་འཚོ་བ་དང་ཁ་བྲལ་དུ་མེད་པ་ཞིག་ཏུ་གྱུར་བའི་དུས་རབས་འདི་ལ། མི་རྣམས་ཀྱི་ཆ་འཕྲིན་ཅན་གྱི་དུས་རབས་སུ་འབོད་པ་གང་དེའི་སྲོག་ཤིང་དུ་གྱུར་པ་ནི། ཆ་འཕྲིན་གྱི་རིན་ཐང་མི་ཉམས་པར་ཁྱབ་སྤེལ་བྱས་ཏེ། བསམ་པའི་དཔལ་ཡོན་དང་། དངོས་པོའི་དཔལ་ཡོན་ཕུན་སུམ་ཚོགས་སུ་གཏོང་རྒྱུ་དེ་ཡིན། བོད་ཡིག་གསར་འགྱུར་ཡིག་སྒྱུར་གྱི་བགྱི་བ་དང་དུ་ལེན་མཁན་དག་ལ་མཚོན་ན། མིག་སྔའི་གནས་བབ་འོག གསར་འགྱུར་ཡིག་སྒྱུར་ནི་མི་རིགས་ས་ཁུལ་དུ་གསར་འགྱུར་དྲིལ་བསྒྲགས་བྱེད་པའི་ལས་འགན་གཙོ་བོ་ཞིག་ཏུ་གྱུར་ཡོད་པས། འཛམ་གླིང་ས་ཕྱོགས་ཁག་ཏུ་ཐོན་པའི་གསར་འགྱུར་དག་ཡངས་པའི་མི་རིགས་ས་ཁུལ་དུ་ཁྱབ་སྤེལ་བྱེད་པར། གསར་འགྱུར་ཡིག་སྒྱུར་གྱི་ཚད་གཞི་དང་བསྟུན་རྒྱུ་ནི་དེའི་སྲོག་ཤིང་ལྟ་བུར་གྱུར་ཡོད་ལ། ཡིག་སྒྱུར་གྱི་ཞིབ་འཇུག་བྱ་གཞི་གལ་ཆེན་ཞིག་ཀྱང་རེད། དེས་ན་གསར་འགྱུར་ཡིག་སྒྱུར་གྱི་ཚད་གཞི་གང་འདྲ་ཞིག་བཟུང་དགོས་མིན་ནི། གསར་འགྱུར་ཁྱབ་སྤེལ་ལ་ཐད་ཀར་ཤུགས་རྐྱེན་ཐེབས་པ་དང་། སྤྱི་ཚོགས་རིང་ལུགས་ཀྱི་གསར་འགྱུར་ལྟ་བ་ལག་ལེན་དོན་འཁྱོལ་ཡོང་མིན་དང་འབྲེལ་བ་དམ་ཟབ་ཡོད་པ་ཞིག་རེད། དེས་ན་ཡིག་སྒྱུར་གྱི་ཚད་གཞི་དང་། གསར་འགྱུར་གྱི་ཁྱད་ཆོས་ཕྱོགས་གཉིས་ནས་གསར་འགྱུར་ཡིག་སྒྱུར་གྱི་ཚད་གཞི་གང་འདྲ་ཞིག་བཟུང་དགོས་མིན་སྐོར་ལ་དཔྱད་གླེང་བྱ་རྒྱུ་སྟེ།
དང་པོ། གསར་འགྱུར་ཡིག་སྒྱུར་གྱི་ལག་ལེན་ནང་ཡིག་སྒྱུར་གྱི་སྤྱིའི་ཚད་གཞི་འཛིན་དགོས་པ།
ཡིག་སྒྱུར་གྱི་དམིགས་ཡུལ་ནི་མ་ཡིག་གི་ནང་དོན་ནོར་འཁྲུལ་མེད་པར་ཇི་མ་ཇི་བཞིན་ཕབ་སྒྱུར་བྱ་རྒྱུ་དེ་ཡིན་ཞིང་། གསར་འགྱུར་ཡིག་སྒྱུར་གྱི་དམིགས་ཡུལ་ཡང་དེ་ལས་མ་འདས་པས། ཡིག་སྒྱུར་གྱི་སྤྱིའི་ཚད་གཞི་བཟུང་དགོས་པ་དེ་ནི་གསར་འགྱུར་ཡིག་སྒྱུར་སྐབས་དོར་དུ་མེད་པ་ཞིག་རེད། བོད་ཀྱི་ཡིག་སྒྱུར་གྱི་ལོ་རྒྱུས་ཡུན་རིང་ཞིང་། ཉམས་མྱོང་ཕུན་སུམ་ཚོགས་པ་དང་། ལག་ལེན་གྱི་བརྒྱུད་རིམ་ནང་ཡིག་སྒྱུར་གྱི་ཚད་གཞི་ཡང་མང་པོ་བཏོན་གནང་ཡོད། དེ་ཡང་ཐོག་མར་ཡིག་སྒྱུར་གྱི་རྩ་དོན་དང་ཚད་གཞི་གཉིས་ནས་གླེང་དགོས་ཤིང་། དེ་གཉིས་གཅིག་ཏུ་ངོས་འཛིན་བྱེད་པ་ཡོད་མོད་ཀྱང་། དེ་གཉིས་མི་མཐུན་ཏེ། རྩ་དོན་ནི་ཡིག་སྒྱུར་བ་ཡིག་སྒྱུར་གྱི་ལས་ལ་ཞུགས་དུས་ངེས་པར་བརྩི་སྲུང་བྱ་དགོས་པའི་དོན་ཡིན་པ་སྟེ་ཡིག་སྒྱུར་གྱི་ངོ་བོར་ལྟོས་ནས་བཤད་པ་དང་། ཚད་གཞི་ནི་འགྱུར་དེ་ཉིད་ལེགས་མིན་གྱི་འཇལ་བྱེད་ཁྲེ་ཙེ་ལྟ་བུ་ཡིན་པ་སྟེ་ཡིག་སྒྱུར་གྱི་ཡུལ་ལ་དམིགས་ནས་ཞིག་རེད། དེ་ལྟར་རྩ་དོན་དང་ཚད་གཞི་གཉིས་ཀྱི་འཇོག་སྟངས་སོ་སོར་གྱུར་ཀྱང་། སྐབས་རེར་དོན་གཅིག་ཏུ་སོང་བའང་ཡོད་དེ། དཔེར་ན། རྒྱ་ནག་གི་ཡིག་སྒྱུར་བ་ཡན་ཧྥུ་ཡིས་གཏན་ལ་ཕབ་པའི“信,达,雅”ཞེས་པ་ཡིག་སྒྱུར་གྱི་ཚད་གཞི་ཡིན་པ་ཀུན་ཀྱི་ཁས་ལེན་པ་སྟེ། འགྱུར་གང་ཞིག་དོན་དང་འགལ་བ་ཡོད་མེད། དོན་ལྟར་ཐོན་ཡོད་མེད། འགྱུར་ཚིག་སྙན་འཇེབས་ལྡན་མིན་གྱིས་ཚད་འཇལ་ནུས་པའི་ཕྱིར། དེ་ལ་རྩ་དོན་ཡང་ཡོད་དེ། ཡིག་སྒྱུར་བས་འགྱུར་གང་ཞིག་ཕབ་དུས། ངེས་པར་དུ་མ་ཡིག་གི་དོན་དང་མཐུན་དགོས་པ་དང་། འགྱུར་ཡིག་དེས་ངེས་པར་དུ་མ་ཡིག་གི་དོན་མཚོན་ཐུབ་དགོས་སོ།
གསར་འགྱུར་ཡིག་སྒྱུར་སྐབས་མ་ཡིག་གི་དོན་དང་མི་འགལ་བ་བྱ་རྒྱུ་དེ་ནི་ཡིག་སྒྱུར་སྤྱི་དང་ཡང་སྒོས་གསར་འགྱུར་ཡིག་སྒྱུར་གྱི་སྲོག་ཤིང་ཡིན། དེ་ཡང་ཐོག་མར་མ་ཡིག་ལ་གོ་བ་གཏིང་ཟབ་བླངས་པའི་རྨང་གཞིའི་ཐོག་ཕབ་བྱའི་སྐད་དང་ཡི་གེའི་ལམ་ནས་གནད་ལ་འཁེལ་བའི་སྒོ་ནས་མངོན་རྒྱུ་དེ་ཡིན། མ་ཡིག་ལ་གོ་བ་ཡག་པོ་ཞིག་ལེན་མི་ཐུབ་ཚེ། ཡིག་སྒྱུར་གྱི་བྱ་བ་སྒྲུབ་མི་ཐུབ་ཅིང་། གལ་ཏེ་ཨུ་ཚུགས་ཀྱིས་ཡིག་སྒྱུར་བྱས་རུང་དོན་དང་མི་འགལ་བར་གནད་ལ་འཕིགས་པ་ཞིག་སྒྱུར་དཀའ་བ་ཡིན་པས། མ་ཡིག་ལ་གོ་བ་ཡག་པོ་ལེན་རྒྱུ་ནི་འགྱུར་ཡང་དག་པ་བྱུང་བའི་སྔོན་འགྲོའི་ཆ་རྐྱེན་ཞིག་རེད། འདིར་བརྗོད་པའི་གོ་བ་ནི་ཚིག་ངོས་ཀྱི་དོན་ལ་གོ་བ་ཙམ་ཡིན་པར། མ་ཡིག་གི་བསྟན་དོན་དང་། ཚིག་གི་གྲུབ་ཚུལ། དེ་བཞིན་དེའི་རྒྱབ་ལྗོངས་སོགས་ལ་གོ་བ་ལེན་རྒྱུ་དེའོ། དེའི་རྨང་གཞིའི་ཐོག་ཕབ་བྱའི་སྐད་དང་ཡི་གེའི་ལམ་དུ་མ་ཡིག་གི་ནང་དོན་ཡང་དག་པ་ཕབ་སྒྱུར་ཐུབ་པ་ཡིན། དེས་ན་གོ་བ་ལེན་པ་དང་ཕབ་སྒྱུར་བྱེད་པ་གཉིས་ནི་གཅིག་ལ་གཅིག་བརྟེན་དང་། ལས་རིམ་སྔ་ཕྱིའི་འབྲེལ་བ་ཡིན།
གསར་འགྱུར་ཡིག་སྒྱུར་གྱི་ནང་སྒྱུར་བྱའི་སྐད་ལུགས་དང་མཐུན་པ་བྱ་རྒྱུ་ནི་གསར་འགྱུར་ཁྱབ་སྤེལ་གྱི་ཐབས་མཆོག་ཅིག་ཡིན། མི་རིགས་ཤིག་གི་སྐད་ཡིག་ནི་མི་རིགས་དེའི་དུས་ཡུན་རིང་པོའི་ལོ་རྒྱུས་སུ་འཕེལ་རྒྱས་བྱུང་བའི་ལག་ལེན་གྱི་སྙིང་པོ་ཞིག་ཡིན་པས། མི་རིགས་དེའི་བསམ་བློ་གཏོང་སྟངས་འདུས་ཡོད། ས་བྷིར(爱德华•萨丕尔)གྱི་སྐད་ཀྱི་བསྟན་བཅོས་ལས། “བསམ་བློ་གཏོང་སྟངས་ནི་ཕྱིའི་ཐོག་ཁེབས་དོར་བའི་སྐད་ཉིད་ཡིན་ལ། སྐད་ཀྱི་རྣམ་པར་འགྱུར་བ་དག་ནི་བསམ་བློ་གཏོང་སྟངས་ལས་འབྱུང”ཞེས་གསུངས་པ་བཞིན་སྐད་ཀྱི་ཕབ་སྒྱུར་ནི་དོན་དམ་དུ་བསམ་བློ་གཏོང་སྟངས་ལ་འགྱུར་བ་བཏང་བ་ཞིག་ཡིན་པས། ཡིག་སྒྱུར་སྐབས་རང་གི་སྐད་ལུགས་དང་མཐུན་པ་བྱ་རྒྱུ་དེ་ནི་དོན་དམ་དུ་མི་རིགས་དེའི་བསམ་བློ་གཏོང་སྟངས་ལ་གཞིགས་ཏེ་གོ་བདེ་བའི་ཐོག་ནས་མ་ཡིག་གི་ནང་དོན་མངོན་པ་དེ་ཡིན།
གཉིས་པ། གསར་འགྱུར་ཡིག་སྒྱུར་ལ་གསར་འགྱུར་གྱི་ཁྱད་ཆོས་མི་ཉམས་པ་བྱ་དགོས།
ཡིག་སྒྱུར་ནི་སྐད་ཡིག་བརྗེ་སྒྱུར་གྱི་ལས་ཀ་ཞིག་ཡིན་པས། ཕབ་སྒྱུར་བྱས་པའི་སྐད་དང་ཡི་གེའི་ཐོག་ནས། མ་ཡིག་གི་གསར་འགྱུར་ཆ་འཕྲིན་ཆད་ལྷག་མེད་པར་བརྒྱུད་སྤེལ་བྱ་རྒྱུ་དེ་ནི་གསར་འགྱུར་ཡིག་སྒྱུར་གྱི་ལས་འགན་གཙོ་བོ་རེད། སྤྱིར་གསར་འགྱུར་གང་ཡིན་རུང་ནང་དོན་གྱི་ཆ་ནས་དུས་ཚོད་དང་ས་གནས་ངེས་ཅན་ཞིག་ཏུ་བྱུང་བའི་དོན་རྐྱེན་ཞིག་ཡིན་ལ། དེ་བརྒྱུད་སྤེལ་བྱེད་པའི་ཐབས་ལམ་གྱི་ཆ་ནས་དངོས་ཡོད་གནས་ཚུལ་ཇི་བཞིན་འཁྱོག་བཤད་མེད་པའི་སྒོ་ནས་ངོ་སྤྲོད་བྱེད་དགོས་པ་དེ་ཡིན།
གསར་འགྱུར་ཡིག་སྒྱུར་སྐབས་གསར་འགྱུར་ཁྱབ་སྤེལ་གྱི་ནུས་པར་མཐོང་ཆེན་བྱེད་དགོས། གསར་འགྱུར་ཡིག་སྒྱུར་ནི་སྤྱིར་བཏང་ཡིག་སྒྱུར་གྱི་བྱ་བ་དང་མི་འདྲ་བར། ངེས་པར་དུ་གསར་འགྱུར་ཁྱབ་སྤེལ་གྱི་ཕན་འབྲས་ལ་བསམ་གཞིག་གང་ལེགས་བྱེད་དགོས། ཨ་རིའི་གསར་འགྱུར་ཁྱབ་སྤེལ་རིག་པའི་སྲོལ་འབྱེད་མཁན་དུ་འབོད་པའི་ལཱ་སི་འོལ(哈罗德·拉斯韦尔)གྱིས་བཏོན་པའི་ཁྱབ་སྤེལ་གྱི་རྐྱེན་ལྔ་ཞེས་པའི་ནང་ཁྱབ་སྤེལ་བྱེད་སྒོ་ཅི་རུང་བ་ཞིག་ཡིན་རུང་། སུས་བཤད་པ་དང་། གང་ཞིག་བཤད་པ། ཐབས་ལམ་གང་ཞིག་སྤྱད་པ། སུར་དམིགས་པ། འབྲས་བུ་གང་ཐོན་པ་བཅས་ཚུད་ཡོད་པའི་ངོས་འཛིན་བྱས་ཡོད། དེའི་ནང་གི་འབྲས་བུ་གང་ཐོན་པ་ཞེས་པ་དེ་ནི་གསར་འགྱུར་ཁྱབ་སྤེལ་གྱི་ཕན་ནུས་ལ་གོ་ཞིང་། དེ་ནི་གསར་འགྱུར་ཁྱབ་སྤེལ་བྱ་བའི་ཚད་གཞི་འཛིན་ས་གལ་ཆེན་ཞིག་རེད། གལ་ཏེ་ཡིག་སྒྱུར་སྐབས་ཁྱབ་སྤེལ་གྱི་ཕན་ནུས་དེ་ཐོན་མ་ཐུབ་ཚེ། གསར་འགྱུར་དེའི་རིན་ཐང་མངོན་མི་ཐུབ། དཔེར་ན། རྒྱ་སྐད་ཀྱི“草根”དང་། “二百五”ལྟ་བུ་རྩྭའི་རྩ་བ་དང་། ཉིས་བརྒྱ་ལྔ་བཅུ་ཞེས་སུ་ཐད་ཀར་སྒྱུར་ཚེ། མི་རིགས་མི་འདྲ་བའི་བར་གྱི་རིག་གནས་ཀྱི་ཁྱད་པར་དང་། སྐད་ཡིག་གི་ཁོར་ཡུག་མི་འདྲ་བ་ལས་བསྟན་དོན་གོ་མི་ཐུབ་པ་དང་། དེ་ལྟ་བུ་གསར་འགྱུར་ཁྱབ་སྤེལ་གྱི་ཕན་ནུས་ལ་མ་བལྟོས་པར་ཡིག་སྒྱུར་བྱེད་པ་ནི་གསར་འགྱུར་ཡིག་སྒྱུར་གྱི་ཚད་གཞིར་ངོས་འཛིན་གསལ་པོ་མེད་པ་ལས་བྱུང་བའོ།
གསར་འགྱུར་གྱི་ཁ་གསལ་ལ་གོ་བདེ་བའི་རྩོམ་གཤིས་མི་ཉམས་པ་བྱེད་དགོས་པ། གསར་འགྱུར་ཡིག་སྒྱུར་གྱི་ནང་དོན་རྒྱ་ཆེ་ཞིང་། ཆབ་སྲིད་དང་། རིག་གནས། དཔལ་འབྱོར། དམག་དོན་སོགས་སྤྱི་ཚོགས་ཁག་གི་ནང་དོན་འདུས་ཡོད་པ་མ་ཟད། དུས་ཚོད་ཀྱི་ཐོག་ནས་གང་མགྱོགས་ཕབ་སྒྱུར་བྱེད་དགོས་པ་དང་། བསྒྱུར་བྱའི་ནང་དོན་རྙོག་རྫོབ་ཆེ་བ། ཐ་སྙད་གསར་པ་ཐོན་མང་བ་སོགས་ཀྱི་ཁྱད་ཆོས་ལྡན་ཡོད། འོན་ཀྱང་གསར་འགྱུར་སྒྱུར་ཡིག་ལ་ནང་དོན་ཁ་གསལ་བ་དང་། བརྗོད་པ་ཐུང་ལ་བདེ་བ། བརྡ་རྙིང་སོགས་གོ་དཀའ་བའི་མིང་གིས་མ་བཅིངས་པའི་བླང་བྱ་དང་ཚད་གཞི་ཡོད་སྟབས། ཡིག་སྒྱུར་སྐབས་ཚིག་མཛོད་ནང་གི་མིང་ཚིག་དག་བང་སྒྲིག་མི་བྱེད་པར། ཆབ་སྲིད་ཀྱི་ལམ་ལུགས་དང་། རིག་གནས་ཀྱི་ཁྱད་པར། སྤྱི་ཚོགས་ཀྱི་སྣང་ཚུལ་སོགས་ལ་བསྟུན་ནས་གོ་སླ་བ་དང་། བརྗོད་པ་བདེ་བ་ཞིག་ཡོང་བར་འབད་དགོས། དཔེར་ན། རྒྱ་ཡིག་གི“备胎”ལྟ་བུར་ཆ་བཞག་ན། དེ་ནི་རླངས་འཁོར་གྱི་རྗེས་གྲབས་འཁོར་ལོ་ལ་གོ་ཞིང་། རླང་འཁོར་གྱི་རྒྱབ་ངོས་སུ་བཀལ་ནས་ཉིན་ཞིག་རྒྱུན་སྤྱོད་འཁོར་ལོ་གང་ཞིག་ལ་སྐྱོན་བྱུང་ཚེ། གཞི་ནས་བེད་སྤྱོད་ཀྱི་སྐལ་བ་ཐོབ་པར་གོ་ཞིང་། ད་ལྟའི་ཆར། ཕོ་མོའི་བརྩེ་དུང་གི་འབྲེལ་བའི་ནང་། ཚབ་བྱེད་དུ་འཇོག་པའི་མཛའ་གྲོགས་ལ་གོ་བ་ལྟ་བུ་ཡིན། དེས་ན་ཡིག་སྒྱུར་སྐབས་རྩོམ་ཡིག་གི་གོང་འོག་དང་། སྦྲེལ་མཐུད་ལ་གཞིགས་ཏེ། ནང་དོན་གོ་སླ་བ་དང་། བརྗོད་པ་བདེ་བ་ཞིག་ཏུ་ཕབ་སྒྱུར་བྱེད་དགོས། ཐ་ན་གསར་འགྱུར་ཡིག་སྒྱུར་གྱི་ནང་འགྲེལ་བཤད་ལྟ་བུའི་ཕབ་སྒྱུར་མང་པོ་ཞིག་ཐོན་གྱི་ཡོད་ཅིང་། གཏན་ཚིགས་ཀྱི་རང་བཞིན་ཞན་རུང་། ཀློག་པ་པོར་དེ་ལྟ་བུའི་འགྲེལ་བཤད་ཅིག་དགོས་པ་ནི་སྨོས་མེད་ལགས། དེ་ལྟར་འགྲེལ་བཤད་བྱེད་པ་ནི་གསར་འགྱུར་གྱི་ནང་དོན་གོ་བདེ་ལ་ཤེས་སླ་བའི་ཆེད་དུ་རེད། ལྷག་པར་བོད་ཡིག་གསར་འགྱུར་ཡིག་སྒྱུར་གྱི་ནང་། བརྡ་སྤྲོད་ཀྱི་ཆོས་ཉིད་དང་ཐ་སྙད་གདམ་གསེས་བྱེད་སྟངས་གང་ཐད་ནས་བོད་སྤྱི་ལ་ཁྱབ་ཅིང་ཡོངས་སུ་གྲགས་པ་དང་། ཡིག་སྐད་དང་མཐུན་པ་དེ་རིགས་བེད་སྤྱོད་བྱེད་པར་འབད་དགོས། དེ་ལས་ལྡོག་སྟེ་རང་གི་ཡུལ་ལུང་ཆུང་ཆུང་གི་ཁ་སྐད་འབའ་ཞིག་ཨུ་ཚུགས་མཁྲེགས་འཛིན་གྱི་སྒོ་ནས་བོད་སྤྱི་ལ་མ་ཁྱབ་པའི་བརྡ་སྦྱོར་ལུགས་དང་། རང་ཡུལ་ལུང་པ་ཁོ་ནར་མ་གཏོགས་གྲགས་མེད་པའི་ཐ་སྙད་བེད་སྤྱོད་མང་དུ་བྱས་ན། སྐད་ཡིག་འཕེལ་རྒྱས་ཀྱི་གེགས་སུ་གྱུར་བ་མ་ཟད། གསར་འགྱུར་ཁྱབ་སྤེལ་གྱི་ནུས་པ་ཡང་ཉམས་འགྲོ་བས། ཡིག་སྒྱུར་གྱི་དམིགས་ཡུལ་སྒྲུབ་མི་ཐུབ་པའོ། །
མདོར་ན། གསར་འགྱུར་ཡིག་སྒྱུར་ནི་ཡིག་སྒྱུར་གྱི་བྱ་བ་གཞན་དང་འདྲ་བར། ཡིག་སྒྱུར་གྱི་རྩ་དོན་ལ་བསྟུན་དགོས་ལ། གསར་འགྱུར་གྱི་ཁྱད་ཆོས་ཀྱང་གང་ལེགས་མངོན་པར་བྱེད་དགོས་པའི་བྱ་བ་ཞིག་ཡིན་པས། ཚད་གཞི་དེ་གཉིས་གསར་འགྱུར་ཡིག་སྒྱུར་སྐབས་བེད་སྤྱོད་ཡག་པོ་བྱ་རྒྱུ་དེ་ནི་གསར་འགྱུར་གྱི་ཆ་འཕྲིན་ནང་དོན་ཆད་ལྷག་མེད་པར་སྒྱུར་ཡིག་ཐོག་ཕབ་སྒྱུར་བྱེད་པ་དང་། སྒྱུར་ཡིག་གི་ཀློག་པ་པོར་གོ་སླ་བ་དང་། ཉན་བདེ་པོ་ཡོང་བའི་སྔོན་འགྲོའི་ཆ་རྐྱེན་ཡིན་ལ། གསར་འགྱུར་ཆ་འཕྲིན་གྱི་ཁྱབ་སྤེལ་ནུས་པ་མི་ཉམས་པ་དང་། མ་ཡིག་གི་བསྟན་དོན་མཚོན་པ་བྱེད་དགོས་པ་དེ་ཡིན།
(ཀྲུང་དབྱང་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་བསྟན་འཛིན)


text:
ཚོགས་སྒྲིག་རྣམ་པའི་སློབ་གསོ་བོད་སྐྱོར་ལས་དོན་སྤེལ་བ་ནས་བཟུང་། ཉིང་ཁྲི་གྲོང་ཁྱེར་གྱི་བོད་སྐྱོར་ཚོགས་པ་ཁག་གིས་ཏང་གི་ཚོགས་ཆེན་བཅུ་དགུ་པ་དང་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་དང་ལྷག་པར་དུ་མཐའ་སྐྱོང་བོད་བརྟན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་ལག་བསྟར་གཏིང་ཟབ་བྱས་པ་དང་། འཆར་འགོད་ལ་དམ་འཛིན་དང་། ལམ་ལུགས་ལག་བསྟར་ཤུགས་ཆེན། དོ་དམ་ལ་སྣང་ཆེན། ཐབས་མང་མཉམ་སྤྱོད་བཅས་བྱས་པར་ཕན་འབྲས་དངོས་ཐོན་ལ་ལོ་གཉིས་རིང་ཉིང་ཁྲི་གྲོང་ཁྱེར་གྱི་ཚོགས་སྒྲིག་རྣམ་པའི་སློབ་གསོ་བོད་སྐྱོར་ལའང་གཡུར་ཟའི་གྲུབ་འབྲས་ཐོབ་ཡོད།
སློབ་ཁྲིད་སྤུས་ཚད་མངོན་གསལ་དོད་པོས་མཐོ་རུ་སོང་བ། ཀོང་ཏུང་ཞིང་ཆེན་སློབ་གསོ་བོད་སྐྱོར་ཚོགས་པས་རོགས་སྐྲུན་བྱས་པའི་བྲག་ཡིབ་ཆུས་སློབ་འབྲིང་གི་2017ལོའི་འབྲིང་རྒྱུགས་ཀྱི་སྤྱིའི་ཆ་སྙོམས་སྐར་གྲངས་ལོ་གོང་མ་དང་བསྡུར་ན་སྐར་གྲངས་57.7གྱིས་མཐོ་བ་དང་2018ལོའི་འབྲིང་རྒྱུགས་ལ་གྲོང་ཁྱེར་ཡོངས་ཀྱི་བོད་ཡིག་འཛིན་གྲྭའི་ཨང་དང་པོ་ཐོབ་ནས་ནང་སའི་བོད་ལྗོངས་འཛིན་གྲྭར་སློབ་མ་36རྒྱུགས་འཕྲོད་པ་དེ་གྲོང་ཁྱེར་ཡོངས་ཀྱི་ཨང་དང་པོར་སླེབས་པ་དང་། སློབ་གསོ་པུའི་ཚོགས་སྒྲིག་རྣམ་པའི་བོད་སྐྱོར་ཚོགས་པས་སྐྲུན་རོགས་བྱས་པའི་བརྒྱད་གཅིག་སློབ་འབྲིང་གིས་2018ལོའི་འབྲིང་རྒྱུགས་ལ་སྦྱངས་འབྲས་ཀྱི་ཟིན་ཐོ་གསར་པ་སླར་ཡང་བཏོད་ཅིང་། སྤྱིའི་སྐར་གྲངས་500ཡན་ཟིན་མཁན་སློབ་མ་89ཡོད་པ་དེ་གྲོང་ཁྱེར་ཡོངས་ཀྱི་ཨང་དང་པོར་སླེབས་པ། ཉིང་ཁྲིའི་མཐོ་འབྲིང་གཉིས་པའི་2018ལོའི་མཐོ་རྒྱུགས་སློབ་འཕར་བྱུང་ཚད་2016ལོའི་63.7%ནས་འདི་ལོའི་94.7%བར་མཐོ་རུ་སོང་ཡོད།
བོད་སྐྱོར་ཤེས་ལྡན་པ་གཏོང་ཤུགས་ཆེ་རུ་སོང་བ། ལོ་གཉིས་རིང་ཀོང་ཏུང་ཞིང་ཆེན་དང་སློབ་གསོ་པུའི་ཐད་གཏོགས་མཐོ་སློབ་ཀྱི་ཁོངས་གཏོགས་སློབ་འབྲིང་གིས་བོད་སྐྱོར་དགེ་རྒན་ཁྱོན་201(དེའི་ནང་ཚོགས་སྒྲིག་རྣམ་པའི་བོད་སྐྱོར་དགེ་རྒན་129དང་། “དགེ་རྒན་ཁྲིའི་བོད་སྐྱོར་འཆར་གཞིའི”དགེ་རྒན་20 ཀོང་ཏུང་ཞིང་ཆེན་གྱི་ནང་སའི་བོད་ལྗོངས་འཛིན་གྲྭའི་དགེ་རྒན་52བཅས་ཚུད་པ)མངགས་ཏེ་ས་ཆ་དེ་གའི་དགེ་རྒན་དང་ཆ་སྒྲིག་རོགས་སྐྱོར་67བྱས་པས། དགེ་རྒན་གྱི་དཔུང་ཁག་ལ་ངོ་བོའི་རང་བཞིན་གྱི་འགྱུར་ལྡོག་འགྲོ་རྒྱུར་སྐུལ་མ་ཐེབས་ལ་གྲོང་ཁྱེར་ཡོངས་ཀྱི་སློབ་གསོ་སློབ་ཁྲིད་ཀྱི་ཆུ་ཚད་བརྟན་པོའི་ངང་མཐོ་རུ་འགྲོ་རྒྱུར་སྐུལ་མ་ཡང་ཐེབས་ཡོད།
གསོ་སྦྱོང་དང་སློབ་སྦྱོང་གི་གྲུབ་འབྲས་མངོན་གསལ་དོད་པ། ཉིང་ཁྲི་གྲོང་ཁྱེར་གྱིས་ས་གནས་དེ་གའི་དགེ་རྒན་གྱི་ལས་སྒོའི་ཆུ་ཚད་མཐོ་རུ་འགྲོ་རྒྱུར་མཐོང་ཆེན་བྱས་ཏེ་ནམ་ཡང་གནས་པའི་དགེ་རྒན་གྱི་དཔུང་ཁག་ཅིག་བཏོད་ཅིང་། གཅིག་ནས་ཉིང་ཁྲི་གྲོང་ཁྱེར་གྱི་སློབ་གསོ་དོ་དམ་པ་དང་རྐང་འཛིན་དགེ་རྒན་60ཀོང་ཏུང་ཞིང་ཆེན་དུ་ལས་གནས་རྗེས་སྙེག་གསོ་སྦྱོང་ལོ་གཅིག་བྱེད་པར་བསྐྱོད་པ་དང་། གཉིས་ནས་ཚོགས་སྒྲིག་རྣམ་པའི་བོད་སྐྱོར་དགེ་རྒན་ཁག་བརྒྱད་ལ་ཁྱོན་མི་ཐེངས་56སྒྲིག་འཛུགས་བྱས་ཏེ་ཀོང་པོ་རྒྱ་མདའ་རྫོང་དང་། སྨན་གླིང་རྫོང་། སྤོ་བོ་རྫོང་སོགས་སུ་སློབ་ཁྲིད་གཤམ་སྐྱོད་ཀྱི་བྱེད་སྒོ་སྤེལ་བར་བསྐྱོད་པ། གསུམ་ནས་ཉིང་ཁྲི་གྲོང་ཁྱེར་གྱི་དགེ་རྒན་གསོ་སྦྱོང་གི་ལས་དོན་ཀོང་ཏུང་ཞིང་ཆེན་གྱི་དགེ་རྒན་གྱི“དགེ་རྒན་དཔུང་ཁག་སྟོབས་ཆེར་གཏོང་བའི་འདུ་འགོད”ཀྱི་གསོ་སྦྱོང་རྣམ་གྲངས་ནང་བཅུག་སྟེ། ལོ་ལྟར་ཉིང་ཁྲི་གྲོང་ཁྱེར་གྱི་སློབ་འབྲིང་དང་འབྲིང་རིམ་ལས་རིགས་སློབ་གྲྭའི་རྐང་འཛིན་དགེ་རྒན་30ནས་40བར་གསོ་སྦྱོང་བྱས་པ། བཞི་ནས“ཀོང་བོད་སེམས་མཐུན་གྱི་བྱིས་པའི་སློབ་གསོའི་གསོ་སྦྱོང་འདུ་འགོད”དུས་ཐེངས་14གཉེར་ནས་ལྗོངས་ཡོངས་ཀྱི་བུ་བཅོལ་དགེ་རྒན་ཁྱོན་1500གསོ་སྦྱོང་བྱས་པ་རེད།